text
stringlengths 33
26.1k
| label
stringclasses 5
values |
|---|---|
Виталий Пронин Удмуртиысь калык писатель Г. Перевощиков.80 аресаз выжыса, улонысь кошкиз удмурт литератураысь одӥгез валтӥсь прозаик, Удмуртилэн Кун премиезлэн лауреатэз, калык писатель Генрих Перевощиков. Соин валче кошкиз кадь быдэс вакыт...Генрих Перевощиков вордӥськиз Эгра ёросысь Пирнэзь гуртын удмурт интеллигенция понна тужгес секыт вакытэ - 1937-тӥ арын. Шимес репрессиос пыраклы уретӥзы тросэзлэсь удмурт азьветлӥсьёслэсь улонзэс. Оло, соин но бадӟым адӟонъёс вакытэ вордӥськем Генрих Ксенофонтович улонэз аспӧртэм шӧдӥз: мур малпаськон, валаны тыршон но ваньзэ сюлэм пыртӥз поттон пыр.1960-тӥ арын Г. Перевощиков йылпумъяз Удмурт пединститутысь историяя но филологияя факультетэз. Ужаз Удмурт радиоын, собере Удмуртиысь Писательёслэн союзазы литконсультант луыса. Бӧрысь шаерысьтымы Писательёслэн огазеяськонзылэн правлениеныз кивалтӥз, нош 1981-тӥ арысен быдэсак выжиз литература уже, тыршиз «Кенеш» журналын.Генрих Перевощиковлэн творчествоез - со рос-прос бадӟым произведениос, повестьёс, романъёс. Ваньмызлы тодмо солэн «Йыбыртты музъемлы» роман-тетралогиез, «Йӧвалег» дилогиез, «Тӧдьы куака» романэз но «Сюлэмтэм дунне» трилогиез, «Узы сяськаян вакытэ» повестез но мукетъёсыз. Со шутэтскон вискын лыдӟоно литература ӧвӧл. Произведениос малпаськыто, ас пушказы кыско. Куд-огезлы соос секыт пото. Но та произведениос туж яркыт возьмато котькуд вакытлэсь шокамзэ, воштӥськемзэ, тӥяськемзэ. «Йӧвалег» романэз лыдӟемез бере писатель Владимир Емельянов гожтӥз вал: Генрих Перевощиков, пе, удмурт литераторъёс пӧлысь нырысьсэ ӟеч-ӟеч басьтӥськиз ноку быронтэм, весяк улӥсь темаос борды - ог-огдэ жалян, ог-огедлы юрттон, адямилык... Зэм но, Генрих Перевощиковлэн произведениосаз адямиос ӵемысь кык пӧртэм дуннеос вискын нюръясько, секыт адӟонъёс но улонлэн кырсез пыр пото, асьсэды шедьто, та сюлэмтэм дуннеез ӟечгес карыны тыршо.1990-тӥ аръёс. Мон Можга педучилищеын дышетскисько. Генрих Ксенофонтовичлэн «Тӧдьы куака» романэз соку гинэ «Кенеш» журналын печатласькиз. Мон кулэ вал, та романэз лыдӟыса, мукет студентъёслы пуштроссэ, огъя малпанъёссэ мадьыны. Ма бен, ӝоггес лыдӟо но верало, малпай. Но витёнтэм шорысь монэ та произведение ас бордаз кортназ. Валтӥсь герой Николай Ушаков, Афган оже ветлыса, бертэ вордӥськем гуртаз но нуналмысь улонын зэмлык утчаны кутске. Малы ке мыным со туж матын луиз. Бӧрысь Ушаковлэсь образзэ дунне литератураысь «дон-кихотъёсын» но ӵошатылӥзы. Зэм но, быгатэ-а огшоры адями огназ быдэс системаен, политикаын но улонын кылдэм радлыкен нюръяськыны? Романлэн пумаз Ушаковез виё. Мон понна со туж бадӟым шугъяськон вал. Угось ми, Можга педучилищеысь егитъёс, соку туж оскылӥм сайкытэзлы, ӟечезлы. Ми туж оскылӥм: нимаз адями но быгатэ гурезез берыктыны. Бугырес выльдӥськон вакытэ улӥм ке но, оским зэмлыклы. Но «Тӧдьы куакаез» лыдӟеме бере кылдӥз одӥгез ӝож кылбуре:Мон - шузи, мон - шузи, ха-ха-ха,Мон тӧдьы, мон тӧдьы куака, Шузилы, дыр, капчи улыны,Нош тӧдьы куакаез - кокчаны...Нош асэныз Генрих Перевощиковен рос-прос кенешыны кылдӥз ай 2000-тӥ арын гинэ. Соку «Кенеш» журналэ «Мумы» повестьме пыртыса кельтӥ. Кӧня ке нунал ортчыса, Генрих Ксенофонтович ӧтиз. Ас поннам малпай: мӧйы писатель валаз меда мытылыса гожтэмме? Тус-тас уз кары-а? Генрих Ксенофонтович туж шуныт пумитаз. Ваче пуксьыса, кема вераським. Паймытӥз бадӟым писательлэн гань-гань вазиськемез, валаны тыршемез. Дэмланъёс но со кызьы ке лякытак, вӧсь карытэк сётӥз. Нош кошкыкум ини пальыштӥз но лулӟиз:- Вот, Лена, нош мынам малы ке уг луы сайкыт, капчи произведение гожтэме. Весь выжисько улонлэн урод, секыт палаз. Тон быгатӥд...Генрих Перевощиковлэн та кылъёсыз ялан пель сьӧрам на кадь. Тодӥсько, бурдъялляз со мукет егит гожъясьёсты но. Угось лул-сюлмыныз висиз удмурт литература понна. Али паймисько: ку со сомында гожъяськыса вуттэ вал? Ваньзэ сюлэм пыртӥ поттон понна дыр но, чидан но дасо поллы тросгес кулэ ук. Со котькуд героеныз ӵош улӥз, курадӟиз, кулылӥз но нош ик вордӥськылӥз. Елена МИННИГАРАЕВА «Кенеш» журналлэн редакторез Пётр Куликов:- Генрих Перевощиков кадь писательёс асьмелэн чиньыен лыдъямон. Соос шер вордӥсько. Генрих Ксенофонтович ачиз понна но гожъяськиз, 20 пала книга поттӥз, мукетъёсызлы но трос юрттӥськиз. Кӧня адямиослэсь произведениоссэс со лыдӟымон, кие кутымон кариз! Кӧня писательёсты будэтӥз, ӝутӥз! Со ужез дунолэсь но дуно! Но та уж ик солэсь лулкужымзэ, тазалыксэ ньылэ вал. Огпол вераськыкумы со шуиз: «Кенешысь» вазьгес кошконо вал, оло, ачим сярысь но сюлмаськоно... Ог вить ар талэсь азьло со «Кенеш» журналысь кошкиз.Генрих туж чидась адями вал: туж трос операциос пыр потӥз, аръёс ӵоже улӥз эмъюмъёс вылын. Малпасько, сыӵе курадӟыса такема улэмез но солэн подвиг. Мытэм ужзэ, верам кылзэ со котьку пумозяз вуттылӥз. Одӥг но чеберъяськонэз уг яраты вал. Галстукез но «сиес» шуылӥз, сое ӧз керттылы. Туж-туж куремысьтызы гинэ, керттоз вал. Шуылӥз: сиестэк адями усьтӥське...Литературовед Татьяна Зайцева:- Совето вакытысь зэмос писательёс пӧлысь - Семён Самсонов, Пётр Чернов но мукетъёс - Генрих Перевощиков луиз берпуметӥез. Со пыр мон туж умой шӧдӥсько быдэс поколенилэсь кошкемзэ, аслэсьтым сирота кылемме. Угось мон будӥ, со писательёсты лыдӟыса, соослэн дунне шоры учконзы, дуннеез валанзы мыным матын.Генрих Перевощиков аслаз творчествоеныз герӟаз 20-тӥ но 21-тӥ дауръёсты. 50-тӥ-60-тӥ аръёс - шуныт кариськон (оттепель), 70-тӥ-80-тӥ - интыын лёгаськон, 90-тӥ - шузимон вакыт. Улон сокем ӝог вошъяськиз, котькуд ортчем 10 ар быдэс даурен ӵошказ. Со дауръёс пыр ик Генрих ортчиз аспӧртэм герӟась луыса. Со потӥз вакытъёслэн кӧзы пыр, но ассэ изыса быдтыны ӧз сёты. Ваньзы озьы уг быгато. Адӟиськом ук, кин ке кошкиз-ватскиз нылпи прозае, кин ке - фантастикае, кин ке гожъяськемысь воксё дугдӥз.Пӧртэм вакытъёсы Генрих Перевощиков но пӧртэм писатель вал. Одӥг дыре удмурт литератураын трос луиз кырсез, уродэз. Малпасько вал: вормоз на меда тае удмурт литература? Потоз на меда секыт мылкыдысь яке пыраклы отчы выёз? Генрихлэсь «Шелеп», «Тӧдьы куака» произведениоссэ лыдӟыса, сюлэмын секыт луэ. Но тани кылдо «Палэсмурт», «Узы сяськаян вакытэ» произведениосыз. Соос 21-тӥ дауре выж лэсьтӥзы. Валамон луиз: удмурт литература уз быры, азьланьтӥськоз.Генрих Ксенофонтовичен ми ӵемысь эчешиськом вал. Шуом, мон малпасько, солэн «Гужем лымы» произведениез - туж бадӟым вормон. Но кулэ на вал меда бӧрысь сое азинтыны, «Йӧвалегез» гожтыны? Малы писатель лыдӟисьлэн кузяз мынӥз, солэн куремезъя кыкетӥ люкет кылдытӥз? Мар шуоз палэнысь лыдӟись? Но Генрих Перевощиков мынэсьтым синме усьтӥз, шуиз: ми нырысь ик асьме лыдӟись понна гожъяськом, нош палэнысьёс котьма мед шуозы.Эчешонмы пумен пӧрмиз ог-огмес туж зол гажанлы. «Узы сяськаян вакытэ» повестезъя статья гожтэме бере писатель паймиз: кызьы озьы тӥ пушласянь ваньзэ сокем ӟеч валады? Мон, пе, ачим асме выльысь усьтӥ кадь... Теги: даноадямиос тодэваён | Улон-вылон |
Виталий Пронин С. Смагина - «Айкайысь» уӵы.Россиысь дано артисткалы Светлана Смагиналы - 50 арес Кырӟанъя но эктонъя «Айкай» театр Ижын бадӟым концерт сётӥз, уӵызылэн, Россиысь дано артисткалэн Светлана Смагиналэн 50 арес тырмонэзлы сӥзьыса. «Айкай» театрлэн концертаз билетъёс шедьтыны шуг, та рад но залын буш интыос ӧй вал. Тросэз бадӟым сяська керттэтъёсын вуиллям яратоно артистказэс ӟечкыланы. Тани шальтыр-шальтыр удмурт дэремъёсын пыризы Дэри ёросысь Пероггуртысь кенакъёс. «Кильтырнаос» ансамбльлэн кивалтӥсез Зоя Ушакова верамъя, соос та усточиослэсь одӥг концертсэс но уг кельто.- Ма, кызьы, «Айкаез» но Светлана Смагинаез учкытэк, чидалод! Ми азьлапал ик билетъёс басьтӥмы, удмурт дэремъёсмес дӥсямы но быдэс автобусэн Иже вуимы, - шуэ Зоя Михайловна.Концертэз мытӥз ачиз Светлана Смагина «Нош аръёс ортчо» кырӟанэн. «Жин-жин гырлы шудэ, со мынам пинал дыры сюлмам йыгаське» чуръёс чузъяськем бере азям пукись нылкышноос синъёссэс ӵушылыны ӧдъязы. Со Светлана Смагиналэн Алнаш ёросысь Кузьыли гуртысь апайёсыз вылӥллям. Дарья Якимова но Елена Максимова мылкыдзэс ӧз ватэ:- Сузэрмы сцена вылэ потыку, ми туж данъяськиськом соин. Анаймы Надежда Ивановна туж кырӟась вал, жаляса верано, улонысь кошкиз ини. Солэсь кылэм вашкала кырӟанъёссэ но сузэрмы «Айкайлы» но шаерысьтымы учкисьёслы тодмо кариз ини.Нялтас вераса, Дарья Якимовалэн но, Елена Максимовалэн но туж чебер куараоссы, кыксы ик гуртысьтызы «Капчи мылкыд» ансамбльын кырӟало.«Айкай» театр котьку ик паймытэ устолыкеныз но учкисьлы мылкыд кузьманы быгатэменыз. Таяз радэ концертсы уката но шуныт мылкыдо вал кадь. Выль костюмъёс но выль кырӟанъёс кылдӥллям. Светлана Смагина кырӟаз Татьяна нылыныз но Виктор Никоновен ӵош.Уно вал ӟечкыласьёс но. Кылсярысь, культурая но туризмъя министр Владимир Соловьёв тодаз вайиз Светлана Смагинаен одӥг школаын дышетскемзэс. «Удмурт Кенеш» огазеяськонлэн кивалтӥсез Татьяна Ишматова артисткаез ӵошатӥз шундыен. Алнаш ёросысь культурая управленилэн кивалтӥсез Наталья Антонова - кузьылиен.- Светлана Смагина Кузьыли гуртын вордӥськемын, кузьыли кадь ужаса, Россиысь дано артистка луиз. «Айкаез» но Смагинаез ог-огзылэсь люкыны уг луы. Чебер тусбуё, чебер куараё, сабырлы удмурт нылкышно. Данъяськиськом Светлана Николаевнаен но возьмаськом концертэн Алнаше, - шуиз Наталья Антонова.С. Смагинаез ӟечкыланы вуылӥз Удмуртиысь калык артист Геннадий Бекманов. Со удмурт артистъёс сярысь лушкем малпанъёссэ такмакъёсын шараяз но быдэс залэз серекъятӥз. Палэнэ ӧз кыле асьсэос «айкайёс» но. Юбилярлы шуизы: ачид кадь ик чебер аресэд но. Уно сяська керттэтъёс сяна, Светлана Смагиналы эшъёсыз кузьмазы яратоно кырӟанзэ, нош гуртоосыз - ошпи. Ӵужанаеныз но «Айкаен» ӵош та ӝытэ потаз ни Светлана Николаевналэн внукез но.Галина Семёнова Теги: даноадямиос | Улон-вылон |
Виталий Пронин Марий Элысь Ӟаны гуртысь Тихон Игнатьевич Петровлы туэ тырмоз 94 арес. Вой-на, сютэм аръёс, палэнын ужан, колхозэз ӝутон - мар пыр гинэ потэмын ӧвӧл со. Тол бабай Гуртоос понна Тихон Игнатьевич - чупрес, улонлы шумпотӥсь, котьку серекъясь, крезьгуро инструментъёсын шудӥсь Тихон бабай. Куд-ог пиналъёс малпало, соослэн гуртазы Тол бабай улэ шуыса. Веста Андреева, кылсярысь, тодаз вайылэ Тихон бабайлэсь горд гын сапегзэ, тӧдьы тушсэ. Ӵапак сыӵеен Тол бабаез суредалля вал анаез. Будыса гинэ валатски, шуэ Веста, со шур сопалась Тихон бабай шуыса.Гужем - велик вылын, толалтэ - ас киыныз лэсьтэм гын сапегзэ кутчаса, Тихон бабай ширтэ ульча кузя. Тӧлпери но тӧлпери. Карлыганэ вуид ке, Тихон бабай сярысь тодытэк, уд кошкы. Со татын аспӧртэм синпельлы пӧрмиз ни. Уго со кадь узыр но тунсыко улонэз адӟем адямиез шер пумиталод - Тихон бабай историлэсь пӧртэм вакытъёссэ адӟемын. Куноослы но Тихон Игнатьевич уг паймы ни, уго соос уг бырыло.- Кыӵе-мар улӥськоды, Тихон Игнатьевич?- Умой! - задор мылкыдын пумитаз монэ Тихон Игнатьевич. - Контузить кариз вал монэ война вакытэ, пельы али уггес кылы.Тихон бабай усьтыр-табыр поттӥз пеле понон аппаратсэ. Вӧзам пуксиз. Ортчем аръёссэ Тихон Игнатьевич тодаз вайылыны яратэ! Тужгес но - война вакытъёссэ.Тихон бабайлэн аслаз архивез но вань. Борддоръёсаз пӧртэм туспуктэмъёс лякылэм: война вакытысь портретэз, пиналъёсыз, школаын пумиськонъёс, кубызэн, мызганэн (арганэн) ӵош, виноградэн артэ...ТанкистВордӥськиз Тихон Игнатьевич 1922-тӥ арын 6-тӥ инвожое Татарстанысь Балтач ёросысь Куськем гуртын. Йылпумъяз 8 классэз!- 17 аресъёс вал мыным, Степан агаеным (1905-тӥ арын вордӥськемын) Приморской крайысь Вербовкае ужаны кошки - нюлэс дасямы. Татариын соку начар улон кутскиз ук. 1936-тӥ-1937-тӥ аръёсы нянь ӧз удалты, куазь кӧс улӥз.Бадӟым семьяоссэс сюдон понна уноез кошкизы палэнысь уж утчаны, куд-огъёсыз улыны выжизы мукет улосъёсы. Приморской крайын Тихон Игнатьевич ужаса вуттӥз 7 толэзь. - Собере кутскиз жугиськон (Быдӟым ож). Монэ ӧтизы Хорольскысь военкоматэ, отын трос пиос люкаськемын вал. Юазы: кин дышетскемын. Интыысьтым султыса ик, «мон!» шуисько. Танкист, пе, луод. 7 толэзь танкен эшъяськыны выри. Собере мотоциклист-разведчике дышетски. Ай! - киыныз шоналтэ Тихон бабай, пумен серектэ. - Экзаменме сётыны ӧй быгаты. Мотое вылам бекырскиз - улаз пачкай. Морзе азбукаез коть дышетыса вуттӥ: ата-та-та-ата-та… Котькыӵе вакытэ Тихон бабай поттоз я кубыззэ, я арганзэ но лэзёз яратоно гуръёссэ.Тихон бабаез 210-тӥ танковой девизие кутӥзы. 1943-тӥ арозь Тихон Игнатьевич Япониен кунгожез утиз: со дыръёсы Япония штыкъёссэ Россия пала урдылӥз.- Собере милемыз Белоруссиысь фронтэ формировать каризы. Чурен султытӥзы, тулуп, гын сапег сётӥзы но поездэ пуктӥзы. 4 часын Бычиха станция дорын жугиськон пуромиз. Артиллеримы тушмонэз жуге, оборонаез прорвать карим, - Тихон Игнатьевич пукон вылаз тэтча, киосыныз шона. - Милемлы 3 танкъёсынымы - три танкиста, три весёлых друга, экипаж машины боевой - выж вамен потыны кулэ. Выж ӟечыра. Тани одӥгез танк шур вамен потыны кутскиз но - вуэ бекмыльскиз, кыкетӥез, бадӟым скорость басьтыса, часкын 80 иськем, шур вамен тэтчиз, ми но, солэсь адӟем карыса, озьы ик выж вамен потӥм. Шурез ортчим гинэ но мина вылэ учырам. Контузить кариз. Но улэп кылим. Катьяським. Шуре усем танкмес поттӥм, мина вылэ пыремзэ тупатӥм но азьлань кошким. Немецъёс со куспын пегӟыса вуиллям. Телеграфсэс кельтӥллям. Пиосын серекъяны малпам - немецъёслы сигнал сётӥськом:- 200 муртлы сиёндэс дасялэ!- Я, я, ферштэйн, - пумитэ вазё ук ай соос.Тихон бабай войнаез киноысь суредъёсты кадь вера, кытын ке серекъяса, кытын ке кырӟаса но. Син азе пуксё: траншея, матысь эшъёсыз, поезд, наступление...- Собере Латвиез, Литваез басьтӥм, - веранзэ азьланьтэ Тихон Игнатьевич. - Кёнигсберг котырын жугиськыкумы, танкам йӧттӥзы, корт валэ ӝуаны кутскиз. Тэтчыса потӥ - нош ик удалтӥз. Танкме тупатыны ӧз луы ни. Иссенбургын пленнойёсты возьманы косӥзы. Трос кузя вал соос: бельгиецъёс, полякъёс, немецъёс, итальянецъёс…- Нош вормон сярысь кызьы тодӥды?- Петров юлтоше лыктэ но шуэ: «Война закончилась». Мо-о-он бызьыса кыре потӥ но автоматэн ну-у-у ыбылӥсько инбаме.- Нош пленэ кутэм муртъёсты?- Соос но ми понна шумпотӥзы - табере, пе, гуртады бертоды. Нош пӧрмиз мукет сямен: пленэ кутэмъёсты гуртазы лэзизы, мар соосты юнме сюдонэз, нош мон гуртэ, ар ортчыса гинэ, вуи ай... Борддоръёсаз пӧртэм туспуктэмъёс лякылэм: война вакытысь портретэз, пиналъёсыз, школаын пумиськонъёс, кубызэн, мызганэн (арганэн) ӵош, виноградэн артэ...Таиз Кёнигсбергез басьтэммы понна медаль. Таиз «За отвагу» медаль, - медальёсын тыро кудызэ бугыръя Тихон Игнатьевич. - Нош таоссэ, война бырем дырысен 65, 70 ар ортчемлы сӥзем гадьпусъёсты, лэзиз Белоруссилэн президентэз Александр Лукашенко. Белоруссия музъемез утеммы понна тау кариз, вылды. Кубызчи Дораз бертыса, Тихон Игнатьевич интыяськиз Марий Элысь Карлыган гуртэ. Татысь ик яратонзэ, Анна Егоровнаез, пумитаз, ӵошен будэтӥзы 2 нылъёссэс но 3 пиоссэс.- Колхозын конюхын ужай, скал сюдӥ. «Восход» совхозмылэн кивалтӥсез ӟеч мужик вал - Геннадий Никонорович Бакаев. Адямиослэсь ужзэс котьку капчиятыны выриз. Скалъёслы сиён рельса вылтӥ нуллӥ. Машинамы скал доры дугдэ, мон сиён куштӥсько.Корка котыраз но тэк пукыны ӧз чидалля: 20 уморто муш вордӥз, гын сапег лэсьтылӥз. Пужъятэм гордалэс сапегъёсыз трос пыдъёсты шунтӥзы. Али виноград будэтэ, емышо писпуоссэ утялтэ.Маин гинэ уз выры Тихон бабай, сюлмаз котьку крезьгур шудэ. Котькыӵе вакытэ поттоз я кубыззэ, я арганзэ но лэзёз яратоно гуръёссэ. Вераськон вискамы но Тихон бабай пумен ышылӥз висъет сьӧры. Поттӥз кузь чехолзэ. Каллен гинэ ал вылаз понӥз, вылысьтыз тузонзэ ӵушалтӥз. Усьтӥз.- Та кубызме мыным 90 арескам Геня покчи пие кузьмаз. Азьвыл клубе потасько вал шудыны, отын сӧриськем кубыз кылле. Табере асламез вань. Таин шудыны монэ атаелэн выныз дышетӥз. Солэн ас киыныз лэсьтэм кубызэз вал.Тихон бабай доры вуылэм Венгриысь тодосчи Миклош Дэметэр. Со кубызчиос, кубызэн шудон амалъёс сярысь материал бичаз.- Кубызлэсь косканзэ (смычок) мыным кузьмаз, - данъяськыса вера Тихон Игнатьевич. - Ну, мае шудом: сюан гур я бигер сямен?!Сюан гур корка тыр чузъяськиз.Мария Векшина Теги: очерк | Улон-вылон |
Виталий Пронин Асьме Правительстволы пумит ивор вӧлмытӥсь ёзъёс кусып возё кунгож сьӧрысь огазеяськонъёсын. Та ужпум сэрттэмын-пертчемын «Должники госдепа» фильмын. Кызьы куд-ог газет-журналъёс ужало кунгож сьӧрысь агентствоос вылэ? Кӧня уксё соос басьто Россиысь югдурез сьӧдмаса возьматэмзы понна? «Должники госдепа» фильмлэн авторъёсыз быгатӥзы сэрттыны-пертчыны та ужпумъёсты.Кылсярысь, тодмо луиз, РБК но «Дождь» телеканалъёс Великобританилэн МИД-эныз кусып возё шуыса. Америкаысь миллиардер Джордж Сорос но сюдэ Россилы пумит ужась газет-журналъёсты. Нош Америкалэн Кун департаментэз, федерал СМИ-осты гинэ ӧвӧл, улосвылъёсысь но ивор вӧлмытӥсьёсты бордаз кыскыны быгатэм.«Должники госдепа» фильм потӥз 4-тӥ южтолэзе НТВ телеканалын. Со пыре «Чрезвычайное происшествие. Расследование» сузьетэ.[ot-video type="youtube" url="https://youtu.be/LtKWfQIY3Qk"]"Удмурт дунне" Теги: дуннеын Россиын | Улон-вылон |
Виталий Пронин 20-тӥ куартолэзе шаерысьтымы унояз музейёсын ортчоз «Музей уй» акция. К. Герд нимо Национальной музейын микроскопен ужаны луоз, мастер-классъёсын пужыятӥськыны, басмалэсь тылобурдо лэсьтыны дышетозы, урамын «Арсенал-бэнд» концерт возьматоз. Озьы ик «Из удмуртов в кельты» исторической реконструкция луоз. Дырыз 16 часысен 21 часозь. 0+ Суредаськон искусствоосъя музейын - пӧртэм мастер-классъёс, коллаж амалэн открытка лэсьтон, выставкаос, Ижысь электронной крезьгуръя концерт. Дырыз 10 часысен 23 часозь. 0+ Киужъёсъя элькун юртын - «Киуж уй». Удмурт сиён-юонэн кунокуа ужалоз. Дырыз 12 часысен 18 часозь. 0+Ижкарлэн музеяз - экскурсиос но мастер-классъёс, джаз концерт. Дырыз 12 часысен 22 часозь. 0+Воткинскысь П. Чайковскийлэн музей-юртаз - выль экскурсия, шудонъёс, урамын концерт, пруд вӧзын тыл-шоу. Дырыз 13 часысен 22 часозь. 0+Можгаысь шаертодонъя музейын - мастер-классъёс, викторинаос, фотовыставка, Можгаын поттэм сиён-юонэз веръян. Дырыз 19 часысен 24 часозь. 0+Уваысь шаертодонъя музейын - экскурсиос, удмурт мифъёсъя но легендаосъя лэсьтэм скульптураосын тодматскон. Дырыз 15 часысен 22 часозь. 0+УД Туспуктӥз А. Горбунов Теги: кытынкумар | Иворъёс |
Виталий Пронин Ужрад сӥземын вал писательлэн 55 арес тырмонэзлы но выль «Кама кылбур» бичет поттэмезлы. 7-тӥ оштолэзе Удмурт кун университетлэн лыдӟиськоннияз Удмурт Элькунысь калык писателен Вячеслав Ар-Сергиен пумиськон ортчиз. Ужрад сӥземын вал писательлэн 55 арес тырмонэзлы но выль «Кама кылбур» бичет поттэмезлы. - Вячеслав Ар-Серги - котьмар понна туж сюлмаськись адями, пыр-поч азинтэ национальной литератураез. Художниклэн синмыныз учкыса, та адямиез мон дауръем кызьпуэн адӟисько, - пусйиз Удмуртиысь калык художник Пётр Ёлкин.Писателез ӟечкыланы вуылӥзы культурая но туризмъя министр Владимир Соловьёв, нациосын ужан политикая министрлэн воштӥсез Павел Орлов, Кун Кенешысь ялан ужась комиссилэн кивалтӥсез Энвиль Касимов. Пумиськонэ лыктэм калыклы шулдыр мылкыд кузьмазы Брангуртысь песянайёс. Наталия Самсонова Туспуктэм: vk.com/lib_udsu | Улон-вылон |
Виталий Пронин Туннэ Сыктывкарын усьтӥськиз фин-угор калыкъёслэн VI ӧтчамзы. Фин-угор калыкъёслэн ассоциацизылэн (АФУН) тӧроез Пётр Тултаев ивортӥз, ужрадэ 203 делегатъёс вуизы шуыса. Со фин-угор движениысь азьветлӥсьёс, кивалтӥсьёс, тодосчиос. Та минутлы быръемын ини съездлэн президиумез но вань комиссиос.Вань люкаськемъёслы шуныт сӥзёнъёсын гожтэтъёссэс ыстӥллям Россилэн Президентэз В. Путин, Правительстволэн Тӧроез Д. Медведев, Федерацилэн Кенешезлэн Тӧроез В. Матвиенко, Кун Думалэн Тороез В. Володин но мукет кивалтӥсьёс.- Та съездлы бадӟым саклык висъямын, - пусйиз Калыкъёслэн ужъёссыя федерал агентстволэн кивалтӥсез Игорь Баринов. Фин-угор калыкъёслэн ассоциацизылы тӧрое матысь 4 арлы быръемын Сарансклэн йырыз Пётр Тултаев. Пусйыны кулэ, татчыозь со 2 пол бырйылӥськиз ни вал кивалтӥсе.- Оглом фин-угор калыкъёслы но движенизылы бадӟым саклык висъяське. Туннэ нуналлы АФУН пыриське Россиысь Президент бордын кылдытэм Калыкъёслэн кусыпъёссыя кенеше, отчы пыре Мордовиысь Пётр Тултаев, алигес гинэ итӥськиз Марий Элысь Лариса Яковлев, - шуиз Президентлэн администрациезлэн кивалтӥсезлэн воштӥсез Магомедсалам Магомедов.Тодады вайытом, фин-угор калыкъёслэн съездзы радъяське 4 арлы огпол. Азьвылэз ортчиз 2013-тӥ арын Саранскын.Елена Рябина Туспуктэм: www.bnkomi.ru http://udmdunne.ru/2017/08/fin-ugor-kalykjoslehn-1-t%D3%A5-%D3%A7tchamzy-ortchem-dyrysen-25-ar-tyrmiz-ky%D3%B5e-syuresehz-so-ortchiz/ Теги: удмуртлык Фин-угордунне | Улон-вылон |
Виталий Пронин «Удмурт Кенеш» но «Шунды» огазеяськонъёс ӧтё мыло-кыдо егитъёсты кыкетӥяз «Удмурт-а мон?!» форуме. Со ортчоз Ижысь Эшъяськон юртын 1-тӥ толсуре.Радъясьёс чакламъя, нырысь ик со луоз огазеясь инты, кытын пӧртэм ёросъёсысь но пӧртэм удысъёсысь егитъёс быгатозы тодматскыны ог-огенызы, тунсыко ужрадъёссы, ужан амалъёссы сярысь вералозы.Мукетыз бадӟым ужпум – проект кылдытон. Форуме сюрон понна 19-тӥ шуркынмонозь одно ик келяно куриськон, со интыямын таӵе адресъя: https://goo.gl/forms/NbZ5AC9rybyaj2P22 . Заявкаысь одӥгез курон – проект ӵектон. Со быгатэ луыны герӟаськемын дышетон, лулчеберет, туризм, туала технологиос но котырез умоятон удысъёсын.Пыр-почгес ивор – «Удмурт Кенешлэн» Вконтактеысь но Фейсбукысь группаосаз. | Иворъёс |
Виталий Пронин Пермь крайлэн губернаторез В. Басаргин ивортэмъя, гуртысь школаосын уг тырмо егит дышетӥсьёс. Таин валче улосысь куд-ог ёросъёсын эскеремын луоз «Мобильный учитель» проект. Городын улӥсь дышетӥсьёслы бюджет чотын басьтэмын луоз машина гуртысь нылпиос дӥне потан понна. | Иворъёс |
Виталий Пронин Куасэн бызьылон (классика амал) Нылкышноос 18-29 арес - 5 иськем Главатских Виктория (Кез) - 14.35 Леконцева Дарина (Эгра) - 14.36 Белослудцева Дарья (Кез) - 15.15 30-39 арес - 5 иськем Воронцова Екатерина (Дэри) - 14.17 Кутявина Ольга (Яр) - 16.18 Веретенникова Ольга (Ува) - 16.39 40-49 арес - 3 иськем Михайлова Раиса (Вотка) - 8.45 Чуракова Валентина (Эгра) - 8.51 Филимонова Светлана (Пичи Пурга) - 8.57 50 арес но солэсь ятыр - 3 иськем Рудина Юлия (Яр) - 9.27 Чиркова Валентина (Эгра) - 10.30 Васильева Татьяна (Пичи Пурга) - 10.32 Воргоронъёс 18-29 арес - 10 иськем Телегин Александр (Якшур-Бӧдья) - 25.29 Михайлов Никита (Як-шур-Бӧдья) - 25.31 Баграшов Дмитрий (Пичи Пурга) - 25.33 30-39 арес - 10 иськем Ходырев Дмитрий (Як-шур-Бӧдья) - 26.23 Игнатьев Михаил (Вотка) - 27.23 Мезенцев Александр (Шаркан) - 27.27 40-49 арес - 5 иськем Королёв Игорь (Сарапул) - 13.17 Корепанов Владимир (Балезино) - 13.24 Корепанов Олег (Каракулино) - 13.28 50 арес но солэсь ятыр - 5 иськем Григорьев Василий (Дэри) - 13.55 Главатских Сергей (Кез) - 14.01 Зайцев Николай (Вавож) - 14.14 Командаен спринт (2х1,2 иськем) Нылкышноос Кез (Иванова Яна, Белослудцева Дарья) - 16.04 Дэри (Воронцова Екатерина, Урсегова Анна) - 16.33 Шаркан (Воронцова Яна, Батаногова Ольга) - 16.45 Воргоронъёс Якшур-Бӧдья (Михайлов Никита, Телегин Александр) - 13.14 Пичи Пурга (Филимонов Денис, Баграшов Дмитрий) - 13.19 Шаркан (Кутергин Владислав, Хохряков Григорий) - 13.22 Эстафета Нылкышноос (4х3 иськем) Эгра (Чуракова Валентина, Леконцева Дарина, Поторочина Анастасия, Копысова Наталья) - 36.28 Дэри (Воронцова Екатерина, Тимеева Татьяна, Вятчанина Алиса, Урсегова Анна) - 36.45 Пичи Пурга (Ерохина Наталья, Зернова Анна, Филимонова Светлана, Трошкина Ульяна) - 37.04 Воргоронъёс (4х5 иськем) Якшур-Бӧдья (Михайлов Никита, Дьяконов Виталий, Ходырев Дмитрий, Телегин Александр) - 50.43 Пичи Пурга (Никитин Владимир, Васильев Максим, Ерохин Евгений, Баграшов Дмитрий) - 50.59 Шаркан (Хохряков Илья, Мезенцев Александр, Кутергин Владислав, Хохряков Григорий) - 51.00 Полиатлон (гимнастика, ыбылӥсь-кон, куасэн бызьылон) Нылкышноос 18-39 арес Зямбаева Карина (Юкаменск) - 281 очко Кудрявцева Жанна (Ува) - 266 очко Злобина Любовь (Юкаменск) - 262 очко 40 арес но солэсь ятыр Маркова Елена (Эгра) - 295 очко Петрова Галина (Пичи Пурга) - 281 очко Боброва Надежда (Сарапул) - 261 очко Воргоронъёс 18-39 арес Злобин Николай (Юкаменск) - 296 очко Чухланцев Иван (Сарапул) - 296 очко Кожевников Сергей (Эгра) - 285 очко 40 арес но солэсь ятыр Дмитриев Александр (Дэри) - 314 очко Батаногов Николай (Шаркан) - 304 очко Вахрушев Владимир (Дэри) - 294 очко Семьяос (дартс, комбинированной эстафета, эстафета) Нылпизы - ныл Анна, Татьяна но Иван Зайцевъёс (Вавож) Вероника, Мария но Эдуард Алексеевъёс (Можга) Юлия, Наталья но Виктор Копысовъёс (Эгра) Нылпизы - пи Владимир, Ольга но Василий Малыхъёс (Дэри) Ян, Валентина но Евгений Едыгаровъёс (Шаркан) Илья, Светлана но Михаил Волковъёс (Сьӧлта) Кивалтӥсьёс Ыбылӥськон Нылкышноос Соловьева Ольга (Эгра) - 91 очко Крмакова Светлана (Эгра) - 87 очко Уткина Тамара (Яр) - 87 очко Воргоронъёс Зиятдинов Борис (Дэри) - 92 очко Однолько Александр (Сьӧлта) - 89 очко Русинов Сергей (Каракулино) - 88 очко Дартс Нылкышноос Камашева Светлана (Можга) - 503 очко Крмакова Светлана (Эгра) - 487 очко Соловьева Ольга (Эгра) - 439 очко Воргоронъёс Кононов Сергей (Красногорск) - 651 очко Широких Александр (Юкаменск) - 646 очко Федотов Сергей (Сьӧл-та) - 582 очко Куасэн бызьылон Нылкышноос Логинова Надежда (Пичи Пурга) Васильева Тамара (Кияса) Соловьева Ольга (Эгра) Воргоронъёс Зиятдинов Борис (Дэ-ри) Лескин Владимир (Кизнер) Николаев Андрей (Шаркан) Баскетбол Нылкышноос Ува Алнаш Пичи Пурга Воргоронъёс Эгра Ува Яр Шашки Ува Юкаменск Эгра Шахмат Можга Красногорск Сьӧлта Хоккей Дэри Вотка Балезино Огъя зачёт I группа Эгра 2. Дэри 3. Пичи ПургаУва, Вотка, Можга, Балезино, Сарапул, КезII группа Якшур-Бӧдья 2. Шаркан 3. ВавожЯр, Глазов, Кизнер, Алнаш, КамбаркаIII группа Юкаменск 2. Сьӧлта 3. ДэбесКияса, Красногорск, Каракулино, Грак, Сюмси. Теги: Гуртшудонъёс спорт | Улон-вылон |
Виталий Пронин Соосты витё Крымысь гостиницаосы, «Росатом» госкорпорацилэн объектъёссэ пуктонэ. Уждун басьтон понна одно ик кыдёке потатэк но луэ, кылсярысь, гужемлы уж ӵектӥсьёс сюрозы Удмуртилы артэ луись улосъёсын но. Кинлэн гужемлы уже интыяськыны мылкыдыз вань, вазиськон гожтоно трудкрут.рф сайт пыр. Тӥледын герӟаськозы Россиысь студенческой отрядъёслэн улос ёзысьтыз адямиос. Студентъёслы улон сэрег висъялозы, ужзы дорозь сюрес дунэз берыктозы. Со сяна, егитъёс быгатозы кыӵе ке выль удысъя профессия басьтыны. Со сяна, студентъёс ужан висказы быгатозы пӧртэм фестивальёсы, спорт вожвылъяськонъёсы пыриськыны. Гужемлы уже интыяськон огшоры уждун басьтон гинэ ӧвӧл, уноез понна со аслэсьтыз улон сюрессэс бырйыны луонлыкъёс. Сергей Захаров | Иворъёс |
Виталий Пронин Элькунысьтымы Журналистъёслэн огазеяськонзы Дэбес палъёсы пресс-тур радъяз. Маин со вунонтэм кылёз? Дэбесын улӥсьёс умой тодо: черкогуртсылэн нимыз потэм «отын уло бесъёс» веранлэсь. / Туспуктӥз Людмила СУРЧАКОВАКуазь ӵукна ик небыт шунды сиосынызы кырмышъяны кутскиз ке но, котькудмылэн котомкаосамы шуныт дӥсь, резина сапегъёс. Журналистъёс уго умой тодо: котьмалы дась луоно. Уката ик милемыз «кышкатъязы»: тодматском ёросын кылдытэм турмаршрутъёсын - ёрос администрациын пумиськем сяна, тубалом Байгурезь йылэ но, васькалом Чупчи дуре но...Дэбесын улӥсьёс умой тодо: черкогуртсылэн нимыз потэм «отын уло бесъёс» веранлэсь. Бен, бесъёсын герӟаськем легендаос кӧня ке пумо. Одӥгез соос пӧлысь: удмуртъёс-язычникъёс черке ветлыны туж пумитъяськылӥзы. Черкын пылатэмзы бере но ас инмаръёссылы вӧсяськылӥзы. Кӧня выризы Дэбесысь Николаевской черкысь баӵкоос соосты визьманы - ӧз быгатэ. Соин ик киынызы шонтӥзы: мар басьтод соослэсь, адямиос ӧвӧл - бесъёс соос. «Где бесы живут» веран бӧрысь пӧрмем ни, пе, Дебёслы.- Дэбес республикаысьтымы пичи районъёс пӧлы пыре, - пресс-конференциез усьтӥз ёрослэн йырыз Андрей Иванов. - 13 сюрс 500 пала улӥсез, 75 процентэз - удмуртъёс. 40 процентэз музъемъёсмы - нюлэсъёс улын, сомындаез ик - гырисько-кизисько.Дэбесъёс шедьто маин данъяськыны. Кылсярысь, котькуд скаллэсь 6 сюрслэсь ятыр йӧл кыско, кылем арын сярысь, йӧл поттонзэс туэ 12 процентлы йылэтӥзы ни - артэ бадӟым Кез, Эгра ёросъёсты но азьпалто. 61 гуртъёссы пӧлысь 16-аз чагыр эстӥськон пыртэмын - Эгра ёросынлэсь со тросгес.- Эшшо 2016-тӥ арын Дэбесамы ортчиз пу скульптураосъя калыккуспо фестиваль, - ватсаз Андрей Иванов. - Отчы кунгож сьӧрысь но художникъёс пыриськизы, скульптураосын паркмы дэбесъёслэн но куноослэн яратоно шутэтскон интызы луиз.Нош ёросысь искусствоосъя школа республикаысь тужгес устоосыз школаос пӧлы пыре. Киужъёсъя юртысь мастеръёс вормонъёс басьтыло пӧртэм пумо калыккуспо вожвылъяськонъёсын но. Со сяна, Дэбесын вань Сибирь трактлы сӥзем музей - быдэс Россиын таӵеез ӧвӧл ни.Элина Кумачёва | Улон-вылон |
Виталий Пронин Госавтоинспекциын ужасьёс Ижевск ульчаос кузя ворттылӥзы, сюресъёсты эскерыса.Таӵе ужрадъёс шоркарын арысь аре ортчыло. Туэ соос 284 пол радъяськизы ини. Инспекторъёслы юрттӥське калык. Сюресъёслэсь тырмымтэоссэс вераса, 1 сюрс 300 пол жингыръяллязы ини. Выро-гопо интыос сяна, Ижын улӥсьёсты сюлмаськыто нылпи площадкаосын, газонъёс вылын машинаослэн сылэмзы, кулэ луись пусъёслэн ӧвӧлтэмзы, светофоръёслэн дыго-мого ужамзы но мукет. Сюресъёслэсь ӟечлыксэс туэ юн чакласа возё.- Эскеронъёс ортчытэммы бере административной кыл кутон улэ кыскимы 73 кивалтӥсез но 46 огазеяськонэз, - валэктӥз Югдурез утёнъя министерстволэн Ижысь управлениысьтыз ГИБДД отделэн кивалтӥсьлэсь ужзэ быдэсъясь Андрей Монахов. - Соос сюресъёсты асфальтэн урод шобыртӥллям. ГИБДД-лэсь куронъёссэ быдэстымтэзы понна судэ келямын 16 уж.Андрей Николаевич пусйиз: Ижысь сюресъёс вылын шудтэм учыръёс туэ йылӥзы. 497 шуккиськонын 8 адями быриз, 581-ез сӧсырмиз. 119 учырын авария луиз урод сюресъёсын сэрен. Отын 4 адями кулӥз, 147-ез койкае шедиз. Озьы ик инспекторъёсты сюлмаськыто кудӟыса руль сьӧры пуксисьёс. Та нуналъёсы гинэ шаермыя кырмемын вал 190 юэм водитель. Та пӧлысь 119-эз - Ижын.Жаляса верано, Ижысь калыкез нуись-вайись транспортын но вќсь луон учыръёс луо. Туэ 72 адями шуккиськыны шедиз ни. Пӧлысьтызы бадӟым люкетэз - арлыдоос, егитъёс но нылпиос.Югдурез утёнъя министерстволэн Ижысь управлениысьтыз ГИБДД-я отдел ивортэмъя, шуккиськон учыръёс ӵем дыръя кылдо 2 мугъёсъя: яке водительёс автобусэз, троллейбусэз шуак дугдыто, яке мынӥсь-ветлӥсьёс кутӥськыны вунэто. Мӧйыослэн пыд вылазы юн сылыны ӟигарзы ӧвӧл ке, егитъёслы телефонъёс люкето.Кылсярысь, 2-тӥ августэ троллейбус, шоркарысь Ворошилов ураметӥ ширтыкуз, тыпак дугдӥз. Озьы 1 аресъем пинал усиз но шуккиськиз. Таӵе ик учыр вал Удмуртской ульчаын. Та рад вӧсь луиз 8 аресъем пинал. Ольга Корепанова Туспуктэм: udmurt.ru | Югдурез утён |
Виталий Пронин Кизнер Ёрослэсь данзэ утёз Кизнер ёрос муниципал кылдытэтын ужасьёс пӧлысь тужгес устозэ бырйизы, вормись мыноз Ижевскын ортчоно вожвылъяськонэ.Муниципал кылдытэтын ужасьёс тужгес устозэ арлы быдэ шараяло. Туэ кык мурт пыриськиз: информатизация ёзысь специалист-эксперт Вера Кулакова но ёрос йырлэн юрттӥсез Елена Кумаева. Кыкназы ик рос-прос тодматӥзы быдэсъяно уженызы, вормонъёссы но кыкназылэн ик трос ини. Шаерысьтымы муниципал кылдытэтын ужасьёслэн вожвылъяськоназы пыриськыны но Кизнер ёрослэсь данзэ утьыны шуд усиз Елена Кумаевалы.Пичи Пурга Дась ни тулыслы Сӥзьыл бусы ужъёс йылпумъяськем бере ик гурт удысын ужасьёс тулыслы дасяськыны кутско.Гырон-кизён вакытэ трактор-машинаос медаз тӥяське шуыса, толлы соосты вӧяса, ӟеч-ӟеч тупатъяса кельто. Ёрос администрациын кылдытэм комиссия 30-тӥ октябре шараяз толлы ӟеч дасяськем хозяйствоосты: Киров нимо, «Первый май» но «Уромское». Умоен пусъемын «Югдон», «Рассвет» но «Родина» СПК-ос, нош УАССР-лы 10 ар нимо, «Восход» но «Аксакшур» хозяйствоосын техниказэс толлы дасян азьланьтӥське на.Вотка 114 метръем выж Вотка ёросысь Сива шур вамен лэсьтэм выжез 29-тӥ октябре сӥё-дано усьтӥзы.2 ар талэсь азьло чакламын вал выль выж пуктыны. Лэсьтӥськон ужъёсты 16 толэзь куспын быдэстӥзы. 114 метр кыстӥськись выжез сиё-дано усьтон ужрадэ шаерысьтымы кивалтӥсьёс но вуылӥзы. Кызьы пусйиз ёрослэн йырыз Андрей Русинов, ёрослэн вордскем нуналэзлы тужгес бадӟым кузьым луиз выж. Азьпалан лэсьтоно на Ольхово но Перевозной гуртъёс куспысь сюресэз но Сива шур вамен Воткаез Гавриловкаен герӟась выжез.Шаркан Г. Верещагин нимо премия Витетӥ арзэ Шаркан ёросын Г. Верещагин нимо премия сёто.«Удмурт Кенеш» огазеяськонлэн ёросысь ёзэз 2010-тӥ арын ёрос администрация азе ӵектонэн потӥз, удмуртлыкез ӝутонэ мыло-кыдо пыриськись муртъёсты Г. Верещагин нимо премиен пусъёно шуыса. Туэ сое сётӥзы Шаркан школаысь удмурт кылъя но литературая дышетӥсьлы Алевтина Лебедевалы. Нылпиосты визьнодан удысын со 30 арлэсь ятыр тырше, мыло-кыдо пыриське общественной уже.Кез Кылдӥз кема витем парк Кылем арня пумын ёрос центрын калыклы шутэтскон инты кылдӥз.2012-тӥ арын Кезын радъямын вал пу скульптураос лэсьтонъя 11-тӥ фестиваль. Усточиос 15 скульптураосты Кезысь культурая юрт котыре пуктӥзы. Но ӟоскыт интыысь соосты адӟись но ӧй вал кадь. Культура удысын ужасьёс сюлмаськемен, кылдӥз «Шунды» проект. Туэ со 120 сюрс манет грант утӥз, коньдон висъяз шаерысьтымы Нациосын ужан политикая министерство. Табере пу скульптураос вӧл-вӧл интые пуксизы, котькудӥз борды гожтэмын, кин сое лэсьтӥз но кызьы со нимаське. Парке пырон доры ик нимысьтыз пул шуккемын, отчы гожтэмын Кез ёросысь дано адямиослэн нимъёссы. Ужрадэз усьтон нуналэ паркын нырысетӥ сюан ортчиз.Юкаменск Пиосты визьнодан Юкаменскысь школае люкаськылӥзы ёросысь 10-тӥ-11-тӥ классъёсын дышетскись пиос.Вераськон мынӥз Атыкай музъеммес утён сярысь. 36 пиос азьын вераськиз Красногорск но Юкаменск ёросъёсъя военкоматэн кивалтӥсь Сергей Пыхтеев. Сергей Леонидович школаез йылпумъяны дасяськись пиосты азьпал улонзы сярысь малпаськыны куриз, военной вузъёсын но отчы пырон амалъёсын тодматӥз. Туала вакытэ армие ветлон но военной луон - бадӟым дан. Пиосты, ӟеч дышетскыны курем сяна, мугорзэс кыдатон сярысь но сюлмаськыны косӥз.Эгра Данъян пул выльдӥськиз 2-тӥ ноябре Эграысь «Нефтяник» культурая юртын «Вордскем шаере - Удмуртия» ужрад ортчиз.Со сӥземын вал Удмуртия кунлык басьтон дырысен 95 ар тырмонлы но Калык огазеяськон нуналлы. Залэ люкаськем калыкез ӟечкылазы Эгра ёрослэн йырыз Валерий Прохоров, ёрос администрацилэн йырыз Пётр Перевощиков но Кун Кенешлэн Тӧроезлэн воштӥсез Софья Широбокова. Ӟеч ужась 24 муртлэн но 3 коллективлэн туспуктэмъёссы ёрослэн Данъян пул вылаз пыртэмын. Озьы ик арлы быдэ тужгес адӟем карымон муртъёслы сёто «Ёрослэн дано адямиез» ним. Туэ сое басьтӥзы Мазьги гуртысь писатель Константин Емельянов но Эгра больницаысь врач Юрий Васильев.Сюмси Лекшур выжыкыл Сюмсиысь библиотекаын ужасьёс шаертодонъя кружоке ветлӥсь пиналъёсты ёросысьтызы тужгес чебер интыосын тодмато.Таяз учыре нылпиос вуылӥзы Лекшуре. Куноосты пумитазы удмурт сям-йылолъя: кырӟаса-вераса, арганэн шудыса но ческыт перепеч веръятыса. Лекшурысь библиотекаын ужась Надежда Попова гуртлэн кылдэмез сярысь мадиз, нош гуртысь шаертодонъя музеен кивалтӥсь Лидия Максимова вашкала арбериосын тодматӥз. Нылпиослы вунонтэм кылёз «Лекшур выжыкыл» шутэтскон базае вуылэмзы. Солэн кивалтӥсез Николай Максимов пӧйшуран но чорыган сярысь вераз, нылпиосты куноятӥз пӧсь табанен. Максимов доры вуылэм пиналъёс асьсэос лэсьтӥзы дэмдор. Дасяз Валентина Кутузова Теги: ёросъёс | Улон-вылон |
Виталий Пронин Туэ ар куспын шаерамы коррупциен герӟаськем 279 йыружъёс пусъемын.9-тӥ декабре коррупциен нюръяськонъя калыккуспо нунал вал. Солы сӥзьыса, Удмурт Республикая Югдурез утёнъя министерствоысь коррупциен нюръяськонъя ёзэн кивалтӥсь Василий Смирнов ужаменызы тодматӥз.Туэ ар куспын шаерамы коррупциен герӟаськем 279 йыружъёс пусъемын. Кылем арен ӵошатыса, чутрак йылэмын кузьмаськисьёслэн лыдзы. Кивалтон удысын ужасьёслы кузьмаськыны малпасьёс кылем арын 10 вылэм ке, туэ - 60. Нош коньдонэз лушкем басьтӥсьёс кулэсмемын: 26 учыр вылэм ке, 8 кылемын. Берло дыре югдурез утён удысын ужасьёслэн ки улазы ӵемысь шедё ёрос администрациосын но муниципал кылдытэтъёсын кивалтӥсьёс. Кызьы пусйиз Василий Смирнов, тросэз кивалтӥсьёс малпало, Иж городлэсь кыдёкын уло ке, соосты кылӥсь-адӟисьёс уз луэ шуыса. Сыӵеос зол янгышало. 1 миллион 50 сюрс манет кузьым басьтэмез понна кырмемын Можга ёросысь Горняк муниципал кылдытэтлэн йырыз. Сарапул ёросысь Нечкино муниципал кылдытэтлэн йырыз но мурт коньдонэн узырмыны малпам: Кам шур дурысь ӟеч музъем висъямез понна ужбергатӥсьлэсь 1 миллион 200 сюрс манет курем.Кивалтон удысын ужасьёс, кузё луэмзэс шӧдыса, сьӧраз ортчыны кутско. Тодмооссэс, ӵыжы-выжыоссэс уже интыяло, ужбергатӥсьёслэн удысазы пырисько, кудзылы ке дурбасьтыса. Ӵапак та муген туэ ар куспын ёросъёсысь 50 кивалтӥсьёс кыл кутон улэ кыскемын.Кузьмаськисьёс но коньдон кузьым басьтыны дышемъёс ӵемгес пумиськыло дышетон (63 учыр), эмъян (11 учыр), нюлэс хозяйство (15 учыр) но ЖКХ (18 учыр) удысъёсын. Школаосысь куд-ог кивалтӥсьёс бюджет уксёез асэсто, пӧяса ужъёс гожтыса. Озьы Алнаш ёросысь одӥг школалэн директорез бюджет чотын 90 сюрс манет тыр узырмем. Тая уголовной уж ӝутэмын. Нош ИжГТУ-ысь одӥгез преподаватель 2 сюрс манет басьтылэм студентъёслы ӟеч отметка пуктылэмез понна. Дышетон но тазалыкез эмъян удысъёсысь кивалтӥсьёс вылазы гожтэм тыриськонъёсты ӵем дыръя огазеяськонлэн кисыысьтыз кайпалто.Берло дыре кун ласянь бадӟым саклык висъяське гурт удыслы. Жаляса верано, та удысын но шекъёс пумиськыло. Туэ тулыс уголовной уж ӝутэмын Удмуртиысь Гурт удысъя но сиён-юонъя министерствоысь одӥгеныз ёзэн кивалтӥсь вылэ. Субсидия басьтыны юрттэмез понна фермер хозяйствоен кивалтӥсьлэсь 140 сюрс манет басьтэм. Нош 2013-тӥ-2015-тӥ аръёсы АПК-лы висъям коньдонэз асэстэмзы понна кӧня ке мурт ӝегатэмын. Соос ваньзы ӵош пӧяса агрострахование лэсьтылӥллям. 7 мурт вылэ уголовной уж ӝутэмын Россилэн но Удмуртилэн бюджетъёссылы 50 миллион манетлэсь трос изъян ваемзы понна.Василий Смирновез сюлмаськытэ калыклэн шып улэмез но. Коньдон басьтӥсьёсыз но, кузьмаськыны яратӥсьёсыз но тодо ке но, нокинлы уг иворто. Коррупциез вормыны луоз дэмен гинэ.Валентина Емельянова Туспуктӥз А. Горбунов Теги: йыруж коньдон | Югдурез утён |
Виталий Пронин Ижкарын туннэ ӧсъёссэ усьтӥз сӧсыр нылпиослы чаклам элькун реабилитационной центр. Ф. Киркоров, А. Бречалов, М. ГуцериевСое усьтонэ пыриськизы Россиысь но Удмуртиысь кивалтӥсьёс, ужбергатӥсьёс. Тодмо кырӟась но композитор Филипп Киркоров центрлы матысь эш но юрттӥсь луоз шуыса оскытӥз. Реабилитация центрез лэсьтон кутскиз 2014-тӥ арын. Йылаз-пумаз вуттӥзы миым толсуре. Со дырысен пушказ кулэ тӥрлыкъёс но оборудование басьтон мынӥз. Оглом юртэз пуктонлы быдтэмын 700 миллион манет. Со полысь 244 миллионэз - со пӧртэм бюджетъёсысь уксё. 470 миллионзэ висъязы пӧртэм фондъёс. Тужгес трос уксёзэ быдтӥз Михаил Гуцериев ужбергатӥсьлэн «Нефтиса» фондэз. Центрын инвалид нылпиослы пӧртэм юрттэт сётыны быгато. Вань бассейнъёс, эмъян но массаж лэсьтон кабинетъёс но трос мукетыз. Араз татын тазалыксэс юнматыны быгатозы 1 сюрс 600 пиналъёс. Россиын таӵе юртъёс ӧжыт ай. Выль юртэн тодматскон ужрадын Михаил Гуцериев центрез азьланяз но уз кушты шуыса оскытӥз. Фондэз сое возьыны уксё висъялоз. Тодмо кырӟась Филипп Киркоров центрез шефствое басьтӥз. Эдуард Степанов Туспуктӥз Эдуард Степанов Ф. Киркоров Ижын реабилитационной центрен тодматскон дыръя Пиналъёс кизилиослы концерт возьматӥзы | Лулчеберет |
Виталий Пронин Шаерамы толон усьтӥськиз «WorldSkillsRussia» («Егит профессионалъёс») ӵошатскон. Со кыстӥськоз 3 нунал ӵоже. «WorldSkills» - со 1946-тӥ арын дуннеын кылдытэм движение, кудӥз ужпум пуктэ рабочийлэсь данзэ ӝутыны. Отчы пырисько Россиысь 46 улосъёс. Удмурт Элькунлэн Тӧроез А. Соловьёв кичӧлтэмъя туэысен соос борды итӥське Удмуртия но. Озьы огкылэ вуэмын «Ворлдскиллс Россия» ӵошатсконэз Удмуртиын но ортчытыны. Сое радъяло Правительство, Дышетонъя но наукая министерство, Ижысь техникая кун университет. Кужымзэс мерталозы пӧртэм удысъёсысь 16 аресысен 25 аресозь егит специалистъёс: токарьёс, фрезеровщикъёс, сварщикъёс, электромонтёръёс, столяръёс, сиён пӧрасьёс, машина тупатъясьёс, покчи классъёсты дышетӥсьёс, йырси ӵышкисьёс - ваньзэ-ӧвӧлзэ 14 удысъёсъя. Соос возьматозы ӝог но усто ужаны, ӟеч арбериос лэсьтыны быгатэмзэс. Вормисе потэмъёс синпель кузьымъёсын но таукаронъёсын пусъемын луозы. Елена Никитина | Улон-вылон |
Виталий Пронин 25-тӥ оштолэзе вазь ӵукна Ижевске вуиз «Вормон поезд». Поезд туж аспӧртэмлыко, со быдэсак тырмытэмын Быдӟым ож вакытэз тодэ вайытӥсь экспонатъёсын. Поезд кылдытэмын чугун сюрес вылын ужам ветеранъёслэн тодэ ваёнъёссыя. «Вормон поездэ» пырыса ик Быдӟым ож вакытэ вуоно кадь. Уже кутӥсько туала технологиос: 50 проекторъёс, борддоръёсын 18 видеосуредъёс, 12 ӝӧкъёс. 8 вагонъёсысь адӟыны луэ ожмаськонлэн 12 пӧртэм вакытысьтыз 150 скульптураосты: фронтэ сюрес, медсанчасть, немецъёслэн концлагерьзы, окоп, «чугун сюрес вылын ужась мунчо, Рокоссовский маршаллэн штабез, СССР-ын антибиотик кылдытӥсьлэн Зинаида Ермольевалэн лабораториез, блокада. Та поездэн вазь ӵукна ик тодматскизы шаерысьтымы кивалтӥсьёс: Правительстволэн Тӧроез Ярослав Семёнов, Иж городлэн йырыз Олег Бекмеметьев но журналистъёс. «Вормон Поезд» Ижевске 2-тӥзэ вуиз, со ужалоз туннэ 20 часозь. Жаляса верано, пандемиен валче отчы шедьыны быгатозы азьпал гожтиськемъёс гинэ. «Волонтёры Победы» огазеяськонлэн Удмуртиысь ёзэныз кивалтӥсь Роман Санников верамъя, билетъёс 2 час куспын быризы. Гожтӥськыса вуттӥз 570 адями,туннэ соослы удалтоз «Вормон Поездэн» тодматскыны. Люкаськемъёслы капчи мылкыд сӥзизы "Италмас" ансамбльысь артистъёс. Валентина Емельянова Туспуктэмъёсыз авторлэн | Иворъёс |
Виталий Пронин Пыӵал тӥрлык лэсьтон — со искусство, нош Ижын асьме вакытэ но усто оружейникъёс ужало. Тае валаны луэ, Ижкарысь М. Калашников нимо музее вуылыса. Татын 15-тӥ куарусёнэ усьтӥськиз «Зарни штихель» вожвылъяськонлы сӥзем адӟытон (6+). Пыӵал лэсьтон — искусство.Туспуктӥз Анастасия ШумиловаКуноосты пумитазы музейлэн кивалтӥсез Ольга Минервина, Ижысь механикая заводлэн кивалтӥсез Николай Марков, оружейник Михаил Драгунов (Евгений Драгунов дано оружейниклэн пиез), Пыӵал лэсьтон школалэн директорез, адӟытонлэн кураторез Любовь Климова. Адӟытонэз усьтонэ вуизы штихелен — металлэз, пуэз, лыэз, изэз вӧлонын кутӥськись векчи тӥрлыкен — но мукет инструментъёсын пыӵал лэсьтӥсьёс но. — «Зарни штихель» конкурсэз, музеймылэсь ӟеч традицизэ, одно ик утём азьланяз но. Ми шумпотӥськом, туэ та вожвылъяськон заводысь потӥз но музее вуиз шуыса. Учкисьёс нырысьсэ дунъялозы вань кибашлыослэсь данъяськымон ужъёссэс, — вераз Николай Марков. Н. Марков: «Зарни штихель» — Ижысь механикая заводлэн ӟеч традициез.Туспуктӥз Анастасия Шумилова«Зарни штихель» вожвылъяськон 1997-тӥ арысен ортчылэ Ижысь механикая завод бордын ужась Пыӵал лэсьтон школаын. 1956-тӥ арын кылдэм учреждениысь трос кибашлыос потӥзы ини. Школалы Леонард Васевлэн нимыз сётэмын: дано гравёр пыӵалъёсты чебертон ужез азинтӥз, тодмо «мороз» техникаез кылдытӥз. Школаысь кибашлыослэсь — гравёръёслэсь, слесарь-сборщикъёслэсь, пу вӧлӥсьёслэсь, ложа бичасьёслэсь — ужъёссэс адӟыса, валаськод: али но Ижын кыдало усто пыӵал тӥрлык поттӥсьёс. Туэ конкурсэ 41 мастер пыриське. Выставкаын 39 пыӵал луыны кулэ вал, но 2-сэ коллекционеръёс басьтыса вуттӥллям ини. Адӟытонэ поттэм пыӵалъёс кӧня ке категорилы люкисько: «Классик», «Престиж», «Де Люкс», «Эксклюзив» но «Коллекционной». Тужгес синмаськоно коллекционной пыӵалъёслы: вылъёссы мудрон пужыосын шобыртэмын, азвесь-зарниен чиляло, дуно пулэсь лэсьтэмын. «Классик» категориын ӟеч, оскымон пыӵалъёс возьматэмын — соос шоры но учкыса, валаськод, макем тыршыса ужазы кибашлыос. Вань пыӵалъёс пӧйшурасьёслы лэсьтэмын бере, нимъёссы но нюлэскы вутто: «Закон тайги», «Лесные великаны», «Горные просторы», «Богиня охоты» но мукет… Котькуд пыӵал бордын QR-код вань, озьы смартфонэн вотэс баме сюрыны но котькуд пыӵал сярысь пыр-поч лыдӟыны луэ. Конкурсэ пыриське Ижысь механикая заводысь слесарь-сборщик Андрей Широбоков но. Со йылпумъяз Пыӵал лэсьтон школаез. — Туэ выставкаын 4 ужме адӟыны луоз, — вера А. Широбоков. — 2012-тӥ арысен та вожвылъяськонэ арлы быдэ пыриськисько. 2013-тӥ арын М. Калашников нимо музей фондаз басьтӥз Леонард Васевлы сӥзем пыӵалме. Сое ми лэсьтӥмы Александр Санников гравёрен ӵош. Со ляб кылэ, бак, озьы ке но ваче кыл умой шедьтӥськом. Андрей Широбоков слесарь-сборщик но Александр Санников гравёр.Туспуктӥз Анастасия ШумиловаКотькуд номинациын вормисьёс быръемын луозы, со сяна, ар куспын устоез лэсьтэм пыӵал тодмо луоз. Учкисьёс но мылкыдзэс вералозы: музейын тужгес но кельшымонэз пыӵал понна куара сётыны луоз. Выставка ужалоз 4-тӥ октябрёзь, нош вормисьёс тодмо луозы 19-тӥ сентябре, Пыӵал тӥрлык поттӥсьёслэсь нуналзэс Шор площадьын пусйыку. Та праздникен йылпумъяськоз 7 арня ӵоже кыстӥськем «Городын гужем» фестиваль. Анастасия Шумилова Теги: зарништихель кибашлы лулчеберет МТКалашниковнимомузей пыалтрлык | Лулчеберет |
Виталий Пронин Тросэз удмурт егитъёс Ижысь БВИ (Бар Весёлых Историй) клубе лыктӥзы. Татын уго юри радъямын вал Barry Fashion Night ужрад. Удмуртиысь тужгес тодмо вить модельеръёс возьматӥзы ас коллекциоссэс. Нош бичаз соосты тодмо удмурт диджей, блоггер но озьы ик аспӧртэмлыко модельер Дарали Лели.Тулыс мылкыд пыӵатӥз «LA GLACE» модая театр. Ӝужыт ӟызы нылъёс кузь гужем дэремъёсын подиум кузя капчи вамышъязы, пыдчиньыоссы гинэ выж борды йӧтскылӥзы. Нылъёслэн йырсиосазы но, дэремъёсазы но бурмизы кадь яркыт сяськаос. Оло выжыкылысь вунылъёс, оло бубылиос поръязы уй клубын - возьматонлы кутскон понэмын вал.Люкаськем калыкез паймытӥз Александра Телицына. Вань мукет модельеръёслэсь со висъяськиз сьӧд-тӧдьы буёло коллекциеныз. Подиум вылэ ӝужыт беро катаосын нылъёс сяна, потӥзы на синмаськымон пиос но.Собере мальдӥз али гинэ усьтӥськись удмурт модельер Оля Вужер Смирнова. Сарафанъёс, дэремъёс, юбкаос но кофтаос - ваньмыз туж «практичной». Яркытэныз но удмурт шӧмо кускерттонъёсын, чыртывесьёсыныз, пужыосыныз та дӥсь удмуртъёсты туж синмаськытӥз. Учкисьёс азе потон азьын ик асьсэос модельёс-нылъёс созэ яке тазэ дэремез басьтоно кариськизы ни. Олялэн коллекциез туж нуллымон.Собере возьматскизы Полина Кубисталэн модельёсыз. Буёло герӟетъёслэсь квадратъёс - та Полиналэн пусэз луиз ни. Таяз возьматонын соос пичиесь но бадӟымесь дӥсьлэн азяз, бераз, урдсаз чебермаса вурылэмын вал. Учкыку ик валамон луиз, Кубисталэн таиз но коллекциез ӝоген шедьтоз аслэсьтыз нуллӥсьёссэ.Берпуметӥез коллекция - «Vintage electroclash» - лэсьтэмын асэныз Дарали Лелиен. Вашкала удмурт дэремъёс, уксётӥрлык но африкан угыос. Аспӧртэмлыко удмурт декаданс. Надежда Уткиналэн «Глазовский вотяк» кырӟанэз туж тупаз коллекцилэн кутсконэзлы. Пӧрмиз аспӧртэмлыко пичи но мур пуштросъем спектакль. Вашкала удмурт сямез тӥяло туала дӥсьтӥсь егитъёс. Модельёслэн кый кадь куасалляськись мугоръёссы но эктыны кыскись крезьгур - Даралилэн диджей луыса крезьгурез валамез вылӥ дунъямын вал.Оглом чаклано ке, коллекциос ог-огзылэсь туж висъяськизы. Модельёслэн сцена вылын асьсэды воземзы но быръем крезьгур - та но коллекциослы аспӧртэм шӧм пыӵатӥз.Та уй бере лулме пачылмытэ шумпотон: удмуртъёслэн вань асьсэ аспӧртэмлыко но туала модельеръёссы! Но оскон: модаен герӟаськем ӝытъёс шедьтозы ас ӧрзэс, пырозы удмурт егитъёслэн улон радазы. Озьы ук, Дарали?Лукерья Шихова. | Иворъёс |
Виталий Пронин 4-тӥ апреле Грак черкогуртын ортчизы Ашальчи Оки (Акилина Векшина) вордӥськем дырысен 120 ар тырмонлы сӥзем лыдӟонъёс. Калык нырысь ик вуылӥз Ашальчи Окилэн Грак ёросысь вордӥськем Кузебай гуртысьтыз юрт бервылаз ӝутэм чебер синпелет доры, татчы сяська понӥзы.Ужрадэ пыриськизы «Удмурт Кенеш» огазеяськонлэн ёросъёсысь но каръёсысь адямиосыз, удмурт движениысь активистъёс, литературоведъёс, журналистъёс. Калык нырысь ик вуылӥз Ашальчи Окилэн Грак ёросысь вордӥськем Кузебай гуртысьтыз юрт бервылаз ӝутэм чебер синпелет доры, татчы сяська понӥзы. Собере гинэ дэмен выжизы черкогуртэ. Ужрадэз сӥё-дано усьтӥзы Грак ёрос йыр Виктор Белов но Депутатъёслэн ёрос Кенешенызы кивалтӥсь Михаил Крестьянинов, «Удмурт Кенешлэн» тӧроез Татьяна Ишматова, нациосын ужан политикая министр Лариса Буранова, «Удмурт нылкышно кенеш» огазеяськонэн кивалтӥсь Надежда Степанова. Ваньзы пусйизы, макем бадӟым инты басьтэ удмурт литератураын, культураын но удмурт движенилэн азинсконаз Ашальчи Оки. Татьяна Ишматова бадӟым тау кариз Грак ёрос администрацилы туж шуныт ужрад дасямзы понна. Ашальчи Окилэн кылбуръёсыз но, мылкыдыз но калыклэн сюлэмаз пыӵамын, шуиз со. Ашальчи Оки - калыклэн лулыз, - пусйиз Лариса Буранова.- Ашальчи Оки - калыклэн лулыз, - пусйиз Лариса Буранова. - Со сюрес усьтӥз удмурт нылкышно кылбурчиослы. Тросэз туала кылбурчиос, оло, ӧй но ӝужасалзы, Ашальчи Оки ас вакытаз сюрес ӧй лёгысал ке. Татьяна Ишматова бадӟым тау кариз Грак ёрос администрацилы туж шуныт ужрад дасямзы понна.Надежда Степанова йылтӥз: асьмеос туж шудоесь, малы ке шуоно асьмелэн вань Ашальчи Окимы. Адями улэ сюлэмъёсын сомында, кӧня дыр ӵоже со сярысь тодо-малпало. Ашальчи Оки котькудмылэн сюлмамы быдэс даур ӵоже ни. Солэсь кырӟанъёссэ тодӥсьтэмез ик ӧвӧл, дыр. Ашальчи Оки сярысь тодэ ваёнъёссэс мадизы агаезлэн внукез Владимир Векшин, А. Окилы сӥзем музеен кивалтӥсь Михаил Козлов но мукетъёсыз. Та нуналэ ик Ашальчи Оки нимо элькун премия сётэмын удмурт движениез азинтӥсьёслы Анна Евсеева - театроведлы но Галина Шушакова - тодосчилы. Елена Васильева Туспуктӥз Максим Егоров | Улон-вылон |
Виталий Пронин Со сӥземын калыклэсь улон-вылонзэ ӟечомытӥсь проектъёслы, кудъёссэ странаямы пыӵато ужбергатӥсьёс. «Импульс добра» премия сётӥське пӧртэм номинациосъя: калыклы юрттэт сётӥсь проектъёсты пыӵатон, социальной проектъёслэсь быдэсъяськемзэс СМИ-осын возьматон, озьы ик быръемын луозы Россиысь улосъёсысь социальной ужбергатонлы сӥзем тужгес устоез программаос но трос мукет. Номинациосын пыр-почгес тодматскыны быгатоды «Импульс добра» конкурслэн сайтаз www.impulsdobra.ru. Кулэ ивор шедьтоды «Наше будущее» фондлэн сайтысьтыз но www.nb-fund.ru. Конкурсын вормисе потэмъёс куспын люкемын луоз 2 миллион 150 сюрс манет премия. Куриськонъёс-ӵектонъёс кутӥсько туэ 10-тӥ апрелёзь. Лауреатъёс быръемын луозы 27-тӥ апреле, соосты премиен пусъён ортчоз Москвалэн Правительствояз.Юанъёсын вазиськыны быгатоды «Импульс добра» конкурслэн «пӧсь» телефоназ таӵе номеръя: 8-800-333-6878 (ватсано 2). Жингыртэмды понна дун уз куре. Конкурсэ заявкадэс ыстыны быгатоды premia@nb-fund.ru адресъя.Елена Никитина Теги: конкурс проект Ужбергатон | Улон-вылон |
Виталий Пронин Тӥляд кемалась потэ ни асьтэлэсь книгадэс поттэмды, но уд шедьтӥське издатель? Вазиське, ми юрттом тӥледлы! Озьы ик син куспын поттом тӥледлы яке семьядылы, огазеяськондылы, предприятидылы, гурттылы сӥзем нимысьтыз газет! "Удмурт дунне" газетын поттэм книгаос: | Иворъёс |
Виталий Пронин 8-тӥ южтолэзе Ижлэн инбамаз пушъёзы сяськаос - тымет дурын ортчоз фейерверкъёслэн фестивальзы. Озьы Ижын нылкышноосты ӟечкылалозы. 8-тӥ южтолэзе быдэс нунал тымет дурын пӧртэм ужрадъёс ортчозы, радъяськоз концерт, луоз суредъёсты но видео учкыны, йӧ скульптураосын артэ поръяны. Нош ӝыт, 19.00 часын, инме ӝутскозы уно пӧртэм тылгизьыос. 0+ УД | Улон-вылон |
Виталий Пронин Удмуртиын коронавирусэн черламъёслэн лыдзы будэ, нуналлы быдэ 1 сюрс 800 пала выль висисьёс кылдо. Озьы ке но, Роспотребнадзорлэн постановлениезъя, висьыны кутскемъёсын кусып воземъёс карантинын пукыны кулэ ӧвӧл, 7 нунал ӵоже эмъяськем бере тест сётоно ӧвӧл, больничной листэз онлайн пытсаны луэ. Со сярысь Тӧроен аппаратной совещаниын ивортӥз Удмуртиысь Правительстволэн председателезлэн воштӥсез Эльвира Пинчук. Туспуктэм udmurt.ru сайтысь - 2 арня ӵоже адӟиськомы ни, макем трос адями черла, туннэ нуналлы «омикрон» штамм «дельта» штаммез шаерысьтымы улляз. Висён капчигес мынэ, азьло висисьёс пӧлысь 20 процентэз больницаосын эмъяське вал, али 5 процентэз гинэ, - вераз Эльвира Пинчук. Соин сэрен ик коркась корка ветлӥсь бригадаос азьын выль круонъёс пуктэмын: табере врачъёс пациентэз нырысьсэ эскерыны лыктыкузы ик соослэсь ПЦР-тест лэсьтон понна материалзэс басьто, ПЦР-тестлэсь йылпумъянъёссэ возьматэк, эмъюм кельто. Со сяна Удмуртиысь больницаос арняяз 7 нунал ужало. Врачъёс борды итӥськизы Элькунысь медициная колледжысь 400 пала студентъёс, Ижкарысь медициная академиысь 299 пала ординаторъёс. Туннэ нуналысен врачъёслы юрттыны кутскозы медициная академиысь эшшо 400 пала 4-тӥ но 5-тӥ курсын дышесткисьёс. 122 но 8-800-100-24-47 номеръёсъя ужась пӧсь линиосын уж кужмоятэмын. Колл-центр уй но, нунал но ужа. Удмуртилэн Тӧроез Александр Бречалов косӥз ӝог юрттэт сётонъя бригадаослэсь лыдзэс 14-ысь 24-озь будэтыны. - Колл-центръёс калыклы дырыз дыръя валэктон сётыны кулэ. Оскисько, кӧня ке арня ортчыса, югдур тупатскыны кутскоз шуыса, - вераз Александр Бречалов. УД Теги: коронавирус | Иворъёс |
Виталий Пронин Артём Юрьевич Николаев.Кун Кенешысь депутатъёс солэсь кандидатуразэ эскеризы, 18-тӥ апреле сессие люкаськыса.Артём Николаевлэсь кандидатуразэ ӵектӥз Россиысь валтӥсь прокурор Юрий Чайка. Сое умоен лыдъяз элькун Тӧро Александр Бречалов. Но Конституцияя, валтӥсь прокурорез бырйыку, мылкыдзэ одно вераны кулэ на парламент.Депутатъёсты Артём Николаевен тодматӥз Россиысь прокурорлэн Приволжск федерал округъя воштӥсез Евгений Панчук. Ортчем сюресэныз тодматэмез бере ватсаз:- Артём Юрьевичез умой тодӥсько: котькыӵе ужез гижысь-пиньысь быдэсъя, ачиз азе чурытэсь куронъёс пуктыны быгатэ, туж визьмо, вазиськись. Со Россиысь Прокуратуралэн дано ужасез луэ, сӥлы каремын «За безупречную службу» пусэн.Марлы уката саклык висъялоз - та сярысь Артём Николаев вакчияк но ӝот-ӝот вераз. Шуиз: Прокуратура азьын сылӥсь валтӥсь ужпумъёс сярысь Россилэн Президентэз В. Путин пыр-поч вераз туэ феврале. Кылсярысь, юн чакласа возёно уждун тыронэн, ЖКХ-лы тыриськонъёсын герӟаськем ужпумъёсты.- Удмуртиын зол азинске промышленность, оборонкалы вузъёс поттон - тае ум вунэтэ, - ватсаз со. - Кредит сётъянэн вырись организациосты но ялан чакласа возёно луоз. Югдурез утёнъя ёзъёсын ӵош нюръяськом йыружъёсын, уката но - коррупциен. Ужме радъяны чакласько, Правительствоен но, Кун Кенешен но, югдурез утён, эскерон ёзъёсын но огкылысь кариськыса.Павел Чушъялов депутат дэмлаз: нимысьтыз саклык висъяно на калыклэн вазиськонъёсыныз ужанлы. А. Николаев таин соглаш кариськиз, одно, пе, радъялляно калыкен пумиськылон нуналъёс.Кандидатура понна куара сётон лушкем радъяськиз. Сессие вуылӥз 47 депутат, ваньзы ик ӵектонэз умоен лыдъязы.Вераны кулэ: 2008-тӥ арысен Удмуртиысь Прокуратураез валтӥз Сергей Панов. Со воштэмын кадръёсты котькуд 10 арлы выльдон планъя. С. Панов сессие ӧз вуылы. Но Кун Кенешлэн Тӧроез Алексей Прасолов со сярысь ӟеч кылъёс гинэ вераз. Оскисько, шуиз, А. Николаев но тыршоз элькунысьтымы улӥсьёслэсь улон-вылонзэс ӟечгес карон понна.Вакчияк: Артём Юрьевич Николаев вордскиз 1966-тӥ арын 4-тӥ августэ Казаньын.Йылпумъяз Казаньысь кун университетлэсь юридической факультетсэ.Прокуратуралэн ёзъёсаз 1990-тӥ арысен. Казаньысь Вахитовской ёросын прокуратураын следователь, валтӥсь следователь вал. Отӥяз - Казаньысь прокурорлэн воштӥсез, Зеленодольск городлэн прокурорез.2005-тӥ арын Татарстан Республикалэн прокурорез луиз.2017-тӥ арын - Волга котырысь улосъёсын инкуазез утёнъя прокурор.Элина КУМАЧЁВА | Улон-вылон |
Виталий Пронин Дышетсконзэ туэ йылпумъясь 800 пала адями басьтоз Восточно-Европейской институтэн одӥг холдинге пырись Москваысь вузлэсь дипломзэ.Ижысь Восточно-Европейской институтлэсь басьтӥзы кун аккредитацизэ. Рособрнадзор таӵе косон поттӥз ай Выль ар каникулъёс азьын. Но туннэ та вузын огыр-бугыръяськон кылдытэмзы уг поты. Отысь ректоратын оско, матысь дыре соос ваньзэ выльысь радъялозы, огкылын гожтэм куронъёсты быдэстозы шуыса. Угось институтэз пытсад ке, 5 сюрс пала студентъёс шуге-леке вуозы - сомында мурт али отын тодон-валан басьтэ.Озьы вылысьтыз вылаз ортчылӥсь кенешонъёсын верасько: студентъёс азьло сямен ик дышетскозы, экзаменъёс Ижын ик радъяськозы, дипломъёс кун образецен луозы. Зэм, дышетсконзэ туэ йылпумъясь 800 пала адями басьтоз Восточно-Европейской институтэн одӥг холдинге пырись Москваысь вузлэсь дипломзэ. Нош отӥяз асьме институт кун аккредитацизэ берыктыны турттоз, пе. Элина Васильева Теги: дышетон | Улон-вылон |
Виталий Пронин 1. Мар лыдӟиськоды та дыре?2. Кыӵе удмурт книгаез лыдӟиды берлозэ?3. Мар лыдӟемды потэ? Александр Егоров, филология наукаосъя кандидат:1. Ӟуч литератураысь лыдӟисько А. Ивановлэсь «Общага на крови» романзэ, озьы ик япон авторлэсь Масару Ибукалэсь «После трёх уже поздно» книгазэ. Лыдӟыны кутски мадьяр авторлэсь Варга Домокошлэсь «Семь Я» нимо ужзэ.2. Удмурт литератураысь аслым тунсыко луисьсэ номыр но али уг адӟиськы.3. Туж троссэ лыдӟеме потэ но, жаляса верано, дыр уг шедьтӥськы ваньмызлы… Лариса Дмитриева, аспирант, «Калык творчествоя элькун корка» юртын ужась:1. Тэтчаса лыдӟиськисько: я Шарль Бодлерлэсь «Цветы зла», я Людмила Петрушевскаялэсь «Квартира Коломбины» (пьесаос), я Иво Андричез «Мост на Дрине», я бигер кылбурчиез Лилия Газизоваез.2. Удмуртысьтыз берлозэ лыдӟи Елена Панфиловалэсь «Мон - улӥсько!» кылбур бичетсэ, Эрик Батуевлэсь кылбуръёсын но статьяосыныз люкаса поттэм «Ночная радуга» сборниксэ но Августа Конюховалэсь «Живой голос века» книгазэ.3. Тодматскысал Андрей Белыен, туж тунсыкъяськытэ «Азвесь даур». Ваньмыз, мар соин герӟаськемын: литература, искусство, со вакытысь улон. Кузебай Герд сярысь роман лыдӟеме потэ! Сёма Павлов, Мускоысь студент, выжъёсъя инженер:1. Ф. Достоевскиез, «Повести и рассказы», Вадим Зеландлэсь «Пространство вариантов» книгазэ.2. Жаляса верано, удмуртсэ уг лыдӟиськы (шедьтыны секыт потэ кадь).3. Азьланьтысал Ф. Достоевскиен тодматсконме, Л. Толстойлэсь «Война и мир» романзэ пумозяз вуттысал; психоанализ бордаз кыске. Юрий Ерошкин, Удмурт театрысь артист:1. Лыдӟи А. Вампиловез, В. Красногоровез, А. Коровкинэз - ӟуч драматургиез.2. Удмуртсэ уг лыдӟиськы.3. Лыдӟем потэ Библиез но Коранэз.Анна Семёнова, Национальной библиотекаын ужась:1. И. Бунинлэсь веросъёссэ нош ик лыдӟи.2. А. Конюховалэн «Живой голос века» книгазэ (жаляса верано, ӟуч кылын).3. С. Дерендяевлэсь «Кука с Макой» бичетсэ. Дмитрий Иванов, студент, «Инвожо» журналын ужась:1. Е. Гришковецлэсь «Год жизни» гожтоссэ.2. П. Захаровлэсь, «Гондыр сюан яке шимес уйвӧт» ужзэ. Кожа татчыИнтернетэ поттэм лыдӟетъёс:Выль «Инвожо», 2011, 11-12 http://issuu.com/invozho/docs/invozho-n-11-12-2011-webДарали Лелилэн «Гур сьӧрысь суредъёс» (2009) бичетэз http://issuu.com/national_library_of_udmurtya/docs/darali_leliЙӧскалык библиотекаен люкам книгаос: http://issuu.com/national_library_of_udmurtyaБуккроссингРесторатор Максим Коновалов блогаз (http://konovalov-maxim.livejournal.com) гожтэ:Италиысь вуэм одӥг ӟеч ужез пыӵатыны кутским. Оло вань куронъёсты чакланы ум быгатӥське, но кутскон сётэмын ук. Уж со бордын: «Кофе Семь» кафеын вань книгаосын тырмытэм кык ӝажы. Кыказ ик залын. Та милям библиотекамы. Кин кафее оген ветлэ - соос понна. Но та ӝажыос чакламын буккроссинг шуыса. Валамон кылэ берыктоно ке, кельшем книгаез сьӧре басьтыны луэ. Валамон, шумпотысалмы, со берен та ӝажые ик вуысал ке. Нош кинлэн дораз кыллё лыдӟем книгаосыз, соосты кинлы ке сётыны жаль ӧвӧл ке (валамон, весяклы), соосты татчы вайыны но ӝажые поныны яра. Потэ ке - книга бамъёс вискы асьтэлэсь визиткадэс чуртналэ.Тани толон мон кык книга вайи. Арнальд Индридасонлэсь «Каменный мешок» но Энтони Бурденлэсь «Вокруг света. В поисках совершенной еды» гожтэмъёсэс.Буккро́ссинг (англ. bookcrossing, «книгаберган») - кельшись уж, общественной уж, со быдэсме социальной сетьёслэн амалзыя, матын флешмоблы.Буккроссинг - со книгалэсь мозмытскон. Адями лыдӟем книгазэ кельтэ калыко интые (парке, кафее, поездэ, метроысь станцие). Со бере та книгаез шедьтыны быгатоз, лыдӟоз мукет адями. Бӧрысь ачиз но та бичетэз кельтыны кулэ. | Иворъёс |
Виталий Пронин Нациосын ужан политикая министерство кичӧлтэмъя лэсьтэмын луоз удмуртъёслы сӥзем фильм (режиссёрез Лев Вахитов).Кин сярысь, ма сярысь мед луз кадь со. Удмуртъёс сярысь кылылымтэ адями но асьме выжыослы мед синмаськоз шуыса, ма сярысь мадёно отын, кинэ возьматоно, «Брангурт песянайёсты» но «Айкаез», Лудорвай заповедникез сяна?Мылкыдъёсты одно ик лыдэ басьтэмын луозы!Туспуктӥз Захар Мухин Теги: Айкай Брангуртысьпесянайёс ЛевВахитов | Иворъёс |
Виталий Пронин Туспуктэм: rg.ruДуннеын Индонезиын ыбылӥсько 14-тӥ толшоре Индонезилэн шоркараз Джакартаын 7 пуштон учыр вал.Та городэ боевикъёс 10-14 кузя мотоциклъёсын, пе, вуизы. Террористъёс гранатаос куязы вуз карон центре, Турцилэн но Пакистанлэн посольствоосазы, полицилэн юртаз, кафее, адямиос шоры ыбылӥзы. Пуштон учыръёсын 10-лэсь уно мурт быриз. Туспуктэм: crimea-news.orgОбама жингыртӥз Таяз арняе Россилэн но США-лэн президентъёссы телефон пыр вераськизы.Барак Обама Владимир Путинлы ачиз жингыртӥз. Соос кенешизы Сириын кылдэм югдур сярысь. Украина пумысен вераськыкузы, В. Путин пусйиз, Киев чакланы но быдэсъяны кулэ Минскын гожтэм огкылэз, кылсярысь, Донбасслэсь нимысьтыз статуссэ лыдэ басьтыны но луонлык сётыны законъя быръёнъёс ортчытыны. Туспуктэм: plus7-db.comРоссиын Кесяны лэземын Воркутаысь огезлэн колледжлэн азбараз 53 книга сутэмын.Кылем арлэн пумаз Россиысь Генпрокуратура ялӥз: Америкаысь ужбергатӥсьлэн Джордж Сорослэн фондэз странамылы кышкытлык вае. Та фонд пыр вуэм книгаосты кулэтэм но кышкытлык вайись литератураез сямен быдтыны чакламын. Кылсярысь, Воркутаысь горно-экономической колледжысь 53 сыӵе бичет шедьтэмын но сутэмын. Комиысь ик Ухтаысь техникая кун университетын 413 таӵе издание синйылтэмын, сое библиотекаысь утялтыны косэмын. Туспуктэм: А. ГорбуновУдмуртиын Устоосыз пӧлын Огъя азинскемезъя Удмуртия Россиысь 20 устоосыз улосъёс пӧлы сюриз.Россиысь Правительство чакласа возиз улосъёслэсь экономика ласянь азинтӥськемзэс, учкиз, макем утемын шуг-секытъёслэсь калык. Ӵапак та куронъёсъя тужгес устоосыз 20 улосъёс санэ басьтэмын. Асьме шаермы 14-тӥ интыын.Устоосыз улосъёс куспын федерал бюджетысь 5 миллиард манет люкемын. Правительстволэн распоряжениезъя, Удмуртилы висъяськоз 216 миллион 576 манет.Дасяз Галина Семёнова | Иворъёс |
Виталий Пронин 1988-тӥ арысен кутскыса, 26-тӥ июне быдэс дуннеын пусъё Наркотикъёсын нюръяськон нуналэз. Со улсын шаерамы июнь ӵоже радъясько пӧртэм ужрадъёс. Ижысь югдурез утисьёс но общественникъёс борддоре гожъямъёсты буяло.Туспуктэм: Югдурез утёнъя министерстволэн сайтысьтызИжысь Индустриальной ёросын ортчиз рейд. Отчы пыриськизы Иж городлэн администрациысьтыз специалистъёс, югдурез утисьёс, элькунысьтымы Анай-атайёслэн комитетсылэн, Атайёслэн огазеяськонзылэн кивалтӥсьёссы Д. Выдрин но Д. Чистяков, «Стопнаркотик» огазеяськонысь волонтёръёс. Шоркарысь гинэ ӧвӧл, ёрос центръёсысь но юртъёс вылын гожтэмын луыло сайтъёслэн адресъёссы яке телефон номеръёс — ӵем дыръя озьы вӧлмыто шузимытӥсь суретъёсты.Ӵапак соосты ӵушылӥзы рейдэ потэмъёс. — Соосты быдтон борды али гинэ ӧм кутске, — вераэлькунысьтымы Югдурез утёнъя министерство бордын ужась Общественной кенешлэн ёзчиез Бахруз Гумбатов. — Кылсярысь, туэ 5 толэзь куспын утялтэмын ни юртъёс вылысь 800-лэсь ятыр гожъямъёс. Таӵе выллем ялонъёсты вӧлмытэм понна административной кыл кутон чакламын — 4 сюрсысен 5 сюрс манетозь штраф. Но суредаськисьёсты таин уд кышкаты, лэся: одӥгзэ ӵушылӥськод гинэ, кӧня ке дыр ортчыса, вылез кылдэ. Рейдэ пыриськисьёс огымысь пусйизы: шузимытӥсь суретъёсты быдтон понна сюлмаськыны кулэ котькуд адями. Синйылтӥды ке, бускельды яке тодмоды наркотик вӧлмытэ шуыса, вазиськыны луоз МВД-лэн уй-нунал ужась меӵак телефоназ таӵе номеръёсъя: 02 (сотовойысь — 022), 557-145, 419-123, 419-002. Сюлмаськытӥсь юанэныды лыктыны быга-тӥськоды Югдурез утёнъя министерстволэн наркотик вӧлмытонэн нюръяськонъя управленияз: Ижкар, Воткинской шоссе ульча, 120-тӥ юрт. Теги: Наркотикъёсыннюръяськон югдур | Югдурез утён |
Виталий Пронин «Территория детства» улсын нылпи садъёсысь азбаръёсты тупатъялозы. Со сярысь ивортӥзы Иж город думалэн председателез Фарит Губаев но Иж город думалэн депутатэз, «Огъя Россия» фракцилэн ёзчиез Марина Нужина нылпи садъёсын кивалтӥсьёсын видеоконференция пыр пумиськыкузы. Туспуктӥз Татьяна Корепанова— Городын улӥсьёс нылпи садъёслэсь юртъёссэс тупатъяны ӵем курыло, — вераз Фарит Губаев, — угось тросэз садикъёс 1970-тӥ-1980-тӥ аръёсы пуктэмын вал. Калыклэсь куронъёссэс усто быдэстэ «Большая перемена» проект. Кулэ малпаськыны азбаръёс сярысь но. Иж кар думаысь «Огъя Россия» фракциысь депутатъёс ӵектӥзы «Территория детства» программаез дасяны, со улсын азбарысь сюресъёсты тупатъялозы, тылэн юбоосты пуктылозы, люкетӥсь писпуосты вандылозы. Гудырикошконэ Марина Нужина программа сярысь вераз Россиысь Федеральной собранилэн советэзлэн председателезлэн нырысетӥ воштӥсезлы, «Огъя Россия» партилэн генеральной советэзлэн секретарезлы Адрей Турчаклы. Матысь дыре Иж кар думаысь депутатъёс нылпи садъёсын ужасьёсын но анай-атайёсын ӵош городысь садъёсты эскерозы, валалозы, кыӵе нылпи садъёслы та юрттэт кулэ. Программа улонэ пыӵаны 2022-тӥ арын кутскоз. УД Теги: единаяроссия Ижкар Нылписад ОгъяРоссия | Иворъёс |
Виталий Пронин Шарканысь режиссёр Павел Эль тодматӥз эшшо одӥгеныз фильменыз. Таиз «Ambient» нимаське. Жанрез - мамблкор. Валтӥсь геройёс - Шаркан ёросысь Пороз гуртысь Софья Чузова но Алёна Вахрушева.Мамблкор - со кинематографлэн одӥгез амалэз. Висъяське дунтэм луэменыз, луло диалогъёсыныз, непрофессиональной актёръёслэн шудэменызы.Со ӧвӧл огшоры кино, кудӥзлы дышемын туала учкись. Татын ӧвӧл экшн, кыӵе ке тугаськем сюжет, возьматэмын нуналмысь улонысь суредъёс, огшоры калыклэн ваче вераскемез. «Ambient» кино школаез али йылпумъям нылъёслэсь сюлмаськонъёссэс возьматэ: яратон, эшъяськон, выль улон, тусовкаос. Валтӥсь героиняосты шудӥзы Шаркан ёросысь Пороз гуртысь Софья Чузова но Алёна Вахрушева.Фильмлэн манерез аспӧртэм луэ. Асьмелэн малпаськон ӧрмы «клиповой» ни, соин ик ӝыны минутлэсь кемагес кыстӥськись кадръёс акыльто. Но ӵапак та амал фильмез огшоры улонлы матын каре. Малпасько, гурт суредъёс учкисьёслэсь сюлэмзэс бугыртӥзы: пичи ульчаос, скал бӧксэм, чибинь гужгетэм. Талы пумит пуктэмын лултэм кар.Кинолэсь пуштроссэ нимызъя валаны луэ. Эмбиент - со электрон крезьгурлэн одӥгез ваез. Кызьы вераз ачиз режиссёр, та кино одӥг кузь клип луэ, огазея эмбиент амалэн гожтэм крезьгуръёсты. Крезьгур ик киноез валтэ, аспӧртэм шӧм пыӵатэ.Азьланяз «Ambient» киноез «Удмуртлык» огинлэн азьветлӥсьёсыз Москваын, Санкт-Петербургын, Екатеринбургын, Казаньын но Эстониын возьматыны малпало. Та сярысь ивортӥз удмурт азьветлӥсь Алексей Шкляев. Ӟуч кылын субтитръёс дасесь ни.Киноез адӟытон дыръя ик эшшо одӥг ивор тодмо луиз. Удмурт кино бордын ужаны мылкыд карисьёслы южтолэзе киномастерской радъяськоз. Оло, удмурт кинолэн пушъён вакытэз матэктэ?Мария Емельянова Киноысь суред.«Дарт» редколлегиын вераськон потӥз Павел Эльлэн мукет киноез пумысен - «Эшшо одӥг нунал». Сое ми учкимы кылем ар пумын.Гриша Г.: Эшъёс, мон валасько, улонлэсь бере кылисько шуыса: удмурт кылын киноос вань вылэм. Туннэ удмурт кылын кино шедьтӥ. Мон валасько: пияш, кудӥз сое лэсьтӥз, мынэсьтым тросгес тодэ-вала шуыса. Озьы ке но мыным тырмиз 7 минут - акыльтӥ но кинозэ кысӥ.Мария В.: Кыӵе кино? Эльлэн?Гриша Г.: Бен, «Эшшо одӥг нунал».Мария В.: Солэн киноез «ваньмызлы» ӧвӧл ук, лэсьтэмын мамблкор жанрен.Гриша Г.: Ярам, котькыӵе жанр мед луоз, но 5 минут руль сьӧрын пукись мыйыко ымныр шоры учкыны ӧй быгаты. Со та дыр ӵоже одӥг кыл но ӧз вера ук.Анастасия Ш.: Мон Пашалы киноез пумысен малпанъёсме гожтӥ вал, тани:«Огъя ке, мынам ӟеч мылкыды кылиз, куд-ог интыосын диалог алекмытӥз ке но. Мыным ӧз кельшы, «тани ми пумиськимы, собере ноку ум адӟиське ни» фраза туж ӵем чузъяськиз шуыса. Та малпан сотэк но валамон, ӧй вал, дыр, кулэ сое сомында пол вераны. Валес вылын вераськон «Трудности перевода» киноез тодам вайытӥз. Геройёс егитэсь, нош верасько 50 аресъемъёс кадь. Малпасько, со юри озьы?«On the road» жанр (куке фильмысь геройёс сюрес кузя мыно) туж тупа Удмуртилэн интыосызлы. Меланхоличной учкисьлы кадь мылкыд кылдытэмын. Таӵе киноез учкон азьын тодоно, солэн мамблкор жанрез шуыса. Жанрзэ ик «тынад нокыӵе сценариед ӧвӧл, тон так просто ворттылыса ветлӥськод» фраза туж умой возьматэ. Крезьгурез классной. Учкиськод но вунэтӥськод, машинаын камераен адями вань на шуыса.Со туж круто, тон кутскид но сыӵе кино удмурт кылын лэсьтӥд шуыса. Кулэ возьматыны калыклы: кино со чебер суред но куара гинэ ӧвӧл. Суро-пожо кылыз но мыным кельшиз, «стерильной» ӧвӧл».Гриша Г.: Нош малы, иське, киноез, кылсярысь, ӧз нималэ «Дальнобойщиклэн огез нуналыз?»Анастасия Ш.: Малы ке шуоно со дальнобойщик ӧвӧл, кино машинаен ворттылон сярысь ӧвӧл.Алексей С.: Нырысь минутъёссэ учкыкум, мыным но со туж ик ӧз кельшы вал, но собере пушказ кыскиз, пумаз уд но валаськы ни, кылсярысь, съёмкалэсь шекъёссэ, ваньмыз умой потэ.Евгений А.: Учки потэмез бере ик. Мон со кинолэсь трос мар вити, соин, дыр, мынам мылкыды усиз, сое адӟыса. Мон уг тодӥськы вал, мар со сыӵе мамблкор, мон дась ӧй вал сое валаны. Соин ик тросаз интыосын мылкыды бугырскылӥз, кызьы-озьы тае яке сое юри карыны луэ шуыса. Собере, выльысь учкыкум, мукет сямен малпаськи ни. | Лулчеберет |
Виталий Пронин Удмуртиын 3-тӥ арзэ быдэсъяське «Огъя Россия» партилэн «Пичи Дорлэн лулчеберетэз» проектэз: выльдӥсько гуртъёсысь культурая юртъёс. Туэ нырысетӥез выльдэм клуб усьтӥськиз 31-тӥ июле Дэбес ёросысь Бадӟым Ӟӧтым гуртын. Ӟотымъёс выльдӥськем клублы шумпотоФото: Ксения Стрелкова Городлэсь бере кылемзы уг поты Лэсьтӥськисьёс 2 толэзь ӵоже выль липет вӧлдӥзы, юртлэсь укнооссэ воштӥзы, корказьзэ, учкон залзэ тупатӥзы, клуб котыртӥ бетон кисьтӥзы. Талы 1 миллион 313 сюрс манет кошкиз. Ужез вуоно арын но азьланьтыны чаклало. Ужез трос ай: клубысь электропроводкаез воштоно, вӧлдэтъёсты выльдоно, фасадзэ учкымонгес кароно. Озьы ке но клубын ужасьёс но, гурт калык но быдэстэм ужлы шумпото ини. 1975-тӥ арын пуктэм юрт та дырозь рос-прос тупатъямын ӧй вал. Нош гуртоослы клуб одно ик кулэ - та сярысь огкылысь верало Бадӟым Ӟӧтым муниципал кылдытэтлэн йырыз Сергей Корепанов но клублэн кивалтӥсез Лариса Тронина. — Клубмы выльдӥськиз, югыт луиз, талы калык юн шумпотэ, - вера Лариса Вячеславовна. - Клубамы 12 кружок ужа, отчы нылпиос но, егитъёс но, арлыдоос но ветло. Пиналъёс мунё театре шумпотыса пырисько, асьсэос, мунёос лэсьтыса, гуртоослы спектакльёс возьмато. «Ӟӧтым мунё» фестиваль но тани ортчытъяськом. Ремонт дыръя но клубамы калык вуылӥз, пиналъёс сводной отрядэ ветлӥзы, мероприятиос но радъямы. Табере выль мапланъёсмес улонэ пыӵатыны быгатом. С. Корепанов но пусъе: клубын ортчылӥсь ужрадъёсы калык котьку кыстӥське. Культурая юрт - адямиослэн пумиськон интызы, ваче вераськонэз номырин уд вошты. — Ремонтэз юн кема витимы, - пусъе Сергей Геннадьевич. - Кылем арын культурая министр Владимир Соловьёв дорамы вуылӥз но, уж вырӟиз. Городын улӥсьёслэсь бере кылеммы уг поты, клубмы чебер мед возиськоз, калык ӝутскем мылкыдын татчы мед лыктоз. Соин оскиськом, ремонт азьланьтӥськоз шуыса. Бадӟым ӟӧтымъёс асьсэос но тыршо гуртсэс чебергес карыны. Вуоно арын гуртлы 250 ар тырме. Таин валче бадӟым ужрад ортчытыны, мотоблокъёсын ӵошатскон радъяны дасясько. Алигес клуб доразы сцена, пиналъёслы шудон инты пуктӥзы, пӧсь интыосын ожмаськем пиослы сӥзем плита юнматӥзы. Клуб доры пыдын ветлон сюресэз но гуртоос ӵошен лэсьтӥллям. Али гуртоослэн инициативной бюджетированиея программае пыриськыны мылкыдзы вань. Ӟеч клубын - ӟеч уж Бадӟым ӟӧтымъёсты ӟечкыланы но клубез сӥё-дано усьтыны лыктӥзы Дэбесысь но Ижысь куноос. Дэбес ёрослэн йырыз Андрей Иванов шумпотонзэ вераз, партийной проект азьланяз но ужалоз шуыса. 2017-тӥ арын та проект улсын Сюрногуртысь клубын ремон лэсьтӥзы, кылем арын - Пыктыдур (Нижняя Пыхта) гуртысь клубез тупатӥзы. Бадӟым Ӟӧтымысь клублэн юртаз библиотека но, музей но ужало, та интыез эшшо но тунсыкогес карыны азьланяз луоз, пусйиз А. Иванов. Бадӟым Ӟӧтыме озьы ик вуылӥз «Огъя Россия» партилэн Дэбес ёросысь ёзэзлэн секретарез, Дэбес ёросысь Депутатъёслэн Кенешсылэн йырыз Ольга Степанова. Со гурт калыклы тау кариз клубез тупатон-выльдон пумысен куронъёс депутатъёслы дэмен гожъямзы понна. Лэчыт ужпумъёс сярысь верано - соку асьмемыз кылозы, вераз Ольга Рафаиловна. Удмуртилэн Тӧроезлэн Александр Бречаловлэн нимыныз гуртоосты ӟечкылаз культурая министр, «Пичи Дорлэн лулчеберетэз» проектлэн координаторез Владимир Соловьёв. Со пусйиз: культурая юрт - со чебер борддоръёс гинэ ӧвӧл, нырысь ик со клубын ужасьёслэн тыршемзы, тунсыко малпанъёссы. Чеберскем юртэз эскерыны лыктӥз культурая но туризмъя министр В. СоловьёвФото:Ксения Стрелкова — Оскисько: выльдэм юрт вуоно ӟеч ужлы инъет луоз, - пусйиз министр. - Выльдэм клубе мукет гуртъёсысь но ёросъёсысь, оло, улосъёсысь но коллективъёс, тросгес профессиональной ансамбльёс но артистъёс мед вуылозы. В. Соловьёв верамъя, Бадӟым Ӟӧтымлы удалтӥз. Вань муниципал кылдытэтъёс партилэн программаяз пыриськыны мылкыд каро, но коньдонэз бырйыса висъяно луэ. Со оскытӥз, вуоно арын Бадӟым Ӟӧтымысь клубын ремонт азьланьтӥськоз шуыса. — Вуоно арын «Пичи Дорлэн лулчеберетэз» проект ужзэ азинтоз, федерал бюджетысь ремонтлы но техникалы ог 30 миллион манет висъямын луоз, - вераз Владимир Михайлович. - Нош туэ элькунысьтымы 33 культурая юрт выльдӥське. Со пӧлысь 9-аз капитальной ремонт ортче «Культура» национальной проектлы луыса. Нацпроект 6 арлы чакламын. Со дыр ӵоже элькунамы 1 миллиард 600 миллион котыр манет вуоз, библиотекаос, клубъёс, искусствоосъя школаос юрттэт басьтозы. Ӵошен капчигес Клубын радъямын вал Бадӟым Ӟӧтымысь культурая юртлэн историезлы сӥзем туспуктэмъёсты адӟытон, мунёосын но кибашлыослэн киужъёсынызы выставка. Куноос но гурт калык понна выльдэм клубын концерт возьматӥзы, Илья пророклэсь нуналзэ пусйизы. Сцена вылэ ёросысь ансамабльёс, клубысь кружокъёсы ветлӥсь пиналъёс потазы. Концерт бере ваньзэсты вӧсям ӝукен утялтӥзы. Ӝукез дано гуртоос вӧсязы, соос пӧлын - Ираида Павловна Главатских. Кышномурт сцена вылын 25 ар ини, эшъёсыз верамъя, лыдъянтэм трос кырӟан тодэ. Берло 5 арзэ со «Шундыберган» ансамбле ветлэ. Мӧйыосты ансамбле люкам Елена Всеволодовна Богданова. — Дэмен кырӟаса, лулшугъёсмес вормиськом, - вера Елена Всеволодовна. - Ваньзылэн куректонъёссы вань, но ӵошен капчигес. Мон эшъёсме ансамбле ӧти но, шумпотыса люкаськизы. Ми волонтёръёс но луиськом, висись адямиос дӥне ветлӥськом, соосты вордӥськем нуналъёсазы шулдыртӥськом, гурт котыразы но юрттӥськом: картошка но копалом, пол но миськом. Фестивальёсы вуылӥськом, ми дӥне но куноос вуыло. Клубез усьтонлы сӥзем ужрадэ уно калык вуиз, праздникез ортчытыны покчиос но, мӧйыос но юрттӥзы. Зэм но, гуртысь клубъёс - адямиосты огазеясь интыос. Гурт калыклы культурая юртъёсы люкаськыны сисьмем выжъёс, пасяськем липетъёс медаз люкетэ. Анастасия Шумилова | Лулчеберет |
Виталий Пронин Александр Владимирович Бречалов - странаямы тодмо адями.Точка. Выль чурысен... 5-тӥ оштолэзе Россилэн Президентэзлэн Приволжск федерал округъя оскем муртэз Михаил Бабич элькунысьтымы Правительствоез но Кун Кенешез тодматӥз Удмуртилэн Тӧроезлэсь огдырлы ужзэ быдэсъясен Александр Бречаловен. - Гажано эшъёс, 4-тӥ оштолэзе Президент Владимир Путин Александр Соловьевез, осконэз быдэстымтэысьтыз, ужезлэсь мозмытӥз, - вазиськиз М. Бабич. - Югдурез тодӥськоды... Александр Соловьевез кӧня ке пол алылӥзы, но со ӧз вала. Но ужпум со бордын гинэ ӧвӧл. Улосысь политикаын секыт югдур. Тӧролэн рейтингез 2015-тӥ арысен усиз 23 процентлы. Кун азьын республикалэн долгез йылӥз. Али тыриськонъёс люкаськемын республикалэн доходъёсызлэсь 96 процент мында! Со сяна, тӥямын Россиысь Коньдон ужпумъёсъя министерствоен огкылъёс - туэ, кылсярысь, косэмын вал пунэм тыриськонъёсысь 14,7 миллиардзэ берыктыны (нош со вань доходъёсысь 30 процент!), но та ласянь нокыӵе вамышъёс лэсьтэмын ӧвӧл. Йӧскадь уг быдэсъясько Путинлэн май указъёсыз - бюджет чотын ужасьёслы тырмыт уждун тырымтэ. Секыт югдур улон юртъёс лэсьтонэн. Вал юанъёс трос мукет ужпумъёсъя но. Соин ик лэсьтэмын йылпумъянъёс, пуктэмын точка, табере кутсконо выль чурысен. Удмуртилэн Тӧроезлэсь огдырлы ужзэ быдэсъясе юнматэмын Александр Бречалов.Александр Владимирович Бречалов - странаямы тодмо адями. Вал ОНФ-лэн сопредседателез, кивалтӥз Общественной палатаен. «Калык фронт» - со мэрлыко уж ке, Общественной палата - со кун структура. Александр Владимирович ветлэмын трос улосъёстӥ. Вала регионъёслэсь экономикая югдурзэс. Трос саклык висъя коррупциен нюръяськонлы.Мон валасько, али шаерын шуг вакыт, пӧртэм мылкыдъёс, вераськонъёс ветло, трос кырсез-уродэз шарае потэ, калык ваньзэ сое адӟе. Но азьвыл тӧролэн вужерез усьыны кулэ ӧвӧл ваньмыз вылэ, соин ик, дэмен кариським ке, сюлэмшугъяськытӥсь ужпумъёсты сэрттыны-пертчыны быгатом. Табере асьмелы зол тыршоно луоз властьлы осконэз берыктон понна. Удмуртия - ляб улос ӧвӧл, татын вань азинскыны луонлыкъёс: бадӟым оборонной комплекс, огсыр азинскись промышленность, гурт удыс... Но тужгес кулэез - тыршись калык. Соин ик туж курисько юрттыны выль кивалтӥсьтылы. Нимысьтыз вазиськисько интыосысь кылдытэтъёслэн кивалтӥсьёссылы. Малпасько, йылпумъянъёс лэсьтоз Правительство но. Вылаз ик, асьмелы дасяськоно сӥзьыл ортчоно быръёнъёслы. Удмуртилэн Тӧроезлэсь ужзэ быдэсъясен Александр Бречаловен тодматскон.- Мон понна Удмуртиен кивалтон, огласянь, бадӟым дан, мукет ласянь - бадӟым кыл кутон. Но оскисько, тӥ мыным одно юрттоды шуыса. Валтӥсь интые пуктоно май указъёсты быдэсъянэз, - вакчияк вераз тодматскон кылаз выль Тӧро.Журналистъёслэн юанъёссылы валэктыкуз, ватсаз: бадӟым саклык висъялоз коррупциен нюръяськонлы, сюрес лэсьтонлы но улон инты пуктонлы. Ваёз-а со сьӧраз аслэсьтыз командазэ? Уг, быдэс командаез мукет интые выжтыны шуг, шуиз со. Оскисько, Удмуртиын вань визьмо кивалтӥсьёс, огкыл шедьтом, ужмы пӧрмоз.Пусйыны кулэ, туэ сентябре асьмеос дасяськиськом вал Кун Кенеше выль депутатъёс бырйыны, но табере быръёно луом выль Тӧро но.Зинаида Рябинина Туспуктӥз Э. Карипов Александр Владимирович БРЕЧАЛОВВордӥськиз 1973-тӥ арын 18-тӥ ноябре Адыгеяысь Тлюстенхабль посёлокын. 1994-тӥ арын отличиен йылпумъяз Краснодарысь С. Штеменко нимо вылӥ военной училищеез. 1999-тӥ арын йылпумъяз Москваысь О. Кутафин нимо кун юридической академиез.1994-тӥ-1996-тӥ аръёсы ужаз Чкаловской гарнизонысь режимъя службалэн начальникезлэн воштӥсез луыса.1996-тӥ-1999-тӥ аръёсы -«ТВ-6 Москва» ЗАО-ын юрисконсульт.1999-тӥ-2001-тӥ аръёсы - «Альфа Банк» ОАО-ын валтӥсь юрисконсульт.2001-тӥ - 2002-тӥ аръёсы - «Юниаструм Банк» ООО-ын юридической отделлэн кивалтӥсез2003-тӥ-2006-тӥ аръёсы - «Юниаструм Консалтинг» ООО-лэн валтӥсь директорез.2006-тӥ-2013-тӥ аръёсы «ВБО Консалт» ООО-лэн президентэз.2007-тӥ-2014-тӥ аръёсы - «Юниаструм Банк» ООО-лэн директоръёсызлэн кенешсылэн ёзчиез.2005-тӥ арын декабрьысен - Россиысь покчи но шоро-куспо ужбергатонъя «Опора России» общественной огазеяськонлэн президиумезлэн ёзчиез, огазеяськонлэн Краснодар улосысь ёзэзлэн кивалтӥсез.2008-тӥ арын октябрьысен - «Опора России» огазеяськонлэн вице-президентэз.2009-тӥ арын апреле кылдытэ «Опора-Кредит» медиа-холдинг, выре ужбергатӥсьёслы юрттэт сётонэн.2012-тӥ арын 15-тӥ ноябре быръемын «Опора России» огазеяськонлы президентэ.2013-тӥ арын быръемын Россиысь «Калык фронтлэн» валтӥсь штабаз.2013-тӥ арын пыре ЭКСАР-лэн (Российское агентство по страхованию экспортных кредитов и инвестиций, экспортное страховое агентство) директоръёсызлэн кенешазы2014-тӥ арысен - ВЦИОМ-лэн директоръёсызлэн кенешсылэн ёзчиез.2014-тӥ арын ноябрьысен - «Опора России» огазеяськонлэн нырысетӥ вице-президентэз.2014-тӥ арын 16-тӥ июньысен 2017-тӥ арын 20-тӥ мартозь - Россия Федерациысь Общественной палаталэн секретарез.2015-тӥ арын октябрьысен - Россилэн Президентэз бордын ужась коррупциен нюръяськонъя кенешлэн ёзчиез.2016-тӥ арын июньысен - «Знание» огазеяськонлэн Наблюдательного советэзлэн ёзчиез2016-тӥ арысен - Россилэн Президентэз бордын ужась кунэз азинтонъя проектъёсъя советлэн ёзчиез2017-тӥ арысен 4-тӥ апреле пуктэмын Удмурт Элькунлэсь Тӧроезлэсь ужзэ быдэсъясе фото: тодматонысь Бабичен ӵош плюс портрет Бречалов Теги: Удмуртиезазинтон | Улон-вылон |
Виталий Пронин Историяя, кылъя но литературая Удмурт институтын потӥз «Удмуртская песенная лирика» монография.Удмурт тодосын та дырозь тросгес учкемын вал сям-йылолъёсын герӟаськем вашкала кырӟанъёс. Выль монографилэн авторез, егит тодосчи Ирина Пчеловодова, басьтӥськиз лирической калык кырӟанъёсты эскерон борды.Книга 2 люкетлэсь кылдэмын: нырысетӥяз тодосчи сэрттэ-пертче удмурт сям-йылолъёсын герӟаськем кырӟанъёсты, кыкетӥ люкетын учкемын огшоры лирической кырӟанъёс но котькуд учыре пӧртэм сямен быдэсъяськись кырӟанъёс (импровизациос).Удмурт калык кырӟанын пӧртэм лирика жанръёслэсь тодметъёссэс шедьтыны луэ. Куддыръя кырӟанэз кыӵе ке одӥг жанр пӧлы пыртыны шугъяськоно. Таӵе аспӧртэмлык возьматэ кырӟанъёслэсь вашкала луэмзэс. Соин огшоры кырӟанъёс но пуштроссыя, структуразыя сям-йылол кырӟанъёслы тупало.Ӵемысь тодос литератураын лирической кырӟанъёсты социальной группаосъя (солдат, сирота, батрак но мукет кырӟанъёс) люкыса, эскеризы, нош та монографиын кырӟанъёс кык темая висъямын — шудтэм-шудо улон но шудтэм-шудо яратон.Сям-йылолъёсын герӟаськем кырӟанъёсты пуштроссыя висъяны луэ ортчись егит дыр, кылдымтэ шуд, люкиськон, шудо кузпалъяськон, анай-атаез гажан сярысь кырӟанъёслы.Со сяна, огшоры лирической кырӟанъёсын пумисько на таӵе мотивъёс: оген пересьмон, жалян, кулон, яратон, астэ ачид быдтон, туганэн пумиськон, солэсь мӧзмон но кузпалъяськонэз витён. Озьы ик книгаын эскеремын тунсыко жанр — уйпал удмуртъёслэн балладаоссы.Кырӟанлэн пуштросэз удмурт калыклэсь дунне шоры учкемзэ валаны юрттэ. Удмурт ноку но адӟонэзлы-кылдэмезлы уз пумитъяськы. Кырӟан пыр гинэ со аслэсьтыз курадӟонзэ ворме — улонын фольклор кырӟанлэн тӥни сыӵе кулэлыкез.«Удмуртская песенная лирика» монографилэсь электрон вариантсэ шедьтыны луоз udnii.ru сайтысь, книга печатламын пичи тиражен. Теги: ИринаПчеловодова ИсторияякылъянолитератураяУдмуртинститут удмурткыран | Иворъёс |
Виталий Пронин Али шаерамы 13 сюрс гектар вылысь турын турнамын.Гурт удысъя но сиён-юонъя министерствоын ӝыны ар ужамзылы йылпумъянъёс лэсьтӥзы. Куд-ог ёрос кивалтӥсьёслэсь, валтӥсь агрономъёслэсь но зоотехникъёслэсь кылзэс зол юазы. Комбайн сьӧры пуксись ӧвӧлПудо сиён дасяны потоно ни, но куд-ог ёросъёсын али ке но техниказы техосмотр пыр потымтэ. Кылсярысь, Глазов ёросын 30 комбайн пӧлысь огез но бусые потыны дась ӧвӧл, 1 механизаторзы но ӧвӧл. Сыӵе ик югдур Ярын, Шарканын, Можгалан, Юкаменскын. Удмуртиысь Гостехнадзоръя инспекциен кивалтӥсь Анатолий Мезенцев верамъя, пудо сиён дасянъя 553 комбайн пӧлысь 173-ез гинэ техосмотр пыр потэмын. 28-ез воксё куашкан калэ вуэмын. 272 механизатор техника борды юнматэмын. Кин ужаны кулэ комбайнъёсын, шуг вераны.- Кызьы механизаторъёс татчыозь ӧвӧл?! - абдраз Правительстволэн Тӧроезлэн воштӥсез Сергей Токарев. - Бусые потыны кулэ ни! Ужасьёсты шедьтэ!Гурт удысъя но сиён-юонъя министрлэн нырысетӥ воштӥсез Алексей Вихарев верамъя, кулэ 450 сюрс гектар вылысь турынэз турнаны, отысь 206 сюрс тонна турын куасьтыны. Со сяна, 529 сюрс тонна сенаж дасяно, 1 миллион 615 тонна силос тыроно. Но уж туж каллен мынэ.- 16-тӥ июньлы 13 сюрс гектар вылысь гинэ турын турнамын, толлы дасямын 380 тонна гинэ. Кылем арын 1 сюрс тонналэсь ортче ни вал, - шуэ Алексей Вихарев. - Сенаж 14 сюрс тонна дасямын. Та пӧлысь плёнкае бинялтэмын 3 сюрс тоннаез. Сенаж бордын мыло-кыдо ужало Вавож, Каракулино ёросъёсын. 8 сюрс тонна силос гуэ тыремын. Ваньзэ тае лыдэ басьтыса, 0,3 центнер котькуд пудо йырлы дасямын, нош кулэ 25. Грак, Дэбес, Сюмси, Юкаменск но Яр ёросъёс пудо сиён дасян борды ӧз куске на. Валэктон одӥг сёто: зоро но кезьыт улэмен, турын шер-тур потӥз. Будэмзэ возьмало. Вашкала сямен куазез возьмаса пуконо ӧвӧл. Макем вазьгес нырысетӥ ӝужам турынэз турнамы, сокем ӝоггес нордос ӝутӥськоз.Огез вандэ, мукетыз будэтэПудо сиён тырмыт ӧз луы ке, курадӟоз пудо. Нош туннэ шаерамы кысконо скалъёс гинэ 133 сюрс 452 йыр. Со хозяйствоосты но, фермеръёсты но, нимаз гуртоосты но лыдэ басьтыса.- Берло 5 толэзь ӵоже фермеръёс но хозяйствоос дэмен кыскизы 276,7 сюрс тонна йӧл. Кылем арысь та вакытэн ӵошатыса, та 12 сюрс тонналы уногес, - шуиз гурт удысъя но сиён юонъя министрлэн воштӥсез Евгений Шкарупа. - 15-тӥ июне 1 скаллэсь 18 килограмм йӧл басьтӥм, та 0,7 килограммлы уногес, кылем арын сярысь. Трос йӧл кыско вавожъёс - 21,3 килограмм, гракъёс - 19,4 килограмм, кизнеръёс - 19,2 килограмм. Со дыре ик Сьӧлта ёросын 14,2 килограмм сяна уг люкало, Киясаын но Якшур-Бӧдьяын - 15,1 килограмм. Фермеръёс 1 сюрс 835 килограмм йӧл люказы. Та 120 килограммлы ичигес, кылем арын сярысь. Югдур кӧня ке сюлмаськытэ. Со сяна, огъя бадӟым лыдпус вылын зол шӧдӥське вал гуртоослэн йӧл люкамзы. Но берло дыре гуртоос пудозэс жалятэк вандыны кутскизы. Туэ гинэ 413 йырлы кулэстӥзы пудозэс. Кылиз на 18 сюрс 820 скал. Соин ик интыосысь кивалтӥсьёслы гуртоосын вераськоно, пудо вордыны мылкыдзэс ӝутоно.Шаерамы пудо йыр уг буды, шуыны уг луы. Кылем арен ӵошатыса, туэ 5 толэзь ӵоже огъя уллёлэн лыдыз 1 сюрс 530 йырлы йылӥз. Но Евгений Шкарупа верамъя, со дыре ик хозяйствоос пӧлын но скалзэс вузасьёс-вандӥсьёс сюро. Кылсярысь, Якшур-Бӧдья ёросын уллёзы 179 йырлы, Дэри ёросын 72-лы, Кизнерын 60-лы кулэсмиз. Со сяна, кунянъёс куло. Туэ 2 сюрс 66 йырез пудо шае келямы ни. Тужгес секыт югдур Юкаменск ёросын. Пудозэс утён ласянь туж умой ужало Камбарка но Эгра ёросъёс - одӥг кунянзы но ӧз кулы. Сергей Токарев люкаськемъёслы вазиськиз: пудо йырзэс кулэстэмъёслы ар пумозь югдурзэс тупатыны кулэ.Ӟеч выжыысь скалъёсты вузан ӟеч радъямын. Туэ 1 сюрс 56 йыр вузамын ни. Уноез кошке Киров, Татарстан, Владимир, Приморье пала. Шаерысьтымы хозяйствоосы вузамын 775 йыр гинэ.- Ӟеч выжыысь скал басьтӥсьёслы субсидия висъяське, туннэ оглом 80 миллион манет тыр юрттэт вуоз. Соин ик умой луысал, асьме пудоез асьме хозяйствоос ик басьтысалзы ке. Сое палэнысь вуттон понна уксё но тросгес кошке, пудо но асьме инкуазьлы дышемын ӧвӧл. Соин ик дэмен ужано. Со сяна, гид пуктӥсьёслы но субсидия висъяськоз.Елена Сараматова Туспуктӥз А. Горбунов Теги: ужпум | Улон-вылон |
Виталий Пронин Пичи Пурга ёросысь Пуро-Можга гуртысь «Жильыртӥсь ошмес» ансамбль 30 арлэсь кема кырња ни.Пичи Пурга ёросысь Пуро-Можга гуртын клубзы пичи гинэ, нош усточиоссы бадӟым артистъёс кадесь. Татысь «Жильыртӥсь ошмес» ансамбльлы кылем арын тырмиз 30 ар. Культура юртын ноку но шыпыт уг луылы. Татын мыло-кыдо тыршо но ансамблен кивалто кык Галинаос - Занчарова но Коровина.- Кыӵе конкурсъёс, ужрадъёс вань, огысьтыз но ум кылиське, - веранзэ мытэ Галина Занчарова. - Тани алигес Шаркан ёросэ «Быг-быг» фестивале ветлӥмы. Перепеч но, шаньги но пӧрамы, чечыен сюкась но пӧсятэм нуллӥмы. Ваньзэ вузамы, адямиос, эшшо ӧвӧл ни-а шуыса, дорамы лыкто. Вуоно аре уката но трос пӧраськоно луоз. Озьы сюрес дунмы но берытскиз, ай кӧня кырӟам-эктӥм.Ми быдэстӥськом асьме гуртысь калык кырӟанъёсты. Ансамблямы ветлэ 15 адями, дӥськут асьмеос вуриськом. Пӧламы егит пиосмы но вань. Соос асьсэлэсь «Ӧрӟиос» ансамбльзэс но кылдытӥзы, 14 кузя кырӟало-верало. Шумпотэммес кызьы вераны ик ум тодӥське, пиосмы гуртэ кылё шуыса, сыӵе соос устоесь, адӟем карымонэсь.- Ми асьмеос артист кадесь. Вашкала кырӟанъёсмес сандыкъёсысьтымы поттаськом. Арганчимы ӧвӧл ке, асьме коже кырӟаськом. Гур мытӥсьмы - Любовь Соловьёва. «Люба, кнопкадэ лэзь ни ай», - шуиськом но сюлмысь ик кырӟаськом, - шуо ансамбле ветлӥсь кенакъёс.- Арлыдоосмес ми гажаса «музейёс» шуиськом. Олокыӵе вашкала кырӟанъёсты но тодо. Тани Нюркапаез ик, Анна Ивановна Романоваез, басьтом, сомында вашкала гуръёсты тодэ, ма, котькудзы сярысь озьы вераны луэ. Пуро-Можгаысь гуръёс нёжмытэсь, сюлмысь пото. «Мувыро но мувыро» кырӟанэз милемлы вераз Оринапай, Ирина Никитична Дедюхина. «Удмурт дунне» газетэз лыдӟисьёс но пуро гуръёсын мед тодматскозы шуыса, кылъёссэ печатлалэ ай, вашкала кырӟанъёсты вунэтыны уг яра - индылћз Галина Занчарова.Галина Семёнова Мувыро но мувыроМувыро но мувыроТа Можга пал бусыед.Мувырезлы быдэ икТюрагаед чырдылэ. Кыдёкысь но вайылэмСьӧд кашамер кышетэ.Со кышетме нуллыныСётмон нылы медло вал. Кыдёкысь но вайылэмКуасалляно букое.Со букоме кыткыныПар валъёсы медло вал. Теги: вашкала калыккыран кыран | Улон-вылон |
Виталий Пронин Йӧл понна субсидилэсь быдӟалазэ вуоно арын йылтыны чакламын.Элькунмылэн парламентэз но Правительство та вакытэ дасяло шаермылэсь вуоно арлы чаклам бюджетсэ. Та сярысь ивортӥз Кун Кенешысь Бюджетъя, вытъёсъя но коньдон ужпумъёсъя ялан ужась комиссилэн кивалтӥсез Софья Широбокова.Бюджетлэн проектэз пумысен депутатъёслэн трос юанъёссы, ӵектонъёссы люкаськизы. Соос эскерисько ялан ужась комиссиосын. Проектэз нырысетӥ лыдӟонэн эскерозы вуоно сессиын.- Нырысетӥ но кыкетӥ лыдӟонъёсын воштонъёс пыртоно луоз ог 2 но ӝыны миллиард манетлы, - вераз Софья Широбокова. - Озьы лыдэ басьтэмын луоз федерал центрлэн ватсаса юрттэтэз, нош куд-ог удысъёслы тросгес уксё чаклано луоз элькунмылэн Тӧроез Александр Соловьёв куремъя. Нырысьсэ чакламын емыш будэтӥсьёслы страховка тырон - 33 миллион манет. Котькуд литр йӧллы быдэ сётӥськись субсидиез тыронлы висъяськоз 341 миллион манет, азьвыл талы 104 миллион гинэ чакламы вал. Со сяна, 77 миллион манет сётӥськоз племенной пудо басьтыны, 1 миллион чакламын элькунысьтымы библиотекаосты Интернетэн герӟаны, 22 миллион - тазалыкез утёнлы но мукет.Софья Широбокова меӵак шуиз: экономикамес возьыны юртто ож тӥрлык поттӥсь предприятиос. Ваньмаз сямен заводъёсын производство кӧня ке поллы йылэмын. Но кун долглэн быдӟалаез сюлмаськытэ: январе со 37 миллиард манет вал ке, ар пумозь 41 миллиардозь ӝутскиз ни. Сое кулэстонъя нимысьтыз план дасяно: таӵе ӵектонэн Правительстволы вазиськыны малпало Бюджетъя, вытъёсъя но коньдон ужпумъёсъя ялан ужась комиссие пырисьёс.2016-тӥ арлы чаклам бюджетлэсь проектсэ депутатъёс эскерозы 24-тӥ ноябре ортчоно сессиын.Елена Никитина | Улон-вылон |
Виталий Пронин Эрик Батуев нимо премилэн лауреатэз ним понна вожвылъяськонэ пыриськыны быгато удмурт но ӟуч кылъёсын гожъяськисьёс. 2011-тӥ арысен усто журналистъёсты пусъё Эрик Батуев нимо премиен. Татчыозь пусъемын ни 13 адями. Эрик Батуев нимо премилэн лауреатэз ним понна вожвылъяськонэ пыриськыны быгато удмурт но ӟуч кылъёсын гожъяськисьёс.Премиез басьтонлы ужъёсты витё 2016-тӥ арын 15-тӥ ноябрёзь «Удмурт Кенеш» огазеяськонын. Адресэз: Ижкар, Октябрьлы 50 ар площадь, 15 номеро юрт, 213 яке 215 номеро кабинетъёс. Озьы ик ужъёсты ыстыны луоз электрон адресъя: udmkenesh@gossovet.udm.ru. Жингыртыны луоз 8 (3412) 68-53-29 яке 68-83-08 телефон номеръёсъя.Публикациослэн, радио-, телепередачаослэн лыдзы 5-лэсь трос луыны кулэ ӧвӧл. Со сяна, вакчияк ивортоно журналистлэн кытын, кӧня ужамез сярысь. Кулэ луоз на ходатайство, тазэ сётыны быгатозы газет-журналъёслэн редакциоссы, творческой союзъёс, «Удмурт Кенеш» огазеяськонлэн ёзъёсыз."Удмурт дунне" | Улон-вылон |
Виталий Пронин Удмурт корка пумысен тунсыко малпанъёссэ вераз П. Поздеев.Кызьы ивортылӥм ни, Удмуртилэн Тӧроезлэсь ужзэ быдэсъясь Александр Бречалов дурбасьтӥз «Удмурт Кенешлэн» Ижын Удмурт лулчеберетъя юрт кылдытон сярысь дэмланэзлы. 7-тӥ инвожое со пумысен Удмурт кун филармониын ортчизы калык кылзонъёс, удмурт азьветлӥсьёс вуоно центр пумысен мылкыдъёссэс-малпанъёссэс веразы. Кылзонъёсы пыриськизы Тӧролэн но Правительстволэн администрациенызы кивалтӥсьлэсь ужзэ быдэсъясь Сергей Смирнов, лулчеберетъя но туризмъя министрлэсь ужзэ быдэсъясь Владимир Соловьёв, йӧскалык политикая министрлэн воштӥсез Павел Орлов, Печатья но ивор вӧлмытонъя агентстволэн кивалтӥсез Алексей Воронцов, Ижкар Думалэн кивалтӥсез Олег Гарин, Удмурт Элькунлэн дано кунмуртъёсыз, «Удмурт Кенеш» огазеяськонлэн исполкомчиосыз, наука но творчество удысысь тодмо адямиос.Ужрадэз нуиз «Удмурт Кенеш» огазеяськонлэн тӧроез Татьяна Ишматова:- Шумпотымон, милесьтым кичӧлтонмес выль кивалтӥсь кылӥз шуыса, табере асьмеос сюлмаськыны кулэ солэн пуштросэз сярысь. Соин ик юромо радъямы шара кылзонъёс - котькудӥз мед вералоз аслэсьтыз мылкыдзэ-малпанзэ, тунсыко ӵектонъёсты проект лэсьтӥсьёс, архитекторъёс ужазы кутозы. Вуж юртын 1990-тӥ арысен интыяське «Айкай» театр.Сергей Смирнов вераз:- В. Короленко нимо ӟуч театрлэн азьвыл юртэз зол тупатъямез кулэ каре, корка пыронэз бадӟым юбилейёс дорозь ортчытон понна уж борды туннэ ик басьтӥськоно. Решение бумага вылын ӧвӧл на ке но, А. Бречалов вераны косӥз: центр одно ик луоз! Но тӥ таин буйгатскыны кулэ ӧвӧл - центр огшоры дыр ортчытон инты гинэ медаз луы, со мед юрттоз асьмелэсь лулчеберетмес паськытгес вӧлмытыны, асьме доры тросгес туристъёсты кыскыны. Угось, жаляса верано, элькунлэн палэназ тросэз уг но тодо, Ижкар - со Удмуртилэн шоркарез шуыса. Со дыре ик удмуртъёслэн туж узыр культуразы, тани туннэ «Айкай» одӥг номер гинэ возьматӥз, но соя но валаны луэ ни, макем чебер но узыр со... Валамон, та проектэз элькун ас кожаз гинэ уз вормы, угось инты висъям бере сое маке чот возёно, азинтоно, соин ик татчы бизнесэз но кысконо.Вуж юртын 1990-тӥ арысен интыяське «Айкай» театр. Ӵапак та коллектив выльдэм юртын но валтӥсь инты басьтыны кулэ, лыдъяло «кенешчиос». Соин ик нырысь кыл сётӥзы «Айкай» театрлэн чеберлыкъя кивалтӥсезлы Олег Бимаковлы:- Умой луысал «Айкайлы» ватсаса инты висъяны, малы ке шуоно ӧвӧл нимысьтыз костюмернойёс, гримёрнойёс. Со сяна, отын одно луыны кулэ «Айкайлэн» нылпи студиез, бадӟым но пичи сценаос (али сэрттэмын), крезьгур гожъянъя студия, медиатека, куно пумитан интыос, кафе...Аслэсьтыз адӟонзэ тужгес но тунсыко мадиз режиссёр Павел Поздеев.- Асьмеос та югдур шоры паськытгес учкыны кулэ, - шуиз со. - Татын валтӥсез луэ шоркарысь удмурт лулчеберетлэн огъя пуштросэз - философиез. Котькуд студилы, ансамбльлы нимаз сэрег висъян - со умой. Но ойдолэ потом борддоръёс сьӧры но! Кылдытыны луэ ук быдэс пространство: кылсярысь, театр котырын вань на, дыр, кӧня ке музъем, уже кутоно сое но - кылдытоно парк, отчы интыяно удмурт батыръёсын яке выжыкыл геройёсын скульптураос, собере эшшо кыдёкегес учконо - чаклано туристъёслы вакчияк маршрут: Удмурт лулчеберетъя юрт - Калык киужъёсъя юрт - Г. Красильников нимо литературной музей...Нош пушказ интыяны умой луысал на ужрадъёсъя бюро (мед со выроз удмурт ужрадъёс кылдытъянэн, вӧлмытонэн, калыклэсь та удысын кулэяськонъёссэ эскеронэн), со сяна - удмурт кылэз дышетонъя ялан ужась курсъёс, удмурт кружокъёс...Шумпотымон, Ижкар Думалэн кивалтӥсез Олег Гарин дурбасьтӥз Павел Поздеевлэн малпанэзлы.- Таӵе проект Ижкар понна туж тунсыко луысал, - шуиз со. - Ми дась юрттыны благоустройство ласянь. Уг ик сюлмаськиськы, центр тэк сылоз яке осконъёсты уз зэматы шуыса, отчы котьку трос калык кыстӥськоз. Али Ижын зэмзэ но ӧвӧл тунсыко удмурт инты.Удмурт интыосты паськытатон мылкыдын ик вераськиз «кенешчи» Илья Викторов - со, кылсярысь, ӵектэ та центр борды юнматыны Кызьпу арамаез.Асьсэлэсь малпанъёссэс озьы ик веразы Алексей Пономарёв, Альберт Разин, Елена Петрова (Дарали Лели), Михаил Атаманов, Валентин Кельмаков, Владимир Владыкин, Алексей Шкляев, Сергей Касаткин но мукетъёс.Малпанъёс ваче шуккиськизы вуоно центрлэн нимыз пумысен - тросэз лыдъяло, со одно «Айкай» нимаськыны кулэ шуыса, угось та юртын ик интыяськоз фольклор кырӟанъя театр, со шаермы понна кемалась тодмо луэм нимтул (бренд) ни, нош куд-огезлы со уг кельшы - «айкай», пе, бигер кылысь асэстэм кыл... Оло, В. Владыкин ӵектэмъя, Удмурт куа нимано? Яке эшшо кызьы ке? Огкылын вераса, та пумысен пыр-почгес малпаськоно на, угось нимызъя данэз но луэ, соин ик эшшо тросгес калыклэсь юалляськоно, ӵектӥзы кылзонъёсы пыриськемъёс.Соин ик кинлэн ке вань ке центрез тырмытонъя, сое умоятонъя но ниманъя малпанъёсыз, вералэ сое, газетамы (сайтамы, вотэс бамъёсамы) гожтыса, яке ивортэ «Удмурт Кенеш» огазеяськонэ.Туннэ нуналлы вуэмын таӵе ӵектонъёс (лыдэ басьтэмын гожтыса вазиськонъёс но, кылзонъёс дыръя шараям мылкыдъёс но):- В. Короленколы синпелет (памятник).- Концерт учкон зал.- Сцена.- Репетициос ортчытъян зал.- Подиум.- Галерея.- Пичи ужрадъёс ортчытъян инты.- Покчи артистъёслы студия.- Крезьгур гожъянъя (звукозаписья) студия.- Калык киужъёсъя мастерскойёс.- Удмурт ужрадъёсъя (проектъёсъя) штаб.- Туризмъя бюро.- Удмурт кылэз дышетонъя ялан ужась курсъёс.- Удмуртлыкен герӟась-кем кружокъёс.- Калык амалъёсын эмъяськонъя центр.- Асьме шаерын будӥсь писпуосын, сяськаосын арама.- Куно пумитан интыос.- Удмурт сиёнэн кафе.- Туала искусстволы сӥзем сэрег.- Информационной технологиосъя центр.- Берыктон ужен выронъя центр.- Синпель кузьымъёсын, удмурт литератураен, прессаен киоскъёс. Зинаида Рябинина Туспуктӥз Леонид Гонин | Улон-вылон |
Виталий Пронин Дуннеын Мувӧй кысконэз кулэстоноВенае люкаськылӥзы ОПЕК огазеяськонэ пырись кунъёсысь министръёс.Министръёс малпало, мувӧй ичигес луиз ке, солы дунъёс куашкамысь дугдозы. Чакламын нефть поттонэз котькуд нунал 1 миллион 200 сюрс баррельлы кулэстыны. Талы дасяськемын ини биржаос - 1 баррельлы 50-60 манет дун пукто.Но ОПЕК-е пырись вань кунъёс та малпанэн соглаш ӧвӧл. Кылсярысь, Ливия, шуэ: али гинэ пыд выламы султӥськомы, мувӧй кысконэз пичиятыса, экономикамы шальтралоз. Россилы но ӧз кельшы ОПЕК-лэн ӵектонэз - мувӧй поттонмес 400 сюрс баррельлы, пе, кулэстоно. Нош Саудовской Аравия пумит ӧз кариськы. Оскытӥз, нуналаз 590 сюрс баррельлы ӧжытгес мувӧй поттоз шуыса. Дуннеысь кунъёсын ӵошатыса, татын угось тужгес трос мувӧй лыдъяське.Кыӵе кун кӧнялы кулэстоз мувӧй поттонзэ - туннэ ӝот-ӝот тодмо ӧвӧл на.Россиын Егит министрРоссилэн президентэз Владимир Путин Экономикаез азинтонъя министерстволы выль кивалтӥсь юнматӥз.Азьвылэз министр Алексей Улюкаев ноябре ужезлэсь мозмытэмын 2 миллион доллар кузьым басьтэмез понна. Со интыын табере тыршоз 34 аресъем Максим Орешкин. Озьы Правительствоын со тужгес егитэз министр луиз. Йылпумъямын Экономикая вылӥ школаез. Министр луэмезлэсь азьвыл тыршиз Коньдон ужпумъёсъя министерствоын, ВТБ банкын.УДМУРТИЫН Чернобыль уз вуны30-тӥ ноябре Можгаысь 4 номеро школа доры выль синпелет - боевой разведывательно-дозорной машина (БРДМ) - кылдӥз. Со тодэ вайытэ Чернобыль атом станцилэсь пуштэмзэ.Ӵапак 30 ар талэсь азьло, 30-тӥ ноябре, Чернобыль АЭС вадьсын саркофаг лэсьтон йылпумъямын вал. Пуштэм бервылэз утялтонэ Можга городысь но ёросысь 176 мурт пыриськиз. Соослы синпелет пуктон сярысь ӵектонэн вазиськиз «Союз Чернобыль» огазеяськонлэн Можгаысь ёзэз. Памятник усьтонэ вуылӥзы городысь но ёросысь кивалтӥсьёс, Чернобыльын пуштон бервылэз утялтонэ пыриськемъёс, соослэн матысь ӵыжы-выжыоссы, арлыдоос но егитъёс. | Иворъёс |
Виталий Пронин Ужрадын тужгес но ӵем чузъяськизы Ижысь «Купол» но «Аксион» заводъёсын тыршисьёслэн нимъёссы.Калык огазеяськон нуналэз но Удмуртилэн кунлыкезлы 95 ар тырмонэз пусъёнэн валче ортчиз кун наградаосын данъян ужрад.Ужрадын тужгес но ӵем чузъяськизы Ижысь «Купол» но «Аксион» заводъёсын тыршисьёслэн нимъёссы. «Россиысь дано конструктор» нимен пусъемын «Аксион» огазеяськонысь ракета системаосъя валтӥсь конструктор Л. Жигалов, «За заслуги перед Отечеством» орденлэн 1-тӥ но 2-тӥ степенё медальёсыныз - «Купол» заводлэн кивалтӥсезлэн юрттӥсез С. Васильев, та предприятилэн валтӥсь конструкторез С. Корчагин, озьы ик конструктор бюролэн кивалтӥсез А. Мурафетов, Алнаш ёросысь «Решительный» эштослэн кивалтӥсез В. Ганьков.Элькунысьтымы социально-педагогической колледжысь физкультурая дышетӥсь А. Макаров луиз Россия федерациысь мугорез кыдатон культура удысысь дано ужась. Шаркан шор ёзо школаысь покчи классъёсты нодъясь Л. Кузнецова - Россиысь дано дышетӥсь.Людмила Германовна такем сӥлы карон ужрадъёслы дышемын ӧвӧл. Тамында калык азьын кепырасько, льӧлектэм бамъёссэ ватыны тыршыса кадь, вера Людмила Германовна. Люкаськемъёслы со ӝот-ӝот удмурт кылын вазиськиз, тау кариз ужамзэ такем вылӥ дунъямзы понна. Дышетон удыссэ Л. Кузнецова мытӥз 42 ар талэсь азьло Мишкино школаысен. Со дырысен вань сюлмыныз бурмиз нылпиос борды.Удмурт Республикалэн Данъян грамотаеныз пусъемын «Шаркан-трикотаж» огазеяськонысь вуриськись Г. Алексеева, Глазовысь тылобурдо вордон фабрикаысь оператор В. Бабинцева, Вавож ёросысь «Колос» хозяйствоысь тракторист-машинист В. Кайсин.Елена Никитина Туспуктэм: udmurt.ru Теги: данъянпул Удмуртиезазинтон экономика | Лулчеберет |
Виталий Пронин Кылем арня вискын элькунысьтымы делегациез вуылӥз Белоруссиысь Брест городэ. Ӵапак со нуналъёсы город пусйиз кылдэмез дырысен 999 ар тырмонзэ. Удмурт шаер Белоруссиен кемалась эшлыко кусыпъёс тупатӥз ни. Улонэ пыӵало экономикаез но культураез азинтонъя пӧртэм проектъёс - кылем арын соос 33 но ӝыны миллион доллар тыр быдэстэмын. Брестлэсь вордскем нуналзэ пусъён улсын отын радъяськиз экономикая калыккуспо форум. Ӵапак отчы пыриськизы Удмуртиысь вуэм кивалтӥсьёс. Удмурт Республикалэн Тӧроезлэн А. Бречаловлэн экономикая но инвестициосъя советникез К. Сунцов ивортӥз, кыӵе проектъёсты Ижын туннэ ик пыӵатыны дасесь - инвестор гинэ шедьтыны кулэ. Шаеренымы тунсыкъяськисьёс лачак люкаськизы. К. Сунцов ивортэмъя, та ужрадын юнматэмын 2 миллион доллар тыр 3 огкыл. Сергей Захаров Туспуктэм: udmurt.ru | Иворъёс |
Виталий Пронин 28-тӥ-29-тӥ куарусёнэ Удмурт театр возьматоз выль спектакльзэ - А. Гринъя пуктэм «Алые паруса» мюзикл. Берпуметӥ репетициез адӟыса, калыклэн мылкыдыз бугырскемын: таӵеез Удмурт театрын ӧй вал на, пе. Мюзиклысь суред.Бен, тодэ лыкто пӧртэм крезьгуро комедиос - «Зарни сӥзьыл» (Игнатий Гаврилов), «Насток но Исьток» (Егор Загребин) - но кырӟанъёс вылын гинэ пуктэм спектакль Удмурт театрлэн сцена вылаз шудӥське нырысьсэ.- Удмурт театрысь таӵезэ адӟеме ӧй вал на. Кельшиз: артистъёслэн куараоссы, выросъёссы чебересь. Егитъёслы тупа, - вера Пичи Пургалась Надежда Четверикова.Ассоль но Грей сярысь тодмо учырез Удмурт сцена вылын улӟытӥз режиссёр Алексей Ложкин. Татын чузъяське М. Дунаевскийлэн крезьгурез, либреттозэ гожтӥзы М. Бартенев но А. Усачев.«Алые паруса» спектаклез пуктыны Удмурт театр грант утӥз, сое сётӥз Россиысь Культурая министерстволэн «Россиысь культура» федерал программаез. Озьы спектакль борды бадӟым букваен специалистъёсты кыскыны луиз. Кылсярысь, выль костюмъёс вуремын дизайнерлэн Олег Ажгихинлэн эскизъёсызъя. Нош декорациос пӧпрмытэмын архитекторен Касим Галихановен. Артистъёсты кырӟаны но, эктыны но нимысьтыз адямиос дышетӥзы.Спектакль сярысь рецензиез лыдӟе «Удмурт дунне» газетлэн вуоно номерысьтыз.Мария Векшина | Улон-вылон |
Виталий Пронин Лектор – Риф Шакрисламович Насибуллин.21-тӥ тулыспалэ 17.00 часэ Йӧскалык библиотекаысь Йӧскалык но шаертодон литературая но библиографияя центрын (Удмурт урам, 264-тӥ юрт) ортчоз удмурт кыллэн историез сярысь лекция. Со сӥземын Анай кыллэн йӧскалыккуспо нуналэзлы (арлы быдэ 21-тӥ тулыспалэ пусйиське). Лектор – Риф Шакрисламович Насибуллин, кылосбур тодосъя доктор, профессор, валтӥсь удмурт кылчи, 300-лэсь ятыр тодос ужъёслэн авторзы.УД Туспуктӥз А. Снигирёва | Лулчеберет |
Виталий Пронин Нылкышноос дӥньын куноязы крезьгурчи Марина Ходырева, «Крезь куара» нылпи фольклор ансамбльлэн кивалтӥсез Ольга Перевозчикова но кырӟан гожъясь Екатерина Семыкина.«Удмурт нылкышно кенеш» «Табань» клублэсь кылем ар понна берпуметӥзэ пумиськонзэ ортчытӥз. Нылкышноос дӥньын куноязы крезьгурчи Марина Ходырева, «Крезь куара» нылпи фольклор ансамбльлэн кивалтӥсез Ольга Перевозчикова но кырӟан гожъясь Екатерина Семыкина.«Мае адӟисько, сое кырӟасько» - таӵе темалы сӥземын вал ужрад. Удмурт калык котьку кырӟанэн артэ - урод яке ӟеч мылкыдыз дыръя, ужакуз яке шулдыръяськыкуз. Зэм но, крезьгур калыкмылэн улоназ бадӟым инты басьтэ. Та сярысь вераськиз Марина Ходырева. Со удмурт кырӟанлэсь аспӧртэмлыкъёссэ пусйиз.Ольга Перевозчикова вераз Ижысь К. Герд нимо гимназиысь «Крезь куара» нылпи ансамблез сярысь. Пиналъёс вашкала гуръёсты мыло-кыдо быдэсъяло, шуиз со. Быгатӥсь нылкышно Дэбес ёросын вордӥськемын, семьяязы 5 кузя нылпиоссы крезьгурен тунсыкъясько. Кылсярысь, одӥгез братсы, Антон Васильев, пӧртэм инструментъёсын шудыны пӧрмытэ. Аслаз но Ольга Перевозчиковалэн киосаз кубыз но арган улӟо. Лыктэмъёслэн куремзыя нылкышно аслэсьтыз кырӟанъёссэ быдэстӥз.Ижысь 76 аресъем Катя апайлы но - Екатерина Семыкиналы - улонлэсь шуг-секытъёссэ вормыны котьку юрттылӥз кырӟан. «Ижмаш» заводын ужамез бере, пенсие потыса, ачиз но кырӟанъёс, гуръёс гожъяны кутскиз. Люкаськемъёсты со тодматӥз аслаз ужъёсыныз.Вашкала удмурт кырӟанъёсты быдэстӥз Дэри ёросысь Пероггуртысь «Кильтырнаос» ансамбль но. Озьы ик калыкез шулдыртӥзы Ува, Вавож, Шаркан, Сьӧлта, Пичи Пурга ёросъёсысь но Воткинскысь кырӟась-верась коллективъёс. Соос асьсэ сярысь веразы но табань пыжон амалъёсынызы тодматӥзы.Ангелина Снигирёва Туспуктӥз Евгения Лекомцева Теги: Удмуртнылкышнокенеш | Улон-вылон |
Виталий Пронин Удмурт Республикаысь Югдурез утёнъя министерство ивортэмъя, "Ижсталь" заводлэн гураз кемалась ик ӧвӧл сутэмын 2 сюрс единица пыӵал тӥрлык. Та пӧлысь бадӟым люкетсэ калык ас мылкыд каремезъя югдурез утисьёслы сётӥз, кылемез люкамын уголовной ужъёсты сэрттон-пертчон улсын. Тунсыко: сутэм арбериос пӧлы шедизы киын лэсьтэм тӥрлыкъёс но: ручка-пистолет но ыбылӥськись указка. Со сяна, гурын ӝуатэмын 36 сюрс патрон но быдтэмын 23 но ӝыны килограмм дары (порох).Наталья Седова Туспуктэм: irkutskmedia.ru Теги: пыалтрлык Югдурезутёнъяминистерство | Иворъёс |
Виталий Пронин Ижкаре люкаськозы дуннеысь этнографъёс3-тӥ-6-тӥ июле Ижкаре быдэс дуннеысь этнографъёс, антропологъёс но мукет тодосчиос люкаськозы. Со сярысь журналистъёсын пумиськонын ивортӥз Кун Думаысь депутат, Россиысь Антропологъёслэн но этнографъёслэн ассоциацизылэн кивалтӥсез Алексей Загребин. Конгрессэ пыриськыны мылкыдзэ вераз 1 сюрс 500-лэсь трос мурт, но ваньзэс соосты ӧтьыны луонлык ӧвӧл. Куриськисьёс пӧлысь 700-эз быръемын вал.- Озьыен, быдэс дуннеысь 700 пала тодосчиос вуозы Иже. Соос пӧлын вань туж тодмоосыз но, асьсэ удысын валтӥсь специалистъёс. Кылсярысь, дано этнолог Валерий Тишков, - шуиз Алексей Загребин.Елена Рябина Туспуктэмез А. Горбуновлэн | Лулчеберет |
Виталий Пронин В. Стрелкова 22-тӥ феврале Кремльын данъялозы Алнаш ёросысь «Молодая гвардия» хозяйствоысь скал кыскисез, Удмуртиысь гурт удысысь дано ужасез Валентина Стрелковаез. Президент Владимир Путин сое пусйиз Россиысь гурт удысысь дано ужась нимен.Валентина Леонидовна вордӥськемын Асанын. Со пичи дырысеныз пудо котырын бергамын. Анаез уго скал кыскисьын ужаз. Мумиз сьӧры юрттӥськыны нылаш огпол гинэ ӧз ветлы. Чиед мугоро Валя, эшъёсыз сьӧры уйиськыса, Иже шонтӥз вал. Электриклы дышетскиз. Дэбес ёросысь Лесагуртэ бызиз. Гурт пичи. Нылпи садзы ӧвӧл. Школазы но начальной гинэ. Кызьы татын улод шуыса йырзэс тӥянъязы егит Стрелковъёс кылӥзы: Асангуртэ газ пыртыны кутскиллям, ужан интыос но трос, колхоз ёросазы азьмынӥсь. Соин ик Валя картсэ вордскем палъёсаз вайиз.- 1986-тӥ ар вал со, - тодаз вае Валентина Леонидовна. - Скал кыскисьёс уг тырмо - соосты коркась корка утчаса ветлӥзы. Дэмлазы но - мынӥ. Котькыӵе удысэ кутскы, котькытын ужано ук, киостэ алвылад тырыса уд пукы. Со аръёсы скалъёс ӧжыт ке но вал, доре воксё жадьыса вуылӥськиз. Ма, одӥг скаллэсь веразэ миськыны 1 ведра ву кулэ луылӥз. Ваньзэ сое асьмеос ӝутъямы, мукет ужез вератэк. Мынам аслам куинь нылпие. Пичигес дыръязы кӧтсы ӝожен верамзы но вань: малы меда тон нылпи садын уд ужаськы? Весь бордамы луысалыд, пе. Одӥг гинэ нылылэсь йырсизэ но пуныса ӧй вуттылы. 4 часэ султыса, гидэ дыртӥськод. Пичиос изё на. Ӝыт ужысь 21 часъёсы вуиськод. Мусояськыса пукыны дыр ӧй вал. Урокъёссэс лэсьтыны но юрттӥськытэк кыли. Ваньзэ тае малпаса, сюлэмы али чиге. Бордазы ӵемгес луысал ке, оло, мукетгес будысалзы но. Шуныттэк турын-куар но икыр-кукыр луэ ук. Но шумпотӥсько: возьытэ уськытэмзы ӧвӧл.Нялтас вераса, «Молодая гвардиын» туннэ но, молокопровод, олокыӵе но техника, вераосты миськон «пистолет» вань дыръя но, скал кыскисьёслы ёрмо. Туала егитъёс капчи уж утчало. Асанысь нылпи садэ, пересьёслэн юртазы ӝыны ставкалы интыясько но ганяк карисько. Ичи уждунзы но тырме, лэся. Дояркаослэн 14 сюрс шоро-куспо уждунзы нокинэ но уг гочаты ни.- Пересьмимы ке, милемыз воштӥсь сюроз на меда, - лулӟе Валентина Стрелкова. - Скалъёсы жаль пото. Мынам группаям соос 56 кузя. Котькудӥзлэн аслаз нимыз. Доразы пырыкум ик, ӟечбуръяськисько соосын. Капчи кариськыны вырисько. Кырӟасько но. Соос урод мылкыдэз соку ик шӧдо ук: ӝожмыт лулӟылыны кутско, йӧлзэс ӝуто. Скалъёсын ӟеч кариськид ке, соос но шумпоттозы. Нунал куспын одӥгезлэсь 800 литр йӧл кыскисько. Ӧжыт йӧл сёто ке, вож но потэ. Тышкаськисько но сюроосме. Ачим отын ик жалясько. Коркам дымбыр огнам кылеменым (алигес картсэ ватӥз - авт.), пудоосы котыре ялан кыстӥськисько. Воксё родноесь кадь ик йӧто. Соин но, скалъёсы пала пырыса, кивалтӥсьёслы кылме но вераны шедьтӥсько, асме уродэ поттӥсько. Кылсярысь, скалъёслэсь улзэс-выжзэс шунтон-кӧсатон пумысен сюлмаськисько. Можгалась одӥг бадӟым машинаен 2 гидлы вутто пулпызь. Но со куиньмойлы сяна уг тырмы. Мешокъёсын асьмеос ик гидэ пыртаськомы, пудо улэ вӧлдӥськомы. Озьы веразы но уг напырӟы, кӧсын но уло. Но со пулпызь куддыръя уг луы. Соку ачим ик кырсьын улӥсько кадь потыны кутске.Котьма ке но кивалтӥсьёслы туж бадӟым тау шуэме потэ. Ужасьёс понна сюлмасько. Улэм-вылэм, семья кусыпъёсты но юатэк уг кельто - мылкыд ик капчия. Нош данъямзы пумысен ке верано, туж кепырасько, калыклэсь умой ӧвӧл. Мон соос пӧлысь асме чик уг висъяськы, соос кадь ик тыршисько. Соин ик дано ним сётэмзы - со ваньмылэн ӵош тыршеммылэн емышез.Елена Фёдорова Туспуктӥз Владимир Беломорских Теги: Алнаш Молодаягвардия | Иворъёс |
Виталий Пронин А. Чуршин.Туннэ, 25-тӥ апреле, та сярысь ивортӥз Удмуртилэн Тӧроезлэн ужзэ быдэсъясь Александр Бречалов. Со шуиз: элькунысьтымы тазалыкез утён удысын тырмымтэос туж трос - больницаослэн ужамзы вылэ ӝожтӥськонъёс пумтэм-йылтэм. Оптимизациен гинэ герӟаськемын ӧвӧл соос. Тазалыкез утёнъя министертсволэсь ужзэ чылкак выль сямен радъяно! Алексей Чуршин Тазалыкез утёнъя министерстовен кивалтӥз 2014-тӥ арысен. Кин воштоз сое - тодмо ӧвӧл на. Тодады вайытом: талэсь вазенгес интызэ мозмытӥз транспортъя но сюрес хозяйствоя министрлэсь ужзэ быдэсъясь Виктор Вахромеев. Сое воштӥз Алексей Горбачев. Элина Кумачёва | Улон-вылон |
Виталий Пронин Пичи Пурга ёросысь аксакшуръёс гуртсылэн улэм-вылэмезлы сӥзем «Ӟеч-а, бур-а, Аксакшур!» узыр книга поттӥзы. Тросэзлэн верамез, оло, потоз: гуртын улон туала вакытэ мӧзмыт. Но Аксакын улӥсьёсын пумиськылӥськод ке, та веранэн соглаш кариськем чик уг поты. Угось гуртоос ужын азинсконъёс басьто - «Аксакшурское» хозяйствозы туннэ йӧл поттонын но, нянь будэтонын но азьмынӥсьёс радын. Гуртоос огазьын ортчытъяло Гыронбыдтонэз но мукет праздникъёсты. Дышо асьсэлэн вормонъёсынызы но данъяськыны! Озьы кылем арын дасязы колхозын ужасьёслы сӥзем фильм. Нош туэ кисьмаз книгазы.- Соиз но, таиз но ӧй луысал, дыр, колхозэн кивалтӥсьмы Зоя Почегова сыӵе мыло-кыдо ӧй луысал ке, фильмез но, книгаез но дасянлы со кичӧлтӥсь вал, со ик коньдон но висъяз, - одӥг ымысь сямен верало гуртоос.Нош Зоя Павловна пумитазы тау каре асьсэлы гуртоослы. Эсьма, гожъяськисьёссы но пӧлысьтызы ик сюризы. Колхоз тӧроен ӵош киязы ручка кутӥз солэн оскымон командаез: Любовь Тихонова, Валерий Баймурзин, Валерий Тихонов, Светлана Мотова. Ӵошен ужамзылэн емышез ӟеч кисьмаз.Книгаез поттӥсьёс верало: ужзы сӥземын «Аксакшурское» СПК-лы 35 ар тырмонлы. Но кызьы хозяйствоез гурт улонлэсь висъялод? Озьы отчы пыризы трос пӧртэм материалъёс: гурт кылдон вакытъёслы сӥземъёсыз но, туала улонэз возьматӥсьёсыз но. Бичетэз уката кие кутымон каро уно туспуктэмъёс. Тросэз - быдӟым тыложысь ветеранъёслэн тусъёссы. Гуртоос соосты туж сӥлы каро, жаляса верало, огез но туннэ пӧлазы ӧвӧл ни шуыса.Но аксакъёс быгато улэпъёссэ но сӥлы карыны. Озьы книга потэм бере З. Почегова быдэс гуртэз люказ гуртысь клубе - вырӟыны интыез ӧй вал: нылпиос но, мӧйыос но ӵошен шумпотӥзы вормонъёссылы. Сцена вылэ огез бӧрсьы мукетыз потазы гуртоос, пӧлазы вал палэнэ улыны кошкыса вуттэмъёс но - колхоз тӧро котькудзылы шуныт кылъёс шедьтӥз. Нош эштосын кема но азинлыко ужамъёслы таукаронъёс люкылӥз.Та ӝытэ ик вань люкаськемъёслы книгаез дунтэк люкылӥзы. Сое киязы нырысьсэ кутӥсьёс дуно чуръёсты лыдӟытэк ӧз чидалэ, клубысен ик книгаез киязы бергатыны кутскизы ни.- Милемлы ужамы кулэ луись узыр энциклопедия выллем та луоз, - шумпото дышетӥсьёс но воспитательёс.Озьы аксакъёс нылпиоссылы пыӵато выжыосынызы, вордскем палъёсынызы данъяськон мылкыд. Талы луыса но тросэз егитъёс палэнэ кошкыны уг дырто, тросэз кылё мусо, дуно Аксаказы! Пичи Пурга ёросысь Аксакшурысь война вакытэ ужам трактористкаос Д. Баймурзинэн.Элина Кумачёва Теги: вылькнига гурт история | Лулчеберет |
Виталий Пронин Ижкарысь 34 аресъем воргорон терроризмен но экстремизмен герӟаськем йыружъёс пумысен янгыше уськытэмын. Пиосмурт Интернетысь вотэс бамаз терактъёс лэсьтыны ӵектэ вылэм. Тодмозэ Сирие мыныны ӝуткам, отысь террористъёс борды итӥськон вылысь. Ачиз но со, Ближний Востоке кошкыса, кияз пыӵал кутыны чакла вылэм.Кылем гужем йыртэмасез ӝегатӥзы. Следствие дыръя со зол куашетӥз, пумитъяськиз. Следовательлэн кабинетысьтыз пегӟыны выриз, сое ӝегатӥсь полицейской вы-лэ урдскиз.Ӝегатэм мурт - Россилэн но Таджикистанлэн гражданинзы. Таджикистанын та выллем ик йыружъя заочно суд улэ кыскамын вылэм ни. Россиын янгыше уськытэмзылы пиосмурт пумит луиз, Россиысь законъёсты санэ уг басьтӥськы, Инмарлы оскон кабъёсъя улӥсько, шуиз.Суд йыртэмасез 10 арлы пытсэт сьӧры келяны косӥз. Озьы ик сое 200 сюрс манет штраф тырытозы. | Югдурез утён |
Виталий Пронин Шаерамы радъямын шуге-леке я секыт югдуре шедем адямиослы уксёен юрттон. Солы бюджетын нимысьтыз уксё чакламын. Кылсярысь, тылпуэн сэрен юртсэс ыштэмъёслы, кыӵе ке секыт висёнэн нюръяськисьёслы, дуно операцилы я эмъянлы кулэяськисьёслы, матысь адямиез ватыны коньдон висъяське. Котькуд адямилэсь югдурзэ нимысьтыз эскеро, чаклало, макем со ёрме, кудбыдӟа арлыдыз, кыӵе условиосын улэ, юрттыны быгато-а ӵыжы-выжыосыз. Семьяды шуге-леке вуэмын ке, вазиське Шаркан ёрос администрациысь калыкез утёнъя ёзэ. Отысь специалистъёсын герӟаськыны луэ 8 (3412) 3-33-81 номеръя. Валэктэ Пенсиосъя кун фондысь СМИ-осын ужанъя группаен кивалтӥсь Елена Ананина Теги: Юан-веран югдур | Иворъёс |
Виталий Пронин Аудиторие лыктыса, диктантэз туэ ӧжыт калык гожтӥз ке - 34 адями, радио пыр - тросгес. Кылем арын, кылсярысь, таӵе амалэн удмурт кылъя тодон-валанъёссэс эскериз 565 адями. Кин кӧня баллы удмурт диктантэз гожтӥз, тодыны луоз «Мынам Удмуртие» ТРК-лэн вотэс бамысьтыз. Кызьы ивортэ Удмурт кылосбуръя, финноугроведениея но журналистикая инстиутысь кылчи Ольга Стрелкова, текст шуг вал, тужгес но - пунктуациезъя. Озьы тужгес трос балл люказ Алнаш ёросысь Писэйгуртысь Е. Кадрова. Аудиторие лыктыса гожтэмъёс пӧлын тужгес визьмоез луиз «Удмурт дунне» газетысь иворчи Элина Кумачёва, со люказ 91 балл. Радъясьёслэн верамзыя, туэ диктант гожтэмзы понна сертификат ваньзылы уз сётъялэ, соослы гинэ, кин 70-лэсь уно баллъёс люказ. Кагазэз басьтыны быгатӥськозы Удмурт кылосбуръя, финноугроведениея но журналистикая институтысь.Нош кӧняез диктантсэ гожтыса ӝӧк улаз ватӥз! Таос асьсэзыс мед эскерозы шуыса, ми сётӥськом дмурт диктантлэсь текстсэ. Туэ сое гожтӥз биология наукаосъя доктор Виктор Туганаев. http://udmdunne.ru/2017/05/bad%D3%9Fym-udmurt-diktant-kyzy-mon-kyshkamys-dugd%D3%A5/ УД Туспуктӥз А. Горбунов | Улон-вылон |
Виталий Пронин "Куарагур" ортчиз Йӧскалык театрынУдмурт театрын ортчиз «Куарагур-2» концерт, со «Шунды» огазеяськонлэн чебер емышез. Концертлы дасяськон кӧня ке толэзь талэсь азьло кутскиз ни вал. Со юнме ӧз луы - учкисьёс кык но ӝыны часлы зымылӥзы кырӟанъёс пӧлы. Сцена вылэ огезлэсь мукетыз мусо, чебер, быгатӥсь нылъёс но пиос потазы. Огзэс но вератэк кельтэм уг поты. Нырысетӥ «Куарагурын» вормем Лёша Пикулев, котьку сямен ик, паймытӥз. Удмурт кырӟасьёс пӧлын солэн сюресэз нимаз. Кылъёсыз, крезьгур, дунне шӧдонэз висъяське мукет кырӟан гожъясьёслэсь. Кыкетӥ «Куарагурын» но со выль шӧм пыртӥз. Нырысетӥез кырӟась Альбина Беспалова сцена вылын ассэ гань-гань воземеныз но кужмо чебер куараеныз ужрадлы ӟеч кутскон сётӥз. Жанна Пьянковаен но Анна Пислегинаен дасям эктон номеръёс «Куарагырлыез» эшшо но яркыт, сюлме пырымон каризы. Влада Митрофанова быдэстӥз туж сюлме пырымон кырӟан. Ужрад яратон но яратӥсь сюлэмъёсын быдэсак герӟаськемын вал. Яна Пушина но со тулкымъёсын визылась сюлэмзэ усьтӥз, быдэстӥз Маша Векшиналэн кылбурезъя гожтэм кырӟанэз. Вӧсь луэм яратон сярысь гурлаз Лиана Корепанова. Та ӧрын ик вал Владимир Окунев, со синмаськытӥз небыт куараеныз. Николай Анисимовлэн гожтэм кылъёсъя но крезьгурезъя, сцена вылын вань сюлэмзэ усьтыса, поръяз Ксения Тимеева. Пичи гинэ мугорыз, нош макем зол куараез та нылашлэн, шундыё мылкыдзэ кузьманы но пукисьёсты шулдыртыны быгатӥз. Озьы ик ӟеч мылкыдзэ палаз Владимир Суворов, вӧзаз 3 пиос но нылаш эктӥзы - эх, пыдъёс асьсэос тэтчаны кутскизы ук! Ваньмызлэсь пӧртэм вал Ульяна Хохряковалэн номерез: барабан, гитара но куттэмпыд хиппи Ульяна - макем ненег, чылкыт! Со вал тӧдьы дыдык кадь. Влад Степановлэн кылъёсызъя но крезьгурезъя кужмо кырӟан быдэстӥз Мария Бочкарёва, пушез бугыртӥз. Но нимысьтыз верано Peace Pu группа сярысь. Сое, шоканы дӥсьтытэк, кылзӥ, огвакытлы малпанъёсам выйи но туж шумпотӥ таӵе выжыкыл кырӟанлы! Та группа СМС-ъёсын куара сётонын вормиз! Лиана Корепанова - яркыт ӝужась кизили, «Куарагурлэн» вормисез луиз! Тужгес усто крезьгур гожтӥсьёс луизы Влада Митрофанова, Peace Pu группаысь Влад Степанов но Денис Невоструев. Нош тужгес умой кылбурчиен лыдъямын Марина Пахомова. Табере со кылбур бичетсэ поттоз. Ульяна Хохрякова Эшъяськон юртлэсь, нош Влада Митрофанова «Дартлэсь» кузьымъёссэс утӥзы. Чебересь, етӥзэсь но туж пӧртэмесь нылъёс! Вератэк кельтыны уг луы концертэз нуисьёс Костя Никитин но Надя Наговицина сярысь. Задор, шулдыр мылкыд сётыны быгатӥзы та ужрадлы. Жингрес куараоссы котькуд кылзӥсьлэн сюлмаз шуныт тулкымен шуккиськизы. Концертлэн кыкетӥ люкетаз Алина Антонова, Марина Черепанова, Светӥ Ручкина, Иван Белослудцев но трос мукет яркыт нимъёс жингыртӥзы! Нырысетӥ «Куарагурен» ӵошатыса, кыкетӥез постановкаосъя, быдэсак кылдэм образэзъя золгес пӧрмиз. Шумпоттӥз: Удмурт театр тырмемын вал калыкен. Ӝыт йылпумъяськиз сяськаосын, шумпотонэн но ӟеч лабыртонъёсын. «Шунды» кылдытӥз бадӟым, кужмо концерт, усьтӥз яркыт ворекъясь кизилиосты! Азинсконъёс соослы! Peace Pu группа Влада Митрофанова Нуисьёс - Костя Никитин но Надя Наговицына Лиана Корепанова Владимир Суворов Мария Бочкарёва Владимир Окунев Ульяна ХохряковаПальпотӥсь Марина Туспуктӥз Софи Гусарова Теги: куарагур Шунды | Иворъёс |
Виталий Пронин Таяз арняе Удмуртилэн Йырыз Александр Волков мадиз журналистъёслы Россилэн Президентэныз Владимир Путинэн пумиськылэмез сярысь. Кыӵе ужпумъёс сюлмаськытӥзы Александр Волковез, со ваньзэ ивортыса вуиз.Владимир Путин Удмуртиысь югдурез тодэ, куд-ог лыдпусъёсты йыраз возе. Кивалтӥсьёс кенешизы Ижысь автозаводын «Лада-Гранта» поттон, Воткаысь машиностроительной заводлэн выльдӥськемез сярысь.Президент Путин тодэ, Удмуртиын нылпиос трос вордско шуыса - Приволжск округын асьмеос нырысетӥ интыын. Калыклэн кема улэмезъя но Удмуртия висъяське ни - Татарстан бере кыкетӥ луиськом.Александр Волков Президентлы кӧня ке куронэн вазиськиз. Владимир Путин соглаш кариськиз 2015-тӥ арын П. И. Чайковскийлэсь юбилейзэ ортчытонъя. Ӝоген дась луоз нимысьтыз указ, рос-прос пусъёзы, кыӵе ужрадъёс ортчытоно. 200 миллион манет вуоз Удмуртиысь Вузъёс куспысь библиотекаез йылпумъянлы. Выль юртын ужан тӥрлыкез но туала луыны кулэ. Пичи Пурга районын пуштылонъёс ортчем бере ужъёсты йылпумъянлы коньдон вуоз на.- Эшшо кык чаклам юан быдэстытэк кылиз на, - пусйиз А. Волков. - Та ужпумъёс сярысь нырысьсэ ум ни вераське. Республикаысь Туберкулёзной больницалэсь корпуссэ тупатъяно. Йылаз-пумаз вуттонэз «Ижмаш» культурая юрт выльдонэз - Ӟуч драмая театр бордын усьтӥськыны кулэ Егит учкисьлэн театрез (ТЮЗ). Та юанъёс одно ик быдэстэмын луозы, оскытӥз А. Волков.Елена Скворцова. Теги: АлександрВолков | Иворъёс |
Виталий Пронин И. Скобрев, А. ГоловковаКылем гужем Лондонын ортчем Олимпиадае вуылэмзэ кематэк уз вунэты Ува ёросысь Нылга черкогуртын вордскем удмурт нылаш Анна Головкова.Лондонын ортчоно Олимпиадалэсь факелзэ 8 сюрс адями нуиз. Дуннеысь тужгес кужмо спортсменъёс пӧлы шедизы пӧртэм конкурсъёсын вормисе потэмъёс но. Озьы малпамтэ шорысь кунгожсьӧры вуылӥз Удмурт кун университетын дышетскись Анна Головкова. Со Эдинбург городэтӥ факел нуиз.- Вотэсын бугыръяськонъям Олимпиада сярысь кылбуръёсъя конкурс син шорам йӧтӥз, вормисьлы, пе, путёвка Великобритание, - шуэ Анна Головкова. - Пичи дырысеным спортэн эшъяськисько бере, мыным со тунсыко потӥз. Пыдын бызьылэм сяна, волейболэн, баскетболэн, теннисэн, дартсэн шудӥсько. Спортэз яратон мылкыд анай-атае пыӵатӥзы. Кыкназы но школаын ужало, атае физкультурая урокъёсты нуэ. «Кока-Колаен» радъям конкурсэ ыстӥ спортэн эшъяськеме сярысь кылбур чуръёсты но вунэтӥ та сярысь.Кема ик дыр ортчымтэ, Анялы Москваысь жингыртӥллям: конкурсын вормисе потӥд, факел нуод. Но шудо нуналзэ эшшо кӧня ке толэзь возьмам на. Озьы Анна быдэс арнязэ кунгожсьӧрын дунтэк ортчытӥз, син-пель кузьымъёс басьтыны гинэ коньдонзэ кисыысьтыз поттӥз.- Кылбур гожтыса гинэ Олимпиадаез адӟыны кылдоз шуыса, ноку ӧй малпа, - веранзэ азьланьтэ нылаш. - Ачим, семьяе, спортэн эшъяськеме сярысь кылбур чуръёсме синйылтэм жюриын пукись Иван Скобрев - конькиен бызьылӥсь, мынам уже спортсменлы туж кельшем.Лондонэ вуылэмез дырысен ӝыны арлэсь трос ортчиз ни, нош нылаш туннэ но Олимпиадаен шока. Со, пе, вераны луонтэм шумпотон. Россиысь дано спортсменъёс Иван Скобрев, Татьяна Навка факел нуыку, синвуаськытэк ӧжыт гинэ чидам. Нош ачиз кие факел вуэм но, Россиен, Удмуртиен данъяськон мылкыдыз пуромем.Валентина Емельянова Туспуктӥз Константин Ившин Теги: Лондон Олимпиада | Спорт |
Виталий Пронин Дэбесъёслэн сюлмаськонъёссы герӟаськемын сюресэн, школа автобусъёсын. 9-тӥ гудырикошконэ уйпал ёросэ вуылӥз Удмуртилэн Тӧроезлэсь ужзэ быдэсъясь Александр Бречалов.Ёросын Дэбесысь Шарканэ нуись сюрессы урод, калык кемалась возьма ни, отчы асфальт кылдоз шуыса, нош со али ке но ӧвӧл. Та сюрестӥ нылпиосты школае нулло, ужбергатӥсьёслы но со туж кулэ.- Туэ та сюресэз лэсьтыны чакламын ӧвӧл, - вераз транспортъя но сюрес хохяйствоя министрлэсь ужзэ быдэсъясь Алексей Горбачёв. – Мылкыддэс воксё куашкатонтэм вылысь верасько: Дэбес-Шаркан сюрес пыре «Школа маршрутъёс» программае, соин валче 2019-тӥ арлы тыршомы тупатыны.Калык талы чик но шум ӧз поты, но ма карод на, чидано луоз.Дэбес ёросысь Сюрногурт школалэн директорез Надежда Максимова сюлэмшугзэ вераз школа автобусъёс пумысен:- Ёросысь 40 процентсэ нылпиосты школае автобусэн нуо-ваё. Техника вужме, угось нуналаз 90 иськем но ортчоно луэ. Берло 3 ар куспын ёросэ 1 гинэ выль автобус вуиз, нош 6-ез 10 ар пала ворттыло ни. Куронъёсъя 10 ар ужамез бере автобусэз воштыны кулэ, нош милям сыӵе луонлыкмы ӧвӧл. Кызьы нылпиосты школае вуттомы?- Туэ шаерамы 42 школа автобусъёс вуыны кулэ, - вера Удмуртиысь Правительстволэн Тӧроезлэн воштӥсезлэсь ужзэ быдэсъясь Наталья Сударикова. – Кӧняез ке автобусъёс школаосы вуттэмын ини. Кивалтӥсьёс али автобусъёс пумысен куронъёсты капчиятыны выро, соос бумагаен юнматэмын ӧвӧл на ке но, вераны быгатӥсько: автобус вань эскеронъёс пыр ӟечкын потӥз ке, 10 ар бере но ворттылыны быгатоз на. Озьыен, школаос автобусъёстэк уз кыле, - оскытӥз Наталья Сударикова.Наталия Самсонова Туспуктэм: udmurt.ru | Улон-вылон |
Виталий Пронин Удмуртстат ивортэмъя, шаерамы 1 сюрс 956 гуртъёс. Таос пӧлысь 149-аз 1 но улӥсез ӧвӧл. Арысь аре тырттэм сылӥсь коркаос йыло но йыло… Можга ёросысь Ягулпочинкаысь бервылӜутӥськыны секыт Удмуртстатысь ёзэн кивалтӥсь Людмила Сушкова верамъя, 2015-тӥ арын 488 гуртъёсын быдэн 10-50 адями улӥз ке, туэ январе сомында адямиен гуртъёс 503 луизы. Нош 50-100 адямиен гуртъёслэн лыдзы ялан кулэсме: 2002-тӥ арын соос 319 вал ке, али 276 кылемын. - Воксё калыктэм гуртъёслэн лыдзы эшшо но тросгес луысал, но уноез реестрысь но куштэмын ни, - шуэ Людмила Яковлевна. - Гуртъёсы берло дыре егит специалистъёс но уногес кыстӥськыны кутскемын: дышетӥсьёслы, врачъёслы, скал кыскисьёслы, трактористъёслы подъёмной сётъяло угось. Но та уг юртты ни: гуртын улӥсьёслэн лыдзы ялан синэ. 2017-тӥ арын гинэ гуртъёсын 520 сюрс 854 адями улэ вал. Туэ соослэн лыдзы 3,5 сюрслы кулэсмиз. Людмила Сушкова пусъемъя, тужгес ӝог бушало Красногорск, Кизнер, Якшур-Бӧдья, Балезино но Эгра ёросъёсысь гуртъёс. - Ёросамы тэль трос бере, нюлэс дасясьёслэн посёлокъёссы ас вакытаз трос вал. Уж быремен, калык отысь кошкиз, - шуэ Эгра ёрос йырлэн воштӥсез Ольга Соловьёва. - 1990-тӥ аръёсы 2 бадӟымесь совхозъёсмы - «Ново-Зятцинский» но «Игринский» - куашказы. Отысь калык городэ выжиз, музъемен вырыны мылкыд карисез ӧз сюры. Али ёросамы трос пичи удмурт гуртъёс. Удмуртъёс чидась но ужась луэменызы ик хозяйствоосты возё на. Но егитъёс уг кылё ни. Туннэ ёросамы 115 гурт пӧлысь ог 30-эз мырдэм возисько. Отын медпункт но, школа но ӧвӧл ни. Фермаоссы но берпуметӥ нуналъёссэс векало: уг выльдӥсько, ужасез но ӧвӧл. Озьы пичи гуртъёсмы матысь 10 ар ӵоже воксё бырыны быгатозы. Гуртэз выльысь ӝутӥсь сюроз на меда? Музъемен ӵошкатэм Мувыр гуртэз Александр Корепанов выльысь ӝутӥз ик. Ӵыжы-выжыосыз, эшъёсыз бордаз корка ӝутӥзы. Ферма, пилорама ужа. Бадӟым Зура гуртлы но таос 3 иськемын гинэ - улондэ ул. Соос шоры учкыса, Чуралуд гуртэз но адямиос выльысь ӝутоно кариськизы вал. 6 корка пуктӥзы, но 2-аз гинэ уло, мукетъёсыз - дача интыын. Узырмон ӧз узырмы Ольга Соловьёва пусъемъя, кулон но улон вискын шокась гуртъёс тужгес трос Мужбер гурт поселениын. Татысь 9 гурт пӧлысь 3-яз гинэ рос-прос быдэн ог 60 кузя улӥсез вань, мукетъёсаз - 1-3 адями, эшшо 2-аз - быдэн 10. - Ми палан эшшо но трос гуртъёс вал, табере соос реестрысь ик куштэмын, - шуэ гурт поселениен кивалтӥсь Валентин Шкляев. - Башмак удмурт гуртмы но адямитэк кылиз ни. Карта вылысь ӧм ӵуше на, калык, оло, берытскоз на шуыса. Узырмон гуртамы 3 корка улӥсь кылемын. Татысь ар ӵоже гинэ кӧня ке трос нылпиё семьяос мукет гуртэ кошкизы. Узырмонын угось школа но, магазин но ӧвӧл. Сюрес но отчы лэсьтымтэ - школа автобуслэн пыремез уг луы. Нылпиос нуналлы быдэ 6 иськем пыдын дышетскыны ветло, отӥяз автобусэн - Чутырозь. Тазьы луиз ке, Узырмонэ кылемъёс но, выль коркаоссэс кельтыса, кошкозы, оло. Нылпи садэз гинэ но поселениысь 2004-тӥ арын тупатъяны шуыса ворсазы но ӧз усьтэ ни. Табере 13 иськемлы палэнэ интыяськем Чутыр садэ 14 пиналъёсты анай-атайёс нуналлы быдэ нулло. Эшшо 9-эз черодын. Мужберын покчиосты дышетонъя школа вань ик, но сое но пытсаны туртто: пуэн эстӥське, юртэз но пу. Интыяз школа-сад ӝутыны проект вань, шуо. Но калыкмы тазьы ик кошкиз ке, нокыӵе школа ум адӟе. Поселениын «Мужбер» хозяйство ӧй луысал ке, мар карысалмы. Уж но сётэ, гуртъёсты возьыны но юрттэ. Кылсярысь, толалтэ сюресъёсты лымылэсь тазатонъя предприятиен огкыл гожтэмын - час ужамзылы 2,5 сюрс манет тыриськомы. Бюджет пичи бере, вань гуртъёсты сузяны луонлык уг сюры. Улӥ Шорни гуртэ берло толалтэоссэ трактор ӧм лэзьялэ. Корепанов кузпалъёс асьсэос тазьы ӵектӥзы вал, ми понна гинэ эн сюлмаське, пе. Сӥзьыл мешокъёсын сиён-юон басьяса дасяллязы. Толалтэ мар ке кулэ луыкуз, куасэн сюрес вылэ поталлязы. Туэ, ӧйтӧд, кызьы улоз гурт. Пелагея Корепанова огназ кылиз, картэз кулӥз, оло, нылпиосыз толалтэлы асьсэ доры кутозы ай. Но аслаз юртысьтыз кошкемез уг поты. Кабаново гуртазы но 1 улӥсь. Лымы пельтыку гинэ со, сюрес усьтыны курыса, жингыртэ ни. Озьы 1 адямилы сюресэз усьтон поселенилы 10 сюрс манет тыр усе. - Мон тыныд куас но басьто, оло, сюресэз сокем ӵем ум сузялэ шуыса ӵектӥсько - соглаш уг кариськы. Со коньдонэз мукет азе но кутыны луысал, кылсярысь, кытчы ке щебень кисьтысалмы. Эшшо ке гуртъёсты югдытэм понна тыллы тыроно на. Кылсярысь, Узырмон гуртысь 3 светильник понна толэзяз ог 700 манет тыроно. Турнаны но уксё кулэ - гужем 10-12 сюрс манет кошке. Копейка борды копейка люкаське. Буш гуртъёсты но турнаса возёно ук, тылпу медаз поты шуыса. Оглом 9 гуртлы толалтэ сюресъёсты возьыны 110 сюрс манет быре, гужем 54 сюрс манет усе. Сюлэм вӧсь ке но, гуртъёс быро шуыса, куддыр малпаськод: 1 адямиен улӥсь гуртэз возьытозь, кылемъёссэ юнматыны луысал. 1985-тӥ арын Эграе сюрон понна Шаркан пыртӥ потоно луэ вал - асьме районтӥмы мыныны машина ӧз быгатылы - сокем начаресь вал сюресъёс. Али но уд ушъяськы. 2 ФАП-лы 1 фельдшер. Чумой но Мужбер вискын улыса, ачиз но жадиз ни. Транспортэз но ӧвӧл - нуналаз 15 иськем пыдын дэри кола. Пенсие потӥз ке, местаяз лыктӥсь но уз сюры. Соку кинлы кулэ луомы на? - шуэ Валентин Анатольевич. Кин утёз? Кизнер ёросын берло 10 ар ӵоже 6 гуртъёсты реестрысь куштӥзы. Али гинэ карта вылысь Липовка, Синярка, Советской починок ӵушемын. Туннэ-ӵуказе таос пӧлы пыроз Новая Заря - гуртын нокин уг улы ни, прописказы гинэ вань. Кизнер ёросысь депутатъёслэн Кенешсылэн тӧроез Вениамин Андреев пусъемъя, гурт хозяйство но куддыр гуртэз быронлэсь уг утьы. Кылсярысь, Вуж Бӧдья гуртын нокыӵе хозяйство ӧвӧл, но калык палэнын ужаса но, гуртысьтыз уг кошкы. Со дыре ик Вичуркаын йӧн-йӧн «Новый путь» хозяйство вань, али гинэ выль ферма ӝутӥзы, нош ужасьёссы пересьмо, школаязы 36 пинал сяна уг ветлы. Учконо ке, бырем гуртъёсты реестрысь куштыны капчигес. Соос документъёсын вань ке, электроезъёсты но, сюресэз но чакласа возёно, телефон юнматоно. Тылпу потонлэсь, пыдйылчиос ветлонлэсь но кышкыт. Соин но кизнеръёс бырем гуртъёссылэн, документъёссылэсь мозмытскыны дырто. Зэм, реестрысь гуртэз куштыны куддыр быдэс ар кулэ. Документъёсын выронэз ик кӧня. Гурт поселенилэн сессияз эскероно, райсоветэ вазиськоно, депутатъёслы решение кутоно, собере Кун Кенеше вазиськоно. Кун Кенешын сое эскерыны дыр кулэ. Реестрысь куштыса но, коркаос, сисьмем пиньёс кадь, кема сыло на гурт бервылын. Эгра ёросысь Сеп гуртын бырем гуртъёслы сӥзем музей ужа ке, Можга ёросын гуртъёс бервылын шайвылысь плитаос вылын кадь синпелетъёс ӝутэмын, вылаз гожтэмын фамилиос, ку кылдэмын но быремын гурт. Нош Алнаш ёросын пулэсь киросъёс шуккылэмын… Ӧйтӧд, кӧня кирос шуккыны кулэ ай. Нош кин утёз быронлэсь? - «Авангард» хозяйствоямы пырись вань пичиесь гуртъёсы газ но, сюрес но кыскемын. Но уж ӧз луы ке, адямиез со уз возьы, - шуэ Ува ёросысь хозяйствоен кивалтӥсь, Кун Кенешысь депутат Фарит Халитов. - Сием потэ нуналлы быдэ. Шаерамы «Комфортная городская среда» программа пыӵа, городъёсты эшшо умойгес карыны тыршо. Кулэ гуртлы но сыӵе программа кылдытыны. Пичи хозяйствоосты но, фермеръёсты но, личной подсобной хозяйство возисьёсты но быдтыны уг яра. 4-5 скал вордӥсь адямилэн, оло, бордаз эшшо сомында ик пудо кутэмез потоз, соку со музъем кузё луоз. Мон ачим фермерысь потэмын. Татарстанын 12 скаллэсь ӧжыт пудо вордӥсь мурт начар мурт лыдъяське. Соин ик гуртын улыны условиос кылдытоно. Котькуд гуртын производство луиз ке, соку пичи гуртъёс но уз быре, кин тодэ, оло, куштэм гуртъёсазы но берытскисьёс сюроз. Елена САРАМАТОВА | Иворъёс |
Виталий Пронин «Чупчигур» ёрос культурая юртысь но ёзъёсысьтыз 65 адями ульчае кылемын, шуыны луоз. 15-тӥ июне ваньзылы киязы сётъязы ужъя книжкаоссэс. Кыӵе муген?17 клуб пытсамын«Чупчигур» 16 гуртъёсысь клубъёсты огазеялляз. Бадӟымъёсыз пӧлы пырылӥзы ёрос культурая юрт но Сюрногурт, Зар-Медло, Тольён, Пыктыдур, Тыловай клубъёс. Ӵапак таос вань гуртъёсты бордазы бинись луо, таослэн ужамзы бордысь потылӥз мукет пичи гуртъёсысь клубъёслэн азинскемзы, таослэн сюлмаськеменызы, пичиесь, клубтэк кылем гуртъёсы шулдыр мылкыд вуылӥз.Туннэ вань клубъёс пытсамын. Зэм, кыӵе ке бадӟым ужрад ортчон дыръя куд-огзэ усьято ик. Но огдырлы. Собере гуртъёсын нош ик чус луэ: калыклэсь ваньмон дырзэ ортчытыны юрттӥсь кружокъёс, мылкыдэз бурдъясь концертъёс но пукон ӝытъёс - ваньмызлы пум понэмын.Гуртъёсысь клубъёсын ужасьёс кие ёрос администрацилэсь туэ Выль ар пумитамзы бере ик бумага вуиз, «Чупчигур» культурая юртэз но ёзъёссэ быдтыны медо шуыса. Мар пумысен? Таиз документъёсын пусйымтэ вал. Март толэзе культура удысын ужасьёсты люкаллязы ик.Малы ёросысь культураез быдтӥськоды шуыса, калык бугыръяськыны кутскиз. Но югдурез рос-прос валэктӥсь ӧз сюры. Адямиосты ужысь воксё мозмытэмзы бере гинэ, 22-тӥ июне, ёросысь «Новый путь» газет пыр ёрос администрациысь культурая управлениен кивалтӥсь Александр Корепанов валэктон сётӥз: «Россиысь гуртъёсын но городъёсын культураез азинтонъя программаез быдэстон вылысь ёрос администрация, удысъя кутэм законэз лыдэ басьтыса но туала ужан амалъёсты улонэ пыӵатыса, ужзэ планъя радъя.Таин валче решение кутэмын «Чупчигур» культурая юртэз быдтыны но «Дебёсский центр культурного развития» выль центр кылдытыны. Туннэ нуналлы ёрос культурая юртысь ужасьёс мозмытэмын, гужем шорысен выль центре ужасьёсты кутон ужрад кутскоз.Чакламъя выль центр трос функциосты быдэсъясь туала центр сямен ужалоз, ёросысь калыклэсь кулэяськонъёссэ быдэстоз, туризмез но культураез азинтоз, ёзъёсаз пыроз 10 клуб (котькуд поселениысь 1 клуб). Аргурт, Лесагурт, Турнес, Такагурт, Четкер, Удмурт Льӧм гуртъёсын библиотекаос ужалозы».Такагуртын, Турнесын но Аргуртын клубъёссы сыло, специалистъёссы вань. Но таосты воксё быдтыны ӧдъяло. Пытсано клубъёс пӧлы сюре Улысьпочинкаысь (Нижний Тыловай) клуб но.Но ӵапак та берло 4 гуртъёсын коллективъёссы юнэсь вал, калык мыло-кыдо котькыӵе фестивальёсы пыриськылӥз. Вашкала сям-йылолъёссэс но утьыны юрттылӥзы. Гуртоос пусъемъя, «Чупчигурез» быдтон но выль центр кылдытон ужпумъя ёросын калык кылзонъёс ик ӧз ортче. Удмуртиысь Культурая но туризмъя министерство ивортэмъя, та ужпумез министерство но тодытэк кылиз - ёрос аслаз кужымезлы оскиз.1 ёросын - 2 огкадь возПаймоно кадь: 6 ар талэсь азьло ёросын кылдӥз культурая но туризмъя «Сибирь тракт» центр. Кивалтӥсьёс валэктыны выризы: туризмен вырыны кулэ, методикая ужез азинтоно. Зэм, со дыре ик ёросысь культура удысысь одӥг гинэ вылӥ тодон-валанэн методистсэс ужтэк кельтӥзы. Озьыен, культураез но туризмез азинтонъя методической ужез йӧнала нуись ӧзгес сюры.Соин но, лэся, «Сибирь тракт» центр та аръёс ӵоже «Чупчигурлэсь» ужзэ адӟем карисьлыгес пӧрмиз, гуртъёсы концертъёсын поталляны кутскиз. Кытын кыӵе ужрад ортчемын, кытын кыӵе турмаршрутъя ужало - центр вань лыдпусъёсты курылӥз культурая юртъёсысь ик. Со понна кулэ вал меда выль центр кылдытыны - паймо дэбесъёс. Та пумысен огпол гинэ куаретӥсьёс ӧз сюрылэ. Табере воксё но клубъёсты пытсазы. Кельтӥзы «Сибирь тракт» центрез.Со центр вӧзы, Александр Корепанов верамъя, эшшо 1 центр кылдэ - Дэбесысь культураез азинтонъя центр. Малы ёрослы 2 центр? Огкадь ужен кыксы но уз выре-а?Кӧня жингыръяло ни та пумысен ёросысь редакцие. «Удмурт дунне» газетэ но паймыса вазиськисьёс вал ни. Валэктон уг шедьто. Герӟаськоно кариськимы ёрос йырлэн социальной ужпумъёсъя воштӥсеныз Леонид Ивановен. Леонид Юрьевич шуиз: 65 мурт ужысь мозмытэмын, соослы компенсация тыремын. Соослэн шоро-куспо арлыдзы 45-50 арес.Кивалтӥсь пусъемъя, сокем ӝожомонэз ӧвӧл: таос быгатозы Дэбесысь культураез азинтонъя выль центрын ужаны. Клубъёслэсь кивалтӥсьёссэс но специалистъёсты быръёнъя конкурс кылем арня вискын ялэмын ни. Нош ужтэк кылемъёс со конкурс пыр потыны ӧз быгатэ ке? Конкурсэ воксё палэнысь но адямиос пыриськыны быгатозы ук. Собере, уллям адямиос пӧлысь так но 12-езлы инты ӧвӧл ни - выль центрлэн штатэз пичиятэмын.- Нокинлы но «тон уд ужа ни» шуэмын ӧвӧл. Конкурсэ пыриськизы, со пыр потӥзы ке, ужалозы. Конкурсэ 4-5 адями документъёссэ вуттӥз ни, - шуиз Леонид Иванов. - Культураез сяна, туризмез но азинтоно бере, соин ик выль центр кылдытоно кариськимы. Али туризмез азинтонъя мобильной группа гинэ ужалляз. Но со гинэ уг тырмы. Дэбес ёросысь Тыловайысь Г. Корепанов-Камскийлэн музей юртэз та вакытэ ӵогамын- Но клубъёс туризмен выро бере, оло, со мобильной группаез гинэ кинэн ке огазеяно вал? - юасько.- Озьы но, тазьы но лэсьтыны луэ вал, дыр, но решение кутэмын вал, «с нуля» кутскомы шуыса.Культурая но туризмъя министерство верамъя но, ваньмыз радызъя пӧрмиз ке но, ёрос администрацилэн тазьы выременыз, огзэ учреждениез быдтыса мукетсэ кылдытэменыз, ичизэ 12 адями ужтэк кылёз. Быдэс ёрослы 12 адями гинэ кадь... Но со 12 адямилэн улонэз...Тыловай дасяське юбилейлы- Геннадий Корепанов-Камский композиторлэн музей юртаз алигес шарканъёс куриськизы вал. Нош кызьы усьтом? Усьтонмес басьтӥзы, - ӝожомыса вера Тыловай клубысь мозмытэм специалист, композиторлэн племянницаез Людмила Миронова. - Нош ми доры туэ февральысен март толэзёзь гинэ 2 сюрс мурт вуылӥз. Но куаретылӥсь сюрылӥз, ужрадмы удмурт кылын ортче шуыса. 2017-тӥ арысь гужем вакытысен ик Геннадий Михайловичлэн улэм-вылэмезлы сӥзем музей-усадьба тылтэк кылемын.«Сибирь тракт» центрлэн балансаз пыре вал бере, тыл понна трос коньдон быдтӥськом шуизы но езъёссэ вандытӥзы. Но югытэн но экскурсиос радъяны луэ. Тужгес дуно материалъёсты, документъёсты, Геннадий Михайловичлэсь арбериоссэ клубе поттӥмы, отын зал усьтӥмы. Клубамы сэрег висъямен гинэ, ваньмыз со утиськиз. Угось тылтэк но шуныттэк, тужгес но толалтэ, дуно арбериосты трос уд возьы.Вуоно арын 18-тӥ августэ Г. Корепанов-Камскийлэсь юбилейзэ ортчытыны дасяськиськомы вал. 90 ар тырмысал солы. Калыклэсь тодэ ваёнъёссэ люканы кутскимы ни вал. Чакласькомы юртэз борды мемориал пул юнматыны, «Крезьгуро сюрес» турмаршрут радъяны, фестиваль ортчытыны. Номыр ӧд лэсьты ке, ас понназ номыр уз пӧрмы ук! Зэм, клубмылы 100 арлэсь трос ни. Трубаосыз, липетэз вияло, сэрегез куашка, ползэ миськыны уг луы - пырдэ.Композиторлэн юбилеез азьын, клуб пуктыны курыса, ёрос администрацие но, кытчы но вазиськимы вал. Коньдон ӧз шедьы на. Нош кулэ 40 миллион манет.Геннадий Михайлович сярысь калык медаз вунэты шуыса, 2005-тӥ арын Людмила Миронова «Тыловай топольёс» проект лэсьтӥз, Тыловай гурт шоры озьы быдэс гуртэн топольёс мерттӥзы. Со сяна, 20-тӥ даурлэн кутсконаз куашкатэм черксэс выльысь ӝутӥзы, Геннадий Корепанов-Камский композиторлэсь музей-усадьбазэ утялтӥзы, фестиваль радъязы.- Нокин уг оскы вал, ваньзэ тае лэсьтыны луэ шуыса. Но клуб ӝутыны асьме калыкен гинэ ум ворме, - шуэ Людмила Ильинична. - Сотэк дано композитормылэсь но калыклэсь культурной наследизэ утьыны секыт луоз. Кивалтӥсьёслы та пумысен кылме вераллясько. Мукетъёсыз уг дӥсьто. Ужтэк кылемзылэсь кышкало. Монэ удысам уз лэзе ни шуыса, тодӥсько. Но ужме ас поннам но азинто. Калык жаль. Ёрос ӟеч специалистъёстэк кыльыны быгатоз.Леонид Иванов пусъемъя, Тыловайысь выль клублы документъёс, проект, экспертиза ёросын лэсьто. Культурая но туризмъя министерство ялан дыртытэ, но дэбесъёс ялан малы ке ӝегало. Туннэ гинэ, 12-тӥ июле, луэ на Россиысь гуртъёсты азинтонъя программае пыриськыны. Ӧз вуттэ ке, клуб пуктонлы осконъёс сӥялозы. Нош Тыловайын туннэ 600-лэсь трос улӥсез. Шор ёзо школаын дышетске 84 адями. 2 нылпи садзы. Ӵапак татын удмурт литературной кыллэн кӧкыез, шуо.Елена Сараматова | Лулчеберет |
Виталий Пронин Башкириын луэм авария 4 муртлэсь улонзэ нуиз. Со сярысь ивортэ улосысь ГИБДД-лэн пресс-службаез.Магнитогорск-Белорецк трасса вылын, Узян черкогурт вӧзын, шуккиськизы грузовой но легковой машинаос. ВАЗ-лэн водителез азьпалтыны ӧз быгаты азьысьтыз машинаез но пыриз пумитаз лыктӥсь «девятка» шоры. Та машинаын мынӥсьёс ньыльназы ик интыязы кулӥзы.Али следовательёс эскеро шудтэм учырез. Тодмо луиз: ВАЗ-лэн руль сьӧраз пукем воргорон машина нуллэ ни 17 ар ӵоже. Теги: авария Башкирия сюрес шудтэмучыр | Иворъёс |
Виталий Пронин Шаерамы ужало многофункциональной центръёс (МФЦ). Малы соос кылдытэмын, маин быгато калыклы юрттыны? Ольга Д. Можга ёрос. Валэкто Росреестрлэн Удмуртиысь ёзысьтыз специалистъёсКыӵе ке документ лэсьтон понна азьвыл пӧртэм кабинетъёстӥ бызьылоно луэ вал. Адямиослэсь улон-вылонзэс капчиятон вылысь ик кылдытэмын МФЦ. Шаерамы сыӵе центръёс 32 лыдъясько. Табере паспорт воштон, квартира басьтон, выт тырон, калыкез утён но трос мукет ужпумъёсъя меӵак одӥг укное гинэ йыгаськыны луэ. Специалист ог 15 минут ӵоже юандэс эскероз, документъёстэс кутоз но вералоз, ку соиз я таиз документты дась луоз шуыса. Ужамзы понна дун уг куро. Тыроно луоз кун пошлина гинэ.Оглом МФЦ пыр 140 услуга басьтыны луэ. Азьланяз удыссэс эшшо но паськытатыны чаклало. Маин туннэ юрттыны быгатэ МФЦ, тодыны луэ www.mfcur.ru сайтысь. Татын ик луэ аслыд кельшись дыре специалист доры гожтӥськыны. Эсьма, черодын пуконэз уз луы. Озьы ик тӥледлы матысь МФЦ-лэн интыяськемез, ужамез сярысь тодыны луэ 600-000 телефонъя - жингыртэм понна дун уг куро.Коркась уллян Огвакытэ агае туж висиз. Сыӵе дыръяз сузэрмы котыраз туж гожеръяз. Бератаз шараяськиз: сузэрмы косэм квартиразэ солы кузьманы. Со сярысь документъёс но лэсьтэмын. Агаймес юртысьтыз ик улляны медэ ни. Агае квартиразэ берен аслыз басьтыны кызьы ке быгатэ-а? Юлия В. Дэри ёрос. Валэктэ адвокат Олег Юскин:Квартираез кузьман сярысь огкылэз шонертэмен лыдъяны луэ, судын валэктыны быгатӥды ке, агайды туж секыт висе вал, соин ик кыӵе-мар документъёс улэ гожтӥськемзэ ӧз вала шуыса. Та пумысен судэ вазиськыны луэ огкыл шараяськем бере 1 ар ортчемлэсь азьвыл. Отӥяз югдурез тупатыны бере кылёды.Ваньбур понна выт тырон Кузпалыным улӥськомы 4 квартираем коркан. Ас вакытаз сое приватизировать каримы. Нылпиосмы вылэ но быдэн оглюкетсэ гожтӥмы. Но нылъёсмы бордамы уг уло: огез Испаниын, мукетыз Москваын, кыксылэн но отын квартираоссы вань. Но табере соослы, ваньбурзы кык шуыса, кык полэс выт тыроно луэ. Мар кароно выт тыронзэс капчиятон понна? Вениамин П.Иж. Валэктэ адвокат Олег Юскин:Выт кык полэс тыремен лыдъяське, одӥг ваньбур понна ик кык пол выт тыриськоды ке. Нылпиосты котькудзы асьсэ ваньбуръёссы понна выт тыро, со шонер. Но соослы квартираысьтыды оглюкетэз кулэ ӧвӧл ке, соос сое уг возё, уг утялто, коммунальной услугаос понна уг тыро ке, соос быгато ас люкетсэс тӥледлы кузьманы я вузаны. Таиз пумысен асэнызы вераськоно луоды.Юртъерез котыртон Азбарамы машинаоссэс ялан султыто мукет юртъёсын улӥсьёс, пыдын ортчыны гинэ но инты ик уг кыльы. Таин сэрен мылкыдмы вань азбармес котыртыны. Кызьы та ужез шонер лэсьтоно? Алексей И. Иж. Валэктэ Росреестрлэн Удмуртиысь ёзэзлэн кивалтӥсезлэн воштӥсез Екатерина Рублева:Квартира кузёос ӵемысь мылкыд каро корка котырзэс кенераны, сое чылкытатыны но шулдыртыны. Та ужез быдэстон понна нырысь ик трос квартираем корка улысь участоклэсь гожъёссэ, быдӟалазэ пусъёно. Межевание ортчытон понна Кадастръя палатаысь специалистэз ӧтёно. Быдӟалазэ тодыса, музъемез кадастръя учётэ пуктоно.Участоклэн гожъёсыз пусъемын-а, учётэ со басьтэмын-а - ваньзэ тае тодыны луэ Росреестрлэн www.rosreestr.ru сайтысьтыз.Кытчы кенер пуктоно шуыса тодыны, Кадастръя палатаысь специалист юрттоз. Со лыктыса рос-прос возьматоз, кытчы юбоосты шуккыны яра.Кенер пуктыку, нимысьтыз нокыӵе разрешениос кулэ ӧвӧл. Но тодады возе: кыӵе ке шуэрес учыръёс дыръя ӝог юрттэт сётӥсьёс юртъер доры капчиен сюрыны мед быгатозы. Со сяна, санэ басьтоно артысь коркаосын улӥсьёсты: оло ӵапак тӥляд азбарды пыр гинэ соос доры вуыны луэ.Туннэ ӵемысь пумисько таӵе учыръёс: куд-ог кузёос машина дугдытон интызэс асьсэос корт юбоосын-жильыосын котырто, отчы нокин медаз пыры шуыса. Сыӵе киултон законэз тӥянэн лыдъяське, со пумысен вань квартира кузёос соглаш луэмзэс кенешонын ӧз вералэ ке. Малы ке шуоно юртъер котырысь музъем соослэн огъя ваньбуренызы лыдъяське, солы котькудӥзлэн правоез вань.Юртъерлэн нырысетӥ этажаз магазин усьто но пырон интызэ котырто, ялон ошо, басьяськисьёссылы гинэ машиназэс дугдытыны яра шуыса. Озьы карон понна участок магазин кузёлэн аслаз яке арендае басьтэмын луыны кулэ. Разрешениез ӧвӧл ке, адямиос быгато со интые котькыӵе дыре машиназэс дугдытыны. | Улон-вылон |
Виталий Пронин Туэ Нобельлэн литературая премиез сётэмын Белоруссиысь Светлана Алексиевичлы. Литература удысын Нобель премиен пусъемын 14 нылкышно, соос пӧлын С. Алексиевич.Светлана Алексиевичлэн ӵыжы-выжыосыз - белорусъёс но украинецъёс. Вордӥськемын со Украинаын 1948-тӥ арын, пичи дыръяз выжемын Белоруссие. Гожъяське ӟуч кылын. Ужамын газетъёсын но журналъёсын. Журналист луэмез шӧдӥське чеберлыко произведениосаз - соос кылдо адямиосын пумиськылыса вераськемъёс вылын, интервью жанрез тодэ вайыто. Озьы, кылсярысь, гожтэмын «У войны не женское лицо» романэз. Со быдэстэмын вал ини 1983-тӥ арын, но печатласькиз 1985-тӥ арын, выльдӥськон кутскем бере гинэ. Отчыозь С. Алексиевичез янгыше уськытъяллязы ож вакытэз огшоры улонэз сямен возьматэмез понна: улонзэс Родина понна сётэм геройёстэк, «Ура!» кесяськонъёстэк. «У войны не женское лицо» романэзъя Россиысь, Белоруссиысь тросэз театръёс пуктӥзы спектакльёс.Афган ож бере С. Алексиевич гожтӥз «Цинковые мальчики», Чернобыль пуштэм бере «Чернобыльская молитва» романъёссэ. 2013-тӥ арын потӥз «Время секонд хэнд» книгаез. Таиз произведениез СССР-ын быдэ вуэм, улэм адямиос сярысь. Коммунизм куашказ, ми кылим, гожтэ С. Алексиевич книгалэн азькылаз, перестройкалэн сутӥсь тылаз шедем муртъёс пќлы ассэ но пыртыса. Писатель ортчиз Россиетӥ, Белоруссиетӥ, трос адямиосын пумиськылӥз. Соосын вераськемъёсысь пӧрмиз та книга.С. Алексиевич кӧня ке арлы Европае кошкылӥз, берытскиз Белоруссие. Нобель премия солы сётэмын социализм бере улонэз зэмос возьматэмез понна. Озьы та данъетэз нырысьсэ басьтӥз журналист.Кык ар талэсь азьло С. Алексиевич дэмламын вал ини та дано премилы. Но Нобельлэн мылкыдыныз (коньдонэныз-а, шуод) кузёяськисьёс Белоруссиын быръёнъёсты витизы, шӧдске. Угось С. Алексиевич А. Лукашенколы пумит вераськылэ. Мукет ласянь, С. Алексиевичез, оло, ӧй но адӟысалзы ай, белорусъёслэн президентсы Украина но Россия куспы ӧй ке пыриськысал, Россилэсь авиабазазэ Белоруссиын пуктыны пумит ӧй луысал ке. Литература, котькызьы бергаты, со бадӟым политика. Ӟуч кылын гожъяськись писатель берлозэ Нобель премиез басьтӥз вал 1987-тӥ арын. Со вал диссидент И. Бродский - СССР-ысь пегӟем кылбурчи. Ульчаын но гур азь палан вераськонъёсысь Светлана Алексиевичлэн «Время секонд хэнд» книгаысьтыз оглюкет«Али начар луыны возьыт. Али ваньмыз спортэн выро. Мон ке азбар ӵужисьёс но возьмаськисьёс пӧлысь. Азьло озьы пушкамы ватскылӥм пурысь улонлэсь. Улӥськод но уд адӟиськы, кыӵе инкуазь укно сьӧрын. Ми кышноеным йылпумъямы Петербургысь (соку Ленинградысь) университетлэсь философия факультетсэ. Со азбар утялтӥз, мон котельнойын эстӥськи. Одӥг сутка ужаськод - кыксэ гуртад пукиськод. Инженер со вакытэ басьтэ вал 130 манет, мон - 90, эркын улон понна 40 манет жаль ӧй вал. Книга лыдӟыса улӥмы, трос лыдӟиськимы. Вераськылӥмы. Оскимы, выль малпанъёс вордӥськом шуыса. Революция мед луысал, шумпотыса малпаллямы, но кышкаллямы, со вакытэз ум адӟе ни шуыса. Ас югдамы улӥмы, кыӵе лек тќлъёс пельто ульчаын, ӧм тодылэ. Шунытэз яратӥсь сяськаос кадь. Бӧрысь валамы ини, йырамы гинэ вылӥллям Запад но, капитализм но, ӟуч калык но. Асьмеды асьмеос пӧяллямы. Книгаосын но гур азь палъёсамы кылдытӥм ӧвӧлтэм Россиез.Перестройка вакытэ со малпам дуннемылы пум вуиз. Капитализм ваньзэ куашкатӥз. 90 манет луиз 10 доллар. Ма соин басьтод… Гур азь палась потӥмы ульчае но валамы, малпанъёсмы милям ӧвӧл шуыса, калыклы юрттыны номырин ум быгатӥське. Олокытысь-марысь кыл-дӥзы воксё мукет адямиос - горд пиджакъёсын но зарни зундэсъёсын егит пиос. Коньдонэд вань ке - тон адями, ӧвӧл ке - пудо. Гегельлэсь вань произведениоссэ лыдӟид? Вот шузи! Мандельштамез лыдӟыны сяна, мае тӥ быгатӥськоды! Озьы усьтӥськиз трос вылез. Интеллигенция кураськон калозь вуиз. Милям паркамы кришнаитъёс полевой кухня пуктӥзы но мар но со сиён люкылӥзы. Начар, но чылкыт дӥсяськем пересьёс маке кузьда черодэ султылӥзы, куд-огез ымныръёссэс ватылӥзы. Со вакытэ милям 2 пиналъёсмы вал ини. Номыре сиыны луиз но, базаре потӥмы мороженой вузаны. Холодильникмы ӧвӧл, мороженоймы шуна, вия. Сютэм пиослы сое люкылӥськомы - сыӵе шумпото!Кема тодамы возимы на «гур азь пал улонмес»… Яратыны быгатӥськомы вал. Нылкышноосмы кыӵеесь вал! Соос узыръёс вылэ ӧз ошиськылэ. Коньдонлы ӧз гочаллялэ. Табере яратонлы дырзы ӧвӧл - воргоронъёс но, нылкышноос но уксё потто. Озьы страна валаз, ма со коньдон - атомной бомбалэн пуштэмез кадь…»Ольга Вахитова Теги: даноадями учлитература проза | Лулчеберет |
Виталий Пронин Та нуналъёсы странамылэн пӧртэм интыосыз-городъёсыз пыр ортче олимпийской шудонъёслэн тылзы. Та яркыт но вунонтэм эстафета ортчоз Удмурт шаер пыртӥ но - Выль арез пусъем бере 2-тӥ январе. Олимпийской тылэн югдытэм городъёс пӧлын Ижевск 87-тӥез луоз. Тылэз пумитан усьтӥськоз 11 часын Ижысь чугун сюрес вокзалын. Республикамы пыр факелэз нуозы 153 адямиос - странамылэсь-шаермылэсь данзэ пӧртэм ӵошатсконъёсын ӝутэм спортсменъёс-чемпионъёс. Пӧлазы Г. Кулакова, Т. Тихонова, В. Никитин, Ю. Шамшурина, М. Феклистова, М. Азябина но мукетъёсыз.Ӵапак та эстафетаез радъянлы ик сӥземын вал Президент Александр Волков дорын радъяськем кенешон. Отчы пыриськизы Иж город администрациысь кивалтӥсьёс, спортъя комплексъёслэсь ужзэс радъясьёс, калык огазеяськонъёслэн ёзчиоссы.- Эстафетае шаерысьтымы тросгес калыкез кысконо - соос ас вылазы мед шӧдозы олимпийской движенилэсь кужымзэ, озьы ик Сочиын ортчоно тол шудонъёслэсь данзэс. Та ужез рос-прос радъяно, - пусйиз А. Волков.Факелэз нуонъя эстафетаез котькудӥз улос аспӧртэмлыко радъяны тырше - интыосысь сям-йылолъёсты, тодметъёсты-пусъёсты уже кутыса. Удмурт шаерын но эстафета тунсыко радъяськоз: тылъёс югдытэм улсын куасэн нискыласьёс ортчозы Иж тымет вылтӥ. Та ужрад возьматоз Удмурт шаерлэсь куасэн нискыланъя уно чемпионъёсты будэтэмзэ-кыдатэмзэ. Эстафета йылпумъяськоз Ижысь Шор карлудын. Отын ик радъяськоз шулдыр концерт но Ижез югдытӥсь тылэз ӝуатон.Сергей Захаров Туспуктэм: imapress.spb.ru Теги: Олимпиада-2014 эстафета | Спорт |
Виталий Пронин Александр ПоварницынИжысь Александр Поварницын дуннеысь биатлонистъёслэн кубок понна нюръяськоназы пыриське.Россиысь сборной командалэн тренеръёсыз Америкаысь Преск-Айл городын ортчоно ӵошатсконэ егитъёсты басьтӥзы. Угось Евгений Гараничев но Алексей Слепов та вакытэ дасясько Европалэн Тюменьын ортчоно чемпионатэзлы. Соос интые егитъёсты эскероно кариськизы.Валентина Емельянова Туспуктэм: biathlon-family.ru | Спорт |
Виталий Пронин Эгра каргуртын быдэс арня ӵоже ни шаерысьтымы кибашлыос бычкыен ужало, тӥрен корасько. Отын ортче пу скульптураосъя фестиваль.Кибашлыослэн арлы быдэ ортчись ужрадазы туэ 15 ёросысь 29 мурт пыриське. Бадӟым пу скульптура лэсьтӥсьёс ужъёссэс сӥзьыны кулэ Эгра каргуртлэн 400 ар тырмонэзлы яке удмурт калыклэн вашкала мадёсъёсызлы. Ужрад Эгра каргуртын ортче бере, куд-ог амалоос Лӧпшо Педунез палэнэ кельтӥллямтэ. Ярысь кибашлыос ӟечыран лэсьто, Ува ёросысь Бызара гуртысь воргоронъёс - бадӟым капка. Кызьы ивортӥз Эграысь калык киужъёсъя центрен кивалтӥсь Наталья Злобина, тужгес аспӧртэмлыко уж дасяло Пичи Пурга ёросысь Вуж Мӧнья гуртысь кибашлыос. Соос калыклы шутэтскон ӟус дасяло, нош отын, пе, пукоз Лӧпшо Педунь, солэн кияз арганэз но луоз.Балезино ёросысь пу вӧлӥсьёс пукон инты - беседка - дасяло, выжыкылысь геройёсты вӧло. Туннэ нуназе бере тодмо луозы вормисьёслэн нимъёссы, нош вань лэсьтэм скульптураосты ёрос администрацилэн юртэз вӧзысь парке интыялозы.Валентина Емельянова Теги: кибашлы | Лулчеберет |
Виталий Пронин Удмуртиын туэ урмонэн висись 9 пӧйшур шедиз ини.Воткинск ёросысь Осиновка гурт дорын урмон висёнлэсь кулӥз пуны. Чер паласькем ӟичылэсь. Эмчиос, толэзь ортчыса, гинэ валазы, малы кулӥз пуны. Нырысь эскерыкузы, номыр аламазэ ӧз шедьтэ вал. Пудо эмъясьёс гуртысь вань животъёслы вакцина пуктылӥзы, гидъёсты чылкытатӥзы. Матысь нюлэсъёсы, пӧйшуръёс мед шедьтозы шуыса, вакцинаен сурам сиён тыризы. Удмуртиын туэ урмонэн висись 9 пӧйшур шедиз ини.Любовь ТИХОНОВА Туспуктӥз А. Горбунов | Югдурез утён |
Виталий Пронин Гурт калыклэн лыдыз син шорын кулэсме. Егитъёслэн отчы кылемзы уг поты. Озьы Россиын улӥсьёс пӧлысь 74 процентэз туннэ - городскойёс. 23 сюрс гурт бырон калэ вуэмын, отын 10-лэсь ӧжыт улӥсез кылемын ни.- Кылдэм югдурлэн мугъёсыз туж валамонэсь, - шуэ Кун Кенешысь Тазалыкез утёнъя, демографияя но семья ужпумъёсъя ялан ужась комиссилэн кивалтӥсез Светлана Кривилёва. - Басьтом эмъян удысэз ик. Берло аръёсы Россиысь гуртъёсысь эмъяськон учреждениослэн лыдзы куинь поллы - 13 сюрс 180-лы - кулэсмемын. 100-лэсь ятыр ёрос больницаос, 3 сюрслэсь ятыр амбулаториос пытсаськизы, ӝог юрттэт сётонъя станциослэн лыдзы 1 сюрс 500-ысь 1 сюрс 100-озь синэмын. Городысь котькуд 1 сюрс 500 муртлы аптека усе ке, гуртын - 4 сюрс муртлы. Дальний Восток федерал округе пырись улосъёс Москвае ӵектонэн та вакытэ пото: эмъясьёс, висисьёс доры потыкузы, сьӧразы эмъюмъёс коть кутыны мед быгатозы. Али, пе, соос шугектэмъёс доры кӧня ке иськемъёсты мыно, но ӵемысь соослы тыро-пыдо юрттыны уг быгато.Озьы гуртъёсын нылпиос тросгес вордскыны кутскемын ке но, кулӥсьёслэн но лыдзы ӧжыт уг кыльы. Соин демография югдур туннэ городын улӥсьёслы луысагес тупатӥське. Нялтас вераса, республикаямы шоро-куспо улон вапум 69,3 аресозь вуттэмын.Гуртысь югдурез тупатон вылысь улонэ пыӵаны кутскиз «Гуртысь эмчи» проект. Озьы гуртын ужаны дась луись егит специалистъёслы-эмчиослы кун 1 миллион манет висъялоз.- Ижысь медициная кун академиез йылпумъясьёс пӧлысь 103-ез та проектэ пыриськыны мылкыд кариз, - шуэ ялан ужась комиссиен кивалтӥсь. - 29-эзлы документъёс но дасесь ни.Но 103 специалист - туж ӧжыт. Гуртъёсын туннэ 600 инты буш. Со - вылӥ тодон-валанэн эмчиослы. Нош кулэ на фельдшеръёс, эмъясь сузэръёс... Малы 1 миллион манет но уг гочаты егитъёсты? Уж инты сяна, соослэн но, пе, потэ театръёсы, музейёсы ветлэмзы, паркъёсын шутэтскемзы. Таосты валаны луэ. Вала кун но, озьы матысь дыре, оло, гуртэз азинтонъя выль проект-программа кылдоз.Элина Кумачёва. Теги: Егитъёс | Улон-вылон |
Виталий Пронин Гуртъёсты азинтон вылысь туэ республикалэн казнаысьтыз но федерал бюджетысь висъямын 1 миллиард 105 миллион манет. Юрттэт гуртоос дорозь пумен вуэ ни. Та нуналъёсы, кылсярысь, гуртын ужась 208 мурт улон интызэ умоятонлы сертификат басьтӥз. Гурт удысъя но сиён-юонъя министерство май пумозь эшшо 23 адямиез шумпоттоз. Сертификатлэн шоро-куспо быдӟалаез 500 сюрс манет.Та программа шаерамы 14-тӥ арзэ быдэсъяське ни. Та дыр ӵоже гуртоослы 1,2 миллиард манет тыр юрттэт сётэмын. Озьы 13 сюрс адями сэрегзэ умоятыны быгатӥз, пуктӥз 170 сюрс квадрат метр улон инты. Туэ луонлык кылдоз 14 сюрс квадрат метр улон сэрег ӝутыны.Гурт удысъя но сиён-юонъя министр Александр Прохоров верамъя, гуртъёсы газ пыртонэз но азинтозы. Озьы 25 иськем гумыос кыскыны чакламын: Пичи Пурга ёросысь Чутожмон но Пуро-Можга, Юкаменск ёросысь Чурашур гуртъёсы шуныт лэзьыны медо. Со сяна, 9 иськем ву гумыос кыскемын луозы. Озьы Алнаш но Шаркан черкогуртъёсысь микрорайонъёсын улӥсьёс вулы уз ёрме ни. Чакламын 47 иськем сюресъёсты лэсьтыны.Александр Прохоров верамъя, гуртоос асьсэос но гуртсэс чеберъянэ мыло-кыдо пырисько. Кытын ке шутэтскон инты лэсьто, кытын ке синпелетъёсты выльдо, кытын ке сям-йылолъёсты утёнъя центр усьто. Юрттэт висъяськыку, та уж эшшо но ӝоггес мынэ. Кылем арын министерствое гурт поселениосысь 56 заявка вуиз. Быръемын 12 устоез.- Гурт поселениослэн уксёзы уг тырмы проектсэс кутсконысеныз пумозяз вуттыны, - шуэ Александр Прохоров. - Ӵапак грант люкылэммы юрттэ сое йылпумъяны. Грантлэн шоро-куспо быдӟалаез 200-400 сюрс манет.Озьы, кылсярысь, туэ Сьӧлта черкогуртысь «Родина-мать» мемориал котырез, Дэбес черкогуртысь «Шунды сэрег» нылпи шудон площадказэс умоятозы. Алнаш ёросысь Кучыран гуртын Т. Борисов нимо культурая центр усьтозы.Елена Сараматова Туспуктӥз А. Горбунов Теги: гуртулон | Улон-вылон |
Виталий Пронин "Дорвыжы" спектакль пуктэмын Удмурт театрынВенгриын мадьяр кылэ берыктэм «Дорвыжы» эпос потӥз, ивортэ Uralistica. Со бордын ужазы Елена Родионова но Вираг Декиш.XX даурлэн кутсконаз удмурт батыръёс сярысь легендаосты одӥг эпосэ огазеян бордын тыршизы ӟуч историк, этнограф М. Худяков («Из народного эпоса вотяков. Песни, сказания») но кылбурчи Кузебай Герд («Докъявыл»). М. Худяковлэн гожтэмез нырысьсэ 1986-тӥ арын Историяя, кылъя но литературая удмурт институтлэн бичетаз вакчиятыса сётэмын вал. Нош 2004-тӥ арын сое «Дорвыжы» нимен удмурт кылэ берыктыса поттӥз тодосчи но кылбурчи В. Ванюшев.Эпос фин кылэ но берыктэмын. Теги: Дорвыжы ЕленаРодионова | Иворъёс |
Виталий Пронин Лондонын ортчем Олимпиада валлян йылпумъяськиз. 2008-тӥ арын Пекинын ортчем Олимпиадаен ӵошатоно ке, Россиысь спортсменъёс одӥг зарнилы тросгес утӥзы.Арысь аре Россиысь ӝог ветлӥсьёс но гимнасткаос дуннеысь тужгес кужмо луэмзэс возьмато. Таяз учыре но соос Россиез данъязы. Берло нуналъёсаз зарни басьтӥзы на выллане тэтчась Анна Чичерова, байдаркаен уясьёс Юрий Постригай но Александр Дьяченко, 800 метре бызьылӥсь Мария Савинова но мукетъёсыз. Та дырозь Россиысь волейболэн шудӥсь воргоронъёс ялан кыкетӥ интые шедьылӥзы. Зарни понна нюръяськонын Бразилиысь командалы медаль дорозь одӥг вамыш гинэ на кылиз вал. Инметӥ лобаны кутскизы ни вал кадь Бразилиысь спортсменъёс, асьме воргоронъёс соосты муз вылэ васькытӥзы. 2:0 лыдын келясьёс 3:2 лыдын вормизы.Олимпиада дыръя бадњым оскон вал ыбылӥськисьёслы, фехтовальщикъёслы но кузь сюресэ уясьёслы. Нырысь кык амалын Россиысь спортсменъёс медальёс басьтыны ӧз быгатэ. Оскон кылиз Удмуртиысь Сергей Большаков уясьлы. Жаляса верано, со но 6-тӥ интылэсь вылӥе ӧз ӝутскы.Кызьы пусъе ачиз спортсмен, ӵыпетын уянэз сокем уг яраты, гажа бадӟым зарезьёсыз. Со сяна, Россиысь тренеръёс ӝот-ӝот тодӥллямтэ вулэсь шунытсэ. Сергей Большаков ивортэмъя, соос 17 градус вулы дасяськиллям, нош вузы 3 градуслы шунытгес вылэм. Уд но оске, котькуд градуслы, пе, уясьёс асьсэ секталазэс тупато. Оло, ӵапак мултэс килограмм люкамзы ик люкетӥз медаль понна нюръяськыны.Нош Дэбесын улӥсьёслэн пятница нуналэ асьсэлэн Олимпиадазы вал. Ёросысь кивалтӥсьёс, спортэз азинтон понна кыл кутӥсьёс та нуналэ Дэбесысь культурая юрт азе бадӟым экран пуктӥзы. Аспал спортсмензылэсь Елена Наговицыналэсь бызьылэмзэ учкизы, со понна висизы быдэс ёросэн. Люкаськем калыкез зорись куазь но ӧз кышкаты. Еленалэсь бызьылэмзэ учкыны вуизы спортсменлэн анай-атаез Надежда Сергеевна но Станислав Михайлович Семакинъёс, нырысетӥ тренерез Николай Хохряков, тодмоосыз, ӵош дышетскем эшъёсыз но мукетъёсыз.Нылзылэсь быземзэ учкыса, анай-атай синвуаськизы, «давай, давай» шуыса кесяськизы. Эх, кылысал ке Елена Наговицына дэбесъёслэсь кесяськемзэс, оло, чальгес бызьысал. Тренерез сюлмаське: тросгес поттано вал калыккуспо ужрадъёсы. Та дырозь Елена Европаысь но Россиысь ӵошатсконъёсын гинэ кужымзэ эскерылэмын.Елена Наговицына тужгес яратэ кузь сюресэз - 10 иськемез - бызьылыны. Олимпиадаын ӝынызэ гинэ ортчоно вал. Нырысьсэ бадӟым ужрадэ мыныса, финалэ шедиз. Со но бадӟым вормон асьме спортсменмылы. Сюреслэн ӝыны люкетаз куинь кужмоосыз пӧлын возиськиз, нош отӥяз ваньзэс азьпалтӥзы пеймыт куо спорстменъёс. Кениысь но Эфиопиысь бызьылӥсьёс вань стартъёсын сямен медальёс басьтылӥзы. Елена Наговицына 13-тӥ луиз, Пермь улосысь Ольга Головкина 9-тӥ вуиз.Олимпиада йылпумъяськиз. Россиысь спортсменъёс, Пекинэн ӵошатыса, трослы ӟечгес адскизы. Огъя зачётын 82 медаль басьтӥзы, нош кылемаз Олимпиадаын 73 гинэ вал. Россиысь спортсменъёс, кӧня ке шутэтскыса, выль стартъёслы дасяськозы: вуоно арын Казаньын ортчоз дуннеысь егитъёслэн Универсиадазы.Валентина Емельянова. | Спорт |
Виталий Пронин 10-тӥ тулыспалэ Калык творчествоя элькун коркан ортчиз шара лыдӟисьёслэн конкурссылэн йылпумъянэз. Ужрад сӥземын вал Флор Васильев кылбурчилэн вордскемез дырысен 85 ар тырмонлы. Конкурсэз усьтонын пусйизы: Ф. Васильевлэн кылбуретэз шаермылэн зэмос узырлыкез луэ. Конкурсын проза, кылбур, пьесаысь люкетъёс яке крезьгуро номеръёс быдэстыны луэ вал. Сцена вылын чузъяськизы Россиез, вордӥськем шаерез но анай кылэз яратон сярысь чуръёс, войнаын быремъёс сярысь произведениос, ӟуч но удмурт классикъёслэн ужъёссы. Жюри вормисьёсты бырйиз, лыдӟисьёслэсь арлыдзэс лыдэ басьтыса. Театрлэн арезлы сӥзьыса, таяз арын выль номинация ватсамын вал Удмуртиысь театръёсысь артистъёс но артистъёслы дышетскись студентъёс понна. Конкурсын удмурт но ӟуч кылъёсын произведениос чузъяськизы. Можга ёросысь Зугнё (Зобнино) гуртысь 16 аресъем Алина Данилова, Эрик Батуевлэсь «Кӧтӝож» произведенизэ быдэстыса, 15-29 аресъемъёс пӧлын 1-тӥ степенё лауреат луиз. — Мыным туж кельшо Э. Батуевлэн гожъямъёсыз. Со мылкыдзэ шарак усьтэ, мон ачим но сыӵе ик - мылкыдъёсме ватыны уг быгатӥськы. Э. Батуевез лыдӟыса, синкыли ик потэ, - вера Алина. 3-тӥ степенё лауреат луиз Алнаш ёросысь Ӟатчалась 15 аресъем Алиса Галеева. Нылаш быдэстӥз яратоно удмурт кылбурчиосызлэсь - Ашальчи Окилэсь но Николай Байтеряковлэсь - кылбуръёссэс. Ужрадын удмурт югды-тӥсьёсты но данъязы, кылсярысь, Шаркан ёрос культура юртысь «Театринки» коллективысь пияшъёс (кивалтӥсьёссы - Дмитрий Падеренков но Мария Барабанова) удмурт писатель, этнограф, тодосчи но дышетӥсь Григорий Верещагин сярысь постановка возьматӥзы. Соос коллективъёс пӧлын 3-тӥ степенё лауреатъёс луизы. Ужрад ог 10 час кыс-тӥськиз. Пыриськон понна коньдон тыроно вал ке но, лыдӟисьёс 200-лэсь ятыр люкаськизы - сомында адямиез огазеяз литератураез яратон! Конкурс бере вормисьёсты дипломъёсын но кузьымъёсын пусйизы, творческой лаборатория ортчиз - конкурсын возьматэм номеръёсты сэрттӥзы-пертчизы. Виктория Крамова Туспуктӥз М. Егоров | Лулчеберет |
Виталий Пронин Карсовай палъёсы вуылӥз Правительстволэн Тӧроезлэн воштӥсез С. Токарев, пумиськылӥз отын улӥсьёсын, сюлмаськонъёссэс кылзӥз.Карсовай палъёслэн сюлмаськонъёссы ӧжыт вылымтэ. Муниципал кылдытэтлэн йырыз А. Колотов пусйиз валтӥсьёссэ: егит специалистъёслы улон инты висъяны луонлыксы ӧвӧл, сюресъёс уродэсь, тужгес матысез заправка ог 40 иськемын. Нош гурт хозяйствоослэн кивалтӥсьёссы комбикорм басьтыны субсидия куро. Эшшо, пе, улӥськом нюлэс шорын, нош лэсьтӥськыны но, пулы но сое басьтыны ум быгатӥське.Тросэзлы юанъёслы гуртоос соку ик валэктонъёс кылӥзы, нош куд-огезъя быдэс коллективен вылӥ кивалтӥсьёслы гожтэтъёс дасяно луозы на.УД Туспуктӥз А. Горбунов | Улон-вылон |
Виталий Пронин Пиналъёс визьмасько ужасаТуэ кык толэзь куспын Ижысь быдэ вуымтэ нылпиос 61 йыруж лэсьтӥзы ни.МВД-лэн Ижъя управлениысьтыз быдэ вуымтэосын ужанъя 4-тӥ ёзын туннэ 7 инспектор лыдъяське. Татысь кивалтӥсьлэсь ужзэ быдэсъясь Ирина Тимофеева шуэ: ар кутскиз гинэ, нош азьланьын тулыс, гужем - сад-бакчаын ужан вакыт...- Тулысысен бер сӥзьылозь тросэзлэн нылпиоссы ас понназы кельтэмын луо, уката но - быдэ вуымтэос, - вера Ирина Аркадьевна.- Пичиоссэгес анай-атайёс бурд улазы возьыны туртто, визьманы выро на ке, бадӟымъёсыз шоры малы ке чиньы пыртӥзы учко. Сюдэмын, дӥсямын, иське, ваньмыз умой ни, малпало, лэся. Но быдэ вуымтэос - сыӵеесь ик нылпиос ук! Вылаз ик мылкыдзы ӵемысь вошъяське, интыязы пукыны чиданзы ӧвӧл.Тросэз семьяос ӵемысь, нырысь учкыса, туж адӟем карымон луо. Анай но, атай но ужало, улон интызы йӧн-йӧн, машинаен гинэ ворттыло... Таӵе дыръя бускельёссы малпало: пиналзы но соослэн ӟеч, кылзӥськись. Но со одӥг пол шеде югдурез утисьёслэн син улазы, кык пол... Таӵе дыръя но анай-атайёс полициын ужасьёслэсь алонъёссэс пелязы уг поно на! Пиналдэс мыдлань будэтӥськод шуиськод ке, кӧтсэс ӝож каро ай, соосты, нылпизэс уродэ кельтӥськом, пе. Яке янгышсэс погыльтыны кутско мукетъёсыз, шуом, бускельёссы, пиналзылэн эшъёсыз, дышетӥсьёс вылэ.- Иське, анай-атайёслы палэнысь верамъёсты но кылыны быгатоно?- Ӵын тылтэк уг поты. Анай-атай ас пушказы мед жалялозы пиналзэс. Но чурыт но луыны быгатоно! Мон уг шуиськы, нылпиез чабконо, шораз лек кесяськоно. Соос асьсэос умойгес шӧдозы, кызьы пиналзылы быгатыса, шонер валэктоно, малы озьы я тазьы лэсьтыны уг яра, кызьы возьыны кулэ астэ калык пӧлын.Алигес дорамы песянай ӝожтӥськонэн вуиз. Бускель квартираын улӥсь 13 аресъем пияш маза уг сёты, пе: я ӧссэ ӵыжа-йыга, шораз сялаське, исаське... Анай-атаез ӧз пайме, пизы ассэ озьы возе шуыса! Но малы соку соин лек вераськиллямтэ, валэктӥллямзэ, мӧйыосты гажаны кулэ шуыса? Кожало: кин ке пиналзэс визьмалоз ай.- Ирина Аркадьевна, быдэ вуымтэос пӧлын кыӵегес йыружъёс вӧлмемын?- Туэ Устинов ёросамы куинь учыр шараямын. Куинез ик герӟаськемын лушкаськонэн. Нырысетӥяз кайпалтыны выремын телефон - пияш огъёзо пилэсь жингыртыны курем но пегӟыны медэ вылэм. Кыкетӥяз ас тодмозылэсь ик лушкамын ноутбук, куинетӥяз - машина. Ёрмемысь гинэ уг лушкасько, кизы лыдэмысь. Ӵемысь - пичияк ӟамыртыса. Юылыны, наркотикъёсты шӧмъяны кутскисьёс вань ни 12-13 аресъемъёс пӧлын но. Но йыруж лэсьтон учыръёс тросгес 15-16 аресъемъёс пӧлын.- Тани ар тырмиз ни нылпиослэсь тазалыксэс утёнлы, соосты будэтонлы сӥзем законлы. Солэсь пайдазэ шӧдыса вуттӥды-а?- Малпасько, та законэз юнматыса, депутатъёс туж шонер лэсьтӥзы. Быдэ вуымтэос пӧлын йыртэман учыръёс соку ик кулэсмизы. Калтыртӥсь пиналъёсты но ӧжытгес пумиталод ни. Бен, таӵеос воксё ӧвӧл шуыны уг луы. Кылем арын, кылсярысь, ёросамы 152 быдэ вуымтэ муртэ ӝегатӥм. Кӧнязэ ке город транспортысь, кафеосысь, троссэ - подъездъёсысь. Закон куре: та пиналъёсты доразы келяно. Нылпи кытын улэмзэ вераны пумитъяськыку гинэ, сое вуттӥськом полицилэн ёзаз - татын кенешиськом ни, юалляськиськом, малы солэн бертэмез уг поты. Мугъёс вань дыръя интыяськом эмъян учреждениосы. Угось быдэ вуымтэосты огдырлы интыянъя центр Ижын али ӧвӧл.Анай-атайёссылэсь юаськод: пиналды ӵем-а ышылэ? Дорысь ик уг пота, шуо. Но улон возьматэ мукетсэ: пӧясько! Таӵеосты кыл кутон улэ кыскыны быгатӥськом. Кылем арын ёросысьтымы 5 анай-атайлы тыриськон тупатэмын нылпиоссэс кӧня ке пол уйин урамысь шедьтэм бере. Закон пиналъёслэсь кылзэс юан понна кутэмын ӧвӧл, нырысь ик со чакла анай-атайёсты. Соин ик пиналэз бер ӝыт урамысь ӝегатӥськом ке, соослэн анай-атайзы сярысь одно ивортӥськом ёрос администрацие но, ёросысь прокурорлы но.Паймоно кадь, но туннэ ӧжыт ӧвӧл нимаз улӥсь кузпалъёс, асьсэды семьяен лыдъяло ке но. Кылсярысь, воргоронлэн аслаз улон сэрегез, кышноезлы, нылпиосызлы коньдонэн юрттэ, но соосын шер адӟиськылэ. Пиналзэс учкон быдэсак сямен усе нылкышно вылэ. Соиз уг пӧрмыты. Луыло сыӵе учыръёс: юэм анай пичи пиналзэ сюлтыр-калтыр нуллэ сьӧраз. Таӵеосты но ӝегатӥськом, нылпиез талатэк уг луы. Ӵыжы-выжыоссэс ум шедьтӥське ке, сое, анаез сайкиськытозь, эмъян учреждение интыяськом. Мукет сямен уг луы, угось кудӟем анай бордын нылпилы кышкыт.Кӧня дыр ортчыса, пиналэз учётысь куштоно - законын та сярысь номыр гожтэмын ӧвӧл, пусъемын гинэ: ассэ умой возьыны кутскытозь. Тае шӧдыны кулэ школа. Но котьма ке но, нылпиез нырысь ик чакланы-визьманы кулэ анай-атайёс. Бӧрысь медаз синвуаське шуыса.Элина Кумачёва Туспуктэмез: udmfoto.ru Теги: МВД Нылпиос | Югдурез утён |
Виталий Пронин арендае басьтӥсь азе курон пуктӥськоз: Генерал юртэз 3 ар куспын рос-прос выльдыны-тупатъяны кулэ. Иж тымет дурын сылӥсь синпелет - Генерал юрт - 49 арлы арендае сётэмын луоз. Но сое арендае басьтӥсь азе курон пуктӥськоз: Генерал юртэз 3 ар куспын рос-прос выльдыны-тупатъяны кулэ. Та сярысь ивортэ Иж городлэн сайтэз. - Синпелет куашкан калэ вуэмын, - шуиз Иж городлэн йырыз Юрий Тюрин. - Ваньзэ выльдоно: липетсэ но, борддорзэ-выжъёссэ но, юнматоно инъетсэ. Сое тупатонлэн проектэз вань ни. Кылиз на инвесторез гинэ шедьтыны. Со понна радъяськоз конкурс. Кин соглаш луоз та куронъёсын но тупатъян ужъёслы уксё шедьтоз, со ик та синпелетэз арендае басьтоз. Выльдэм Генерал юртын чакламын кафе усьтыны, висъямын луоз сюан ортчытъянъя чебер зал. Елена Тугашова Теги: Ижкар | Иворъёс |
Виталий Пронин 4-тӥ январе Г. Кулакова нимо спорткомплексын куасэн бызьылонъя «Ымусьтон сюрес» ӵошатскон луоз. Таӵе вожвылъяськон ортче, спортлы но тазалыкез юнматон декадалы сӥзьыса, радъяны юрттэ Россиысь Спортъя министерство. Та вакытэ отчы пыриськыны мылкыд каремзэс ивортӥзы ни Россиысь куд-ог кужмо спортсменъёс. Ужрадэз сӥё-дано усьтон луоз 15 час 40 минутэ, нош ӵошатскон кутскоз 16 часын. УД Туспуктӥз А. Горбунов | Спорт |
Виталий Пронин l Адямиез уж чебер каре. Тӧлэз ӵыжаса ветлӥсьёс уката чебересь.l Бодылэн пумыз кык. Кык палыз ик мурт шоры учке.l Ваньбур доре ачиз уг лыкты. Мурт кисыысь пыдтэмез но лыктоз.l Визен вина уг тупало. Вина юо ке, малы соку туж визьмо луо?l Выль ӵужон чебер ӵуже. Ӵуже, ӵуже но, выль корка ӝужъе.l Гольык ыжез уг ӵышко. Гольык ыжез гидэ но уг пырто.l Дунтэм - гонтэм. Гоно - дуно.l Коньдон йыбыртъятэ. Макем улӥозь йыбырттод, сокем вылӥозь ӝутскод.l Кеньырез пырыен уг лыдъяло. Нош визез - пырыен.l Муртлэн копейкаез кисыдэ пасялоз. Кунмы узыр - кышъялод.l Тулыс нунал арез сюдэ. Арез сюдыны ар мында тулыс нунал кулэ.l Чурыт муртэ вӧйын но уд небӟыты. Кыӵе вӧйын небӟытод!l Ыжен кионэз уд кышкаты. Кионэз уд, нош гондырез ыж гуысьтыз поттэм.l Йӧл - коӵышлы, кубиста - кечлы. Лы - адямилы.l Йырыд ке вань - изьы сюроз. Сюроез но тупалоз.l Йӧлвыл пыдэсаз уг пуксьы. Йӧлвыл ӝужыт кресло вылын пуке.l Йӧэз гурын уд возь. Сюлэм гур ӧвӧл, уз шуна.Пичи Оли | Улон-вылон |
Виталий Пронин Тодмо луиз кыӵе комитетъёсын ужалозы Удмуртиысь «Огъя Россия» партилэсь Кун Думае шедем депутатъёс. Л. Буранова но О. Гарин Андрей Исаев пыриз ужъя, калыкез улон-вылонын утён политикая но ветеранъёслэн ужъёссыя комитетэ, со сяна сое бырйизы Кун Думаысь «Огъя Россия» партилэн фракциезлэн воштӥсезлэн интыяз. Лариса Буранова ужалоз туризмъя комитетын, нош Олег Гарин — транспортъя но транспортъя инфраструктураез азинтонъя комитетын. — Калык туж ӵем вазиськылэ сюресъёсты лэсьтыны, тупатъяны курыса, — вераз Олег Гарин, — Та удыс мыным туж матын, соин ик татын ужаме потӥз. Оскисько, Кун Думаын тыршыса, Удмуртиысь улонэз умойгес карыны быгатомы шуыса. Кун Думалэн нырысетӥ заседаниез 12-тӥ коньывуонэ ортчоз. Депутатъёс спикерез, солэсь воштӥсьёссэ, комитетъёсын кивалтӥсьёсты быръёзы. Со сяна 2022-тӥ-2024-тӥ аръёслы бюджетлэсь планзэ эскерозы. Сергей Захаров Теги: КунДума ОгъяРоссия | Иворъёс |
Виталий Пронин Кремльлэн сайтаз Россиысь Президентэн резерве пыртэм кивалтӥсьёслэн нимтулъёсынызы выль список шараямын. Отчы таяз радэ шедизы 138 адямиос, кудъёсыз кивалтыны быгатэменызы висъясько. Соос пӧлы пыртэмын Удмуртилэн Тӧроез Александр Бречалов но. Списоке сюремын на Бурятилэн Тӧроез Алексей Цыденов, губернаторъёс Александр Козлов, Андрей Бочаров, Николай Любимов, Кун Думаысь куд-ог депутатъёс, Федерация Кенешлэн ёзчиосыз. Соос пӧлын ик Ижысь механикая заводлэн коммерцияя кивалтӥсез Олег Сапожников. Сергей Захаров | Иворъёс |
Виталий Пронин Монэ ыстӥзы МВД-лэн тужгес адӟем карымон ёзаз - Ижысь Первомай РОВД-е. Участковойёслэн кивалтӥсьсы Светлана Максимова верамъя, соослэн ёросазы 26 сюрслэсь трос адями улэ, районлэн быдӟалаез - 49 квадрат иськем. Туннэ нуналлы Первомай ёросысь подразделениын ваньмыз-ӧвӧлэз 26 мурт ужа, со пӧлысь 17-ез участковойёс. Законъя ке учконо, одӥг участковойлэн луыны кулэ 3 но ӝыны сюрс адямиез, нош вылӥ участковойёслэн (ёросын соос 4 кузя) - 2 но ӝыны сюрс. Озьы бере, Ижысь Первомай ёросын гинэ 42 участковой луыны кулэ. Та удысын ужасьёс доры калык пӧртэм юанъёсын вазиське. Арня куспын ёросысь участковойёслэн службазы пыр сюлэсь ятыр уж ортче.Светлана Максимоваен ширтӥмы Ленин ульчаысь 170-тӥ юртэ. ӵапак отчы интыяськемын городысь полицилэн 35 номеро пунктэз. Александр Собин но Сергей Миронов участковойёслэн ужан кабинетсы ӝужыт юртлэн мурӝолаз интыяськемын. Монэ юнматӥзы Сергей Борисович борды. Пукон интызы сокем ушъяськымон ӧвӧл, пичильтык сэрегын 2 ӝӧк, соос вылын компьютер, телефон, вӧзазы кӧня ке пуконъёс, шкаф. Кезьыт кабинетын кынмонтэм вылысь ульчаетӥ, пе, тросгес ветлӥськомы.Участковойлэн ужан нуналэз 12 часысен 21 часозь кыстӥське. Сергей Мироновлэн участоказ Первомайская, Вормонлы 40 ар, Ильфат Закиров, Ленин, Камбарка, Эгра, Красногорск ульчаос пыро. Со сяна, нылпи сад, школа, вуз карон юртъёс, кафеос вань на. Огъя югдурез эскерем сяна, кык-куинь нуналмысь одӥг пол уй дежурствое ветлэ. Участковойёс котыр ласянь адӟем карымон луыны кулэ. Ас ужзэс ӟечгес быдэстозы, адямиосын огкыл шедьтыны быгатӥзы ке. Со сяна, компьютерез но вить чиньыез кадь тодыны кулэ.- Нуналлы быдэ вазиськисьёс луо, - шуэ Сергей Борисович. - Котькуд заявлениез 3 нунал куспын эскероно, нош 10 нуналскын йылпумъян лэсьтоно: кыл кутытон улэ кысконо, уголовной уж ӝутоно яке ужез пытсано. Ӵемгес ӝожтӥськонъёс вуо кудӟем, куашетӥсь бускельёс вылэ.Вамыштӥмы Ленин ульчаысь 144-тӥ юртэ. Одӥг подъездэн ӝужыт коркан улӥсьёс, дас одӥг кузя кариськыса, бускельзы Николай Иванович вылэ ӝожтӥськон гожтӥллям. Юэ, куашетэ, эшъёссэ пырта, пе. Ӧсэ йыгаськимы но, пумитамы вазись луиз, иське, кин ке вань. Квартирае пырыку ик, валатсконо, юрт кузё юыны яратэ шуыса. Аракы но тамак зын вӧлмемын. Оген улӥсь воргоронлэн синъёсыз ляб адӟо. Кыкетӥ группаен инвалидлы дораз пуконо луэ, мӧзмыт медаз луы шуыса, эшъёссэ ӧтьыса куноятэ. Паймоно кадь, участковой лыктон нуналэ воргорон сазь вал. Вань юан-веранлы рос-прос валэктон сётӥз.- Юонэн шат мӧзмондэ вормыны турттӥськод? - юаз Сергей Борисович.- Уг, уг, ачим но умойтэмзэ валасько, - шуэ Николай Иванович. - Тани эшъёсме но ӧтьылэмысь дугдӥ ни.- Соку малы жугиськиськод, этажъёс вискысь укноез но тон пилемед, шуо. Зэм-а?- Мар, мар, но пияла борды мон но, эшъёсы но кимес ӧм йӧттэ, - ӝот-ӝот куаразэ поттӥз воргорон. - Монэ алӥськоды ке, бускельёсме но куаретэ, соос мынэсьтым золгес куашето.- Бен, бускельёсты пумысен мукет вераськон луоз. Соос вылэ но ӝожтӥськонъёс вуэмын, - шуиз участковой.Сергей Борисович вань вераськемзэс листок вылэ гожъяз но воргоронэз кинюртэмзэ пуктыны косӥз. Воргорон но визьмо, ас правооссэ тодэ вылэм, гожъямез шара лыдӟыны но свидетель куриз.- Ми ӵошеннамы ук, эше яралоз, дыр, - шуэ участковой, мон шоры возьматыса.- Хе, огкылысь ужаськоды, дыр но, - киыныз шонтӥз воргорон.- Ӧвӧл, со мынам юрттӥсе - журналист.Та кылъёс бере Николай Иванович ӧжытак буйгатскиз, мон но асме мултэсэн ӧй шӧды ни.Кык час пала коркась корка ветлӥмы, юисьёсты, йыртэмасьёсты чакласа, нош 18 часысен ужан интыын луыны кулэ. Соку участковой доры юрттэт курыса вазиськисьёс пырало. Телефон ик ӟырдаз. Тани Камбарка ульчаысь 33-тӥ юртын улӥсь кышномурт синвуаськыса жингыртэ. Картэ жугиськемысь дорысьтым, пе, пегӟи, нош вань котыре но нылпи дӥсе дорам кылемын. Та учыр сярысь участковойлы дежурной частьысь ивортӥллям ни вылэм. Югдурен тодматскыны ми но потӥмы. Нокинэ дорысьтызы ӧм шедьтэ. Югдурез сэрттон-пертчон понна ваче пумиськоно луоз, шуиз Сергей Миронов.Участковойёсты сюлэмшугъяськыто егитъёс. Укыр ваменэс будо, визьманы, пе, соосты уг луы. Жаляса верано, законэз тӥясьёслэн лыдзы но нуналысь нуналэ йылэ. Та вакытэ Сергей Мироновлэн участоказ гинэ кыл кутытон улэ кыскыса эрике кельтэмъёс 31 кузя лыдъясько, эшшо 6-ез дырызлэсь вазь пытсэт сьӧрысь потэмын. Таӵеослэн лыдзы кылем арын куинь поллы ичи вал.Участковойёслэн ужзы сокем данын ӧвӧл. Тау карисьёслэсь тросгес курласьёс шедё, дунъяны уг валало.Сергей Борисович участковойлэсь ужзэ 2005-тӥ арысен быдэсъя. Солэсь азьло 7 арзэ кыл кутытонъя управлениын ужамын. Полициын тыршисьлэсь ужзэ ӟеч вала кузпалыз Алевтина Алексеевна но. Нырысь-валысь асьсэ семья пушказы но валамтэос кылдылӥллям, табере, пе, ваньмыз радъяськиз. Атайзылэсь адӟем каро Никита но Ярослав пиоссы.Валентина Емельянова. Туспуктӥз Владимир БЕЛОМОРСКИХ. Теги: Иж | Улон-вылон |
Виталий Пронин Красногорскын нылпиослэн тылын шудэмзы бадӟым тылпуэ вуттӥз. Тыл быдэсак быдтӥз 2 сараез но эшшо витез борды басьтӥськиз. Вань сарайёс 8 квартираем коркан улӥсьёслэн вал. Ачиз корка дорозь тыл ӧз вуы.Тылпу потӥз толон, 28-тӥ апреле.Туспуктэмез: aramil.ru Теги: Красногорск Нылпиос тылпу | Иворъёс |
Виталий Пронин Пӧртэм ужъёс ортчытэмын 280-лэсь ятыр коркан.Кылем арын быдтэмын вал 428 миллион манет, пӧртэм ужъёс ортчытэмын 280-лэсь ятыр коркан. Ог 60 процентэзлэн липетэз выльдэмын, 7-аз вошъямын тыл езъёс, 18 выль лифт пуктэмын.- Нош куашкан калэ вуэм юртъёсын улӥсьёсты выль интые выжтон программа туэ 1-тӥ сентябрёзь йылпумъяськоз, - ватсаз министр. - Туэ талы чакламын на 888 миллион манет пала кутыны, со пӧлысь ӝыныезлэсь ятырез - Россилэн бюджетысьтыз. Коньдон элькунамы вуиз ни.Та программае сюризы 2012-тӥ арозь улыны ярантэмен лыдъям коркаос. Но собере но сыӵе юртъёс трос пусъемын ни. Соин ик оскон вань, пе, куашкан калэ вуэм сэрегъёсысь калыкез выль интые поттонъя вылез программа Россиын кылдытэмын луоз шуыса.УД Туспуктӥз Александр Горбунов Теги: Ижкар | Улон-вылон |
Виталий Пронин Ӵуказе, 16-тӥ инвожое, Ува ёросысь Пекшур гуртын ортчоз Гербер. Туэ со радъяське 27-тӥ ползэ но пумиталоз элькунысьтымы, озьы ик палэнысь 30-лэсь трос делегациосты.Мылкыд карисьёсыз Уваысен пырак Герберозь нуллозы автобусъёс, туннэ нуналлы кенешемын 9 рейсъёс сярысь. Огпала мынонлэн дуныз луоз 20 манет.Кызы вуоно Пекшуре Шулдыръяськонлэн радлыкез:09.30-10.30 - куно пумитан.10.00-16.00 - «Усточикар». Киужъёсъя центръёслэн ужъёсынызы адӟытон-вуз карон.11.00-12.00 - валтӥсь сцена вылын Герберез сӥё-дано усьтон.11.30-13.00 - Гербер ӝукез вӧсян.12.15-15.00 - пӧртэм азбаръёсты котыръян-дунъян.12.15-16.00 - концерт возьматозы Россиысь но ёросъёсысь пӧртэм ансамбльёс.Радъяськозы:Шудон азбар - нылпиослы но семьяослы чаклам шулдыръяськонъёс.Батыр шудонъёс - воргоронъёс куспазы кужымзэс мерталозы.Веник керттон - муниципал кылдытэтъёслэн йыръёссы веник керттыса вожвылъяськозы.18.00-22.00 - «Шундэктон» дискотека.Мария Иванова | Улон-вылон |
Виталий Пронин Россиысь «Калык фронт» кичӧлтэмъя быдэс кунын «Бадӟым чылкытатӥськон» проект быдэсъяське. Со улсын котькудӥз адями жаг интыез пусйыны быгатэ ecomap-onf.ru сайтэ пуктэм нимысьтыз картае.Ӵапак отчы пыртэм Сарапулысь кӧня ке интыосы потазы «Калык фронтысь» азьветлӥсьёс.Сарапулъёс Труд урамысь куштӥськем коркаосы вань кырсьсэс люкаллям. Со жуг-жаг ӝуаны кутскысал ке, матысь юртъёс кенжысалзы. Рейдэ пыриськем адямиос, саесъёссэс пужалляса, кыжмем корка пушъёсты утялтӥзы. Жагез поттыны машина сётӥз Сарапул администрация. Чылкытатӥськонэ мыло-кыдо пыриськизы «Красное Прикамье» газетын но «5-тӥ океан» телеканалын ужасьёс.1 час но ӝыны куспын 67 мешок люкаськиз.- Жаляса верано, татысь вань жагез поттыны ӧм быгатэ, - вераз «Бадӟым чылкытатӥськон» проектэз радъясь Евгений Сомов. - Ӧм малпалэ, татын сомында жаг шуыса, эшшо 2 машина мында люкаськоз на.Выльысь нокин татчы жагзэ медаз куя ни шуыса, «калык фронтъёс» администрацие вазиськизы, коркаослэсь укнооссэс, ӧсъёссэс пулъёсын шуккыны курыса. Умойгес луысал соосты быдэс сэрттыны, угось вуж юртъёс куашкан калэ вуэмын ни.Ольга Ветошкина | Улон-вылон |
Виталий Пронин Нылпиос но дышетӥсьёс интыосысь кичӧлтонъёсъя «Сообщество» фондысь 425 сюрс манет утӥзы, сям-йылолъёсты ӟечгес тодон понна нимысьтыз лагерь смена ортчытӥзы, вашкала арбериосты люказы. Музеез усьтыкузы, 2 адӟытонъёс радъязы ни — одӥгез сӥземын вал удмурт калыклэн юртъер котырезлы, мукетаз возьматӥзы калык дӥсен мунёосты. «Шунды коркаез» усьтыны лыктэмъёс музейысь писпу борды горд лентаос керттыса кельтӥзы — малпанъёссы мед быдэсмозы, пе. | Иворъёс |
Виталий Пронин Эгра ёросысь Сундур гуртысь Николай Ившин ас вакытаз службазэ ортчиз пограничной войскоосын. Хабаровск улосысь Спасская заставаысь одӥгаз частьын 3 удмуртъёс вал. Эгра ёросысь Сундурысь азьвыл пограничникъёс Туспуктэм басьтэмын Н. Ившинлэн архивысьтыз— Школаме йылпумъяса, армилы мед яралом шуисько вал, туж синмаськыса учкылӥ пограничной войскоосын службазэс нуэм пиос шоры, — шуэ Николай Ившин. — Ёросын медкомиссиез ортчеме бере шумпотэменым Эграысен Сундурозь пырак бызьыса бертӥ. 1978-тӥ арын 13-тӥ октябре армие басьтӥзы, татысен но удалтӥз: пограничной войскоосы шеди. Дальний Востоке келязы, одӥг частьын 3 кузя удмуртъёс вал: мон но Вавож ёросысь Тыловыл черкогуртысь кыктоо пиос Виктор но Александр Овчинниковъёс. Мон ГАЗ но ЗИЛ машинаосыз нуллӥ, эшъёсы — БТР-ез. Службамы 2 ар вал ке, куиньнамы но 3 толэзьлы кемагес служить каримы. Николай Ившин служить карем дырзэ шумпотыса тодаз вае, со пе, улонам тужгес шудо аръёс вал. Солдатъёс куспазы тупаса улӥллям, шаерысьтымы эшъёсыныз удмурт сямен вераськылэм. Автоматэзлэсь номерзэ туннэ но тодаз возе. Армиын службаме ӟеч нуэме понна пограничной войскоосысь отличник 2-тӥ степенё гадьпусэн. Ӵош служить карем эшъёсыныз туннэ но кусып возе. Вавож ёросысь Виктор Владимировичен кемаласьгес адскылӥзы ни, нош Александр Владимировичен нырысьсэ, 40 ар ортчыса, кылем арня пумын пумиськизы. Эшъёс ог-огзэс соку ик тодмазы но служить карем аръёссэс тодазы вайизы. Николай Ившин та вакытэ пожарной луыса ужа чугун сюрес вылын, нош сюлмыныз ялан пограничник. Лыдъям: вордскем гуртысьтыз 35 мурт пограничной войскоосын службазэ ортчем. Николай Анатольевич сюлмаськемен, 2018-тӥ арын гуртазы синпелен пуктэмын, котырзэ но асьсэос ик утялтыса возё. Туэ 28-тӥ куартолэзе синпелет дорысь музъеме капсула согизы. Отчы вуоно егитъёслы сӥзён гожтӥзы, 50 ар ортчыса, пе, мед поттозы но мед лыдӟозы. Николай Ившинлэн гуртазы пограничникъёслэсь клубзэс кылдытэмез потэ на. Валентина Емельянова | Иворъёс |
Виталий Пронин 2 номерен бызись - Константин ГлаватскихРоссиысь куасэн бызьылӥсьёслэн Мончегорскын тол ӵошатсконъёссы йылпумъяськиз марафонэн.Та нуналэ воргоронъёс 70 иськеме, нылкышноос 50 иськеме бызьылӥзы. Удмуртиысь спортсменъёс вормон ӧз басьтэ ке но, дас кужмоез пӧлы шедизы ик: Кезысь Константин Главатских 5-тӥ луиз, Шарканысь Николай Хохряков - 9-тӥ, Ижысь Ольга Сергеева - 8-тӥ.Валентина Емельянова Туспуктэм: flgr.ru Теги: куасэнбызьылон | Спорт |
Виталий Пронин 21-тӥ июне кунысьтымы кинологъёс пусйизы удыс праздниксэс. Шаерамы та удысын тырше 96 адями но 90 пуны. Городын секыт, гуртын капчиКинологъёслэн центрзы Иж пумын куакъёс пӧлын интыяськемын ке но, сое шедьтыны секыт ӧвӧл - пуны утэм кыдёке шуккиське. 9 часын ӵукна ик отын ужгур пӧзе ини. Кин азбарез ӵуже-утялтэ, кин утӥсьёслэн тусьтыосазы ву кисьта. Центрен кивалтӥсь Денис Айткулов но тыпыр-тапыр ветлэ: ужасьёсыныз кенешон ортчытэ, пуныослы сиён вуттон сярысь сюлмаське, ӝӧк вылысьтыз бадӟым чагыр экранэз син пумтӥз эскерылэ. Экран вылын кырымпыдэсын кадь адске ваньмыз: пуны каръёс, эмъян инты, пӧраськон сэрег...- Ми кутӥськомы 2 толэзьем кучапиосты, - вера Денис Григорьевич. - Пичиысен ик соосын ужаны кутскиськомы. Пӧртэм тестъёс ортчытъяса, валаськомы, мае азьланяз утчалоз пуны: яке шузимытӥсь суретъёсты, яке йыртэмасьёсты, яке пуштӥсь арбериосты. Дышетон мынэ нуналысь нуналэ, но пичиен-пичиен. Луэ озьы но: пунылэн дышетскемез уг поты. Соку сое кинологен ӵош келяськомы Уфа яке Ростов-на-Дону городъёсы. Татын пуныосты дышетонъя нимысьтыз школаос вань.Денис Григорьевич утӥсьёсыныз данъяське. Киоссэ вӧлъяса ик, борддор шоры возьматэ. Рамкае понэмын грамота но медаль. Лыдӟисько: «...сётэмын Велес кланысь Гайслав пунылы кышкасьтэм луэмез понна».- Милям вань пуныосмылэн выжыоссы синмаськымонэсь, - азьланьтэ кивалтӥсь. - Котькудӥзлэн документэз вань. Соин ик тазалыксы юн, визьзы, шӧдонзы мур. Гайславез асьме куспын Грей гинэ шуиськомы вал. Медаль сётӥзы, Дагестанын ужакуз - ыбылӥсь но пуштӥсь тӥрлыкен бадӟым ватосэз шедьтэм. Жаляса верано, туннэ Грей дорамы уг ужа ни. Кузёез пенсие потӥз. Пунызэ сьӧраз кутӥз - озьы центрамы лэземын. Кузёезтэк угось пуны мылкыдтэм но ӟигартэм луэ.Д. Айткулов лыдъям ини: полицейскойёс пуныосын котькуд ар ог 2 сюрс пол потало йыруж лэсьтэм интыосы. Та сяна, Постъя но патрулья службаысь воргоронъёсын ӵош котькуд нунал ульчаосты, азбаръёсты, чугун сюресъёсты, вокзалъёсты эскеро. 1995-тӥ арысен кошкыло Уйпал Кавказэ. Центрысь пуныос потэмын ини 50-лэсь ятыр командировкаос пыр! Центрысь пуныос потэмын ини 50-лэсь ятыр командировкаос пыр!- Городын йыртэмасез кырмыны секытгес, - вера Денис Григорьевич. - Укылтэм пегӟе: нырысь огаз автобусэ пуксе, собере - мукетаз. Пуны пытьыоссэ шӧдыны шугъяське. Гуртын ужаны трослы капчигес. Отысь магазинъёсын лушкаськисьёсты утӥсьёсмы капчиен шедьто. Алигес потамы нюлэскы. Гуртоос жингыртӥзы: тэль пушкын, пе, кузётэм машина кема сылэ ини. Талэсь азьвыл полицие вазиськизы одӥг пиосмуртлэн анай-атаез. Пимы, пе, ышиз. Машинаосын вуз карылэм, сьӧраз бадӟым уксёен ветлылэм. Зэм но, тэльысь машиналэн кузёез ӵапак та пиосмурт вылэм. Но ассэ отысь ӧм шедьтэ. Умойтэм учыре шедем шуыса гинэ, валамы - «корт вал» вирын наштаськемын. Пуныосын ӵош сикез эскеримы. 300 метр но ортчимы-а, ӧм-а - воргоронлэсь мугорзэ шедьтӥмы. Туннэ та учыръя эскерон мынэ. Ужало ӟеч, сисько ческытПуныос макем ӟеч ужало, сокем ческыт сисько. Кӧтсэс тыро магазинысь басьтэм кӧс сиёнэн гинэ. Азьвыл аръёсы татын уен-нуналэн ӝук пӧзьтылӥллям. Соин но центр котырысь курыт зын лӧсъяськылэм. Туннэ пӧраськон интыязы шыпыт - бадӟым мискаос тӧдьы ӵушконъёсын шобыртылэмын.- Гужем пуныосты шергес сюдӥськомы, - вера центрысь пуныосты дасянъя ёзлэн кивалтӥсез Наталья Климова. - Пӧсь куазен ымазы номыр понэмзы уг поты - кионъёс сямен ик. Сьӧсь пӧйшуръёс арняяз огпол гинэ кӧтсэс тыро.Татысь котькуд ужась - центре пырыса вуттэ-а, уг-а - нырысь эскере пунызэ. Собере гинэ ульчаын ветлон дӥсьсэ воштэ вожо-пурысё формалы. Ньыльпыдоослэн каръёссы вӧл-вӧлэсь. Шунды сиослэсь пегӟыса, лэся, тросэз ватскиллям. Но мурт адямиез - монэ - шаплы шӧдӥзы. Кечат-вамат езъёс вылэ омырскыса, резь уто - дышетӥсьсылэсь верамзэ мырдэм кылӥсько...- Тани милям Стешамы, - лусьтро, кузь пелё пуны шоры возьматэ Н. Климова. - Куддыр сое Степанида но, Стелька но шуиськомы. Шузимытӥсь суретъёсты капчиен шедьтэ. Нош таиз немец овчаркамы - Мальта. Украинаысь ваемын. Адӟиськоды-а, пал пельыз чорк-чорк уг сылы. Висьыны усиз вал. Соин пельзэ вандылоно луимы. Озьы ке но наркотикъёсты ӟеч утча. Татысь котькуд ужась - центре пырыса вуттэ-а, уг-а - нырысь эскере пунызэ. Собере гинэ ульчаын ветлон дӥсьсэ воштэ вожо-пурысё формалы.Удмуртие пуныосты пӧртэм городъёсысь вайыло: Пермьысь, Казанысь, Екатеринбургысь, Воронежысь... Нош Рей лабрадорез - оло, мынэсьтым но ӝужыт курень гоно пуныез - центре вайиллям шоркарамы улӥсьёс. Кузёезлы, пе, кулэтэм луэм.- Пунылэн нырыз тужгес ӟеч шӧдэ ӵукна 4 час котырын. Но али шунды сиос зынэз чаляк быдто. Таин сэрен гужемзэ соосты уйин дышетоно луиськомы. Мукетыз шуг-секытмы - лемтэйёс. Котькуд нунал эскерылӥськомы мугорзэс. Огезлэсь гон пушкысьтыз вань кибыоссэ ишкимы кадь. Огзэ кельтӥськеммы. Пунымы син куспын лябӟиз. Али тани капельница улын кылле...Наталья кинолог луыса 9 ар тырше ини. Та дыр куспын 4 пуны дасям. Али 5-тӥез бордын, пе, ужасько. Пуныос нылмуртлэсь улонзэ йырин-чукин берыктӥллям.- Кема аръёс ӵоже тамак кыски, - пырак вера Н. Климова. - Пуныосын ужаны кутски но урод сямылэсь чутрак куштӥськи. Спортэз адӟемпотостэм карылӥ. Туннэ утӥсь эшеным лӧптылыса котькуд нунал сямен бызьылыны потаськомы. Машина нуллон право но басьтӥ пуные понна - Рэй немец овчаркае лопырак вӧзам пуксе. Озьы ужаськомы но, улӥськомы но валче.Ольга Корепанова Теги: пудо-живот | Улон-вылон |
Виталий Пронин Анатолий Максимович Корепанов – медицина наукаосъя доктор, профессор, 5 изобретенилэн, 200-лэсь трос ужлэн авторез.Анатолий Максимович Корепанов – медицина наукаосъя доктор, профессор, 5 изобретенилэн, 200-лэсь трос ужлэн авторез. Анатолий Корепанов вордӥськиз 1929-тӥ арын Эгра ёросысь Сьӧдкыр гуртын крестьян семьяын. 1947-тӥ арын Ижысь фельдшер-акушеръёсты дасясь школае дышетскыны пыре. Сое «витьёсын» йылпумъяса, Ижысь медициная институтын дышетске. Куинетӥ курсысен Анатолий Корепанов Сталин нимо стипендиат луэ, институтэз «витьёсын» гинэ йылпумъя. Анатолий Корепановлэсь нимзэ наукая журналъёсысь, конференциослэн но съездъёслэн программаосысьтызы адӟыны луэ, нош ассэ шедьтод Ижысь элькунысьтымы 1 номеро больницаысь. Та больницаын со жадёнэз валатэк ужа ини 40 арлэсь кема, 1971-тӥ арысен Ижысь медициная кун академиысь терапияя факультетлэн кафедраеныз кивалтэ. Профессор вань тодонзэ, быгатонлыксэ жалятэк сётэ ӵош ужась эшъёсызлы, студентъёслы но висисьёслы. Анатолий Корепанов – Россия Федерациысь но Удмурт Республикаысь дано врач, Россия Федерациысь тазалыкез утёнъя отличник, Удмурт Республикалэн Кун премиезлэн лауреатэз, Нью-Йоркысь Наукая академиослэн огазеяськонзылэн муртэз. - Анатолий Максимович, тӥледлы туж секыт вакытэ будоно-кыдано луиз. - Мар веранэз ни... Гуртысьтымы ньыль классъем школаез 1941-тӥ арын «витьёсын» гинэ быдтӥ. Азьланяз туж дышетскеме потӥз, но война кутскиз. Озьы ке но мон витетӥ классэ Выль ӟатчала, гуртмылэсь 12 иськеме мынӥ. Отын школа ӟуч. Мон ӟуч кылэз валасько, нош вераськыны уггес пӧрмытӥськы вал. Класс азе потӥсько ке, театрын кадь луэ - ваньмыз серекъяло. Мар карод, дышетсконме куштоно луи. Гуртамы одӥг ӟуч семья улӥз. Соос доры мынӥ но шуисько: монэ ӟуч кылын вераськыны дышетэ вал. Озьы ӟуч семьяен кусып вози, вераськыны дышетски, собере мукет араз ни витетӥ классэ выльысь дышетскыны мынӥ. Нырысь секытгес ик йӧтӥз ай, нош сизьым классэз Данъян грамотаен быдтӥ. Эшшо дышетскеме потӥз на. Школалэн директорез Поволжьеысь немец Франц Францович Янцен вал – туж умой адями но дышетӥсь. Ижысь педучилищее мынэме потэ вал, шуисько солы. Гожты, пе, соку заявление, мон сое ачим нуо. Љыны толэзь ортчиз но - мыным артиллеристъёсты дасясь военной училищее дышетскыны ӧтьыса повестка вуэ. Ма, мар та таӵе, шуисько: отчы курон ӧй гожты ук. Мар карод, мыноно луиз. Собере директормылэсь юано кариськи. Со шуэ: атаед ӧвӧл, семьяяды гожтэтэз уг тодо, дӥсед ӧвӧл, сиён-юон – карточкаен, юрттыны тыныд нокинлы луоз. Нош училищеын, пе, казармаын улод, сюдозы-дӥсялозы. Кылзӥськи, арзэ дышетски. 1946-тӥ арын озьы мон тямыс классэз быдтӥ. Война бере военной училищеос туж трос вал. Донецке, милесьтым училищемес сяна, быдэс эшелонэн Ташкентысь но, Ленинградысь но вуттӥзы. Собере соосты ӧжытгес карон сярысь постановление вуиз: куинь училищеысь, пе, одӥг гинэ кельтоно. Ваньмес комиссия пыр поттӥзы. Умой дышетскемея мон тупай, нош синмы ляб, шуизы, училищеысь поттӥзы. Нош табере мон тӥледлы верало...-2000-тӥ-ар.Озьы дасэтӥ сентябре гуртэ бертоно луи. Дышетскем потэ, нош вань дышетскон интыосын ужаны кутскемын ни. Мар кароно? Син шорам йӧтӥз «Дась лу!» газетысь ялон: Удмурт театрын, пе, Ленинградын артистэ дышетскон вылысь калыкез эскерон мынэ на. Шумпотыса гуртысь кошки. Одӥгзэ экзаменэз сётӥсько, кыкетӥзэ… Ваньмыз умой: куарае но тупаз, шудэме но яраз. Кутӥзы. Мынам, шуисько, паспортэ ӧвӧл ук, кызьы-о Ленинградэ мыном? Мар со понна сюлмаськонэз, пе: дышетскыны пырид шуыса справка гожтом но, тыныд паспорт сётозы. Шумпотыса гуртмылэн сельсоветаз 12 иськеме бызисько: паспорт басьтыны вордӥськем инты сярысь справка кулэ, шуисько. Отын шуо: ми ум валаське сыӵе справка сётыны, нокин но татчыозь солы ӧз кулэяськы на. Нош ик гуртам 12 иськемез бызьыса бертӥсько но ӵуказеяз 22 иськеме, Вуж ӟатчала, мынӥсько. Милицаос доры пырисько. Озьы но озьы, шуисько, паспорт басьтыны вордӥськем инты сярысь справка кулэ. Ой, шуо, ми сыӵе справкаос ум лэсьтӥське, прокурор дӥне мын. Прокурор шуэ: мар тон, пияш, милемыз пӧяськод, театрысь дышетскыны кутӥсь Корепанов тынад дядяед вылэм ук, тон солы вӧй нуид но, тыныд справка гожтэм. - Зэмзэ ик-а мар-а со тӥляд ӵыжы-выжыды вал? - Ма, луоз ини. Удмуртъёс, оло, котькуд витетӥез Корепанов но… Мар табере карод? Мын, шуэ прокурор, тэль кораны, Казахстанысь шахтаослы трос рудостой кулэ… Гуртэ бертӥ. Котьма ке но дышетскем потэ. Со вакытэ котькуд ар ФЗО-е но ФЗУ-е дышетскисьёсты люканы косэмын вал. Милям гуртысь одӥг пиез, пе, отчы келяно. Мукетъёсыныз ӵош Ижын монэ но комиссиысь врачъёс учко ни. Мынам со ФЗО шуоназы чик но мынэме уг поты. Мар кароно? Соку одӥг врачлы лушкемен шуисько: мынам урод висёнэ вань – триппер. Ой, шуэ, соку мон тыныд направление гожто, эмъяськыны мын. Гуртэ бертӥ. Дас нунал ортчиз-а, мар-а - нош ик ФЗО-е мыныны наряд вуиз. Табере - Люкшудьяе, плотникын ужаны. Нош ик мон борды мырӟиськизы. Мар-о карод на, мынӥ. Комиссиын юало: ветлӥд-а эмъяськыны? Ветлӥ, шуисько. Учкизы, эскеризы но, умой, шуо. Озьы милемды, 25 пиосты, Лукшудьяе келязы. Дас вить иськемез, машина дорозь, пыдын мыноно. Нюлэс дорозь вуимы но, мон пегӟи. Гуртын юало: марлы ӧд мыны? ӧз басьтэ, шуисько. Вера-ай-мыным-нылоке-кыӵе-тодон-валан-басьтӥд-1960-тӥ-ар.Лымы усиз но, мар карод на, тэль кораны мыноно луиз. Ой, курадӟиськиз! Тулыс бригадире пуктӥзы. Колхозмылэн нимыз «Раскрепощение» вал. Калык отын крепостной кадь ужаз, нош нимыз тӥни - чылкак мыдлань. Одӥг пол пересь дядяе шуэ: мар олокытчы но дышетскыны курадӟыса улӥськод, фельдшере мын. Сое гажало, ужез чылкыт, югыт интыын. Ижын фельдшере-акушере дышетскон сярысь ялонэз адӟи но пырак отчы дышетскыны мынӥ. Тямыс классэз похвальной грамотаен быдтэмын вал бере, нокыӵе экзаментэк соку ик кутӥзы. 1946-тӥ ар. Сиён карточкаен гинэ сётъяло. Дӥсь ӧвӧл. Стипендия 120 манет, нош базарын пичи гинэ юдэс нянь 10 манет сылӥз. Общежитие интыязы. Но отын улыны ӧй быгаты: мыным кытын ке сиён пӧзьтоно ук. Соку асьме палась городэ улыны лыктэм Тарасовъёсын тодматски. Лэзе вал, шуисько, дорады улыны, тӥляд скалды, пудо-животъёсты вань, мон ву вайыны, турнаны, пу пильылыны юрттысал. Лэзизы. Сиёнлы туж шуг вал. Городысь вань ульчаосы картофка мерттылӥзы. Дышетскем берам мон картофка октэм бервылъёсыз гудыса ветлӥ, кылем-мылемъёссэ котомкаен-котомкаен улон квартираям пудо-животлы нуллӥ, нош соос монэ асьсэ ӟеч картофкаенызы сюдӥзы ни. Колхозлы-но-юрттоно.-1952-тӥ-ар- Гуртысьтыды вӧйын-сӥлен ке но юрттыны ӧз быгатэ шат? - Ма, гуртмы Ижлэсь 120 иськемын ук. Арлы кык пол сяна бертылыны ӧй быгаты. Поездъёсы билетъёс ӧз вузалэ, нош вагонъёс вылын трос-а ваёд? Кыкетӥ араз сторожъёсын тодматски но, соос мыным картофка мерттон инты сётӥзы. Озьы картофкаё луи. Фельдшерской школаез «витьёсын» гинэ йылпумъяй. Отысь преподавательёс юазы: фельшерын-а, пе, ужалод, яке враче-а дышетскондэ азьланьтод? Тынад, шуо, мединститутэ экзаменъёстэк пыремед луоз. Нэнэелэсь юало ай, шуисько. Нэнэ - ачид тодӥськод, пӧй. Мединститутын дышетскыкум но кык арзэ Тарасовъёс дорын ик улӥ на. Соослы юрттэм сяна, городэтӥ уж утчаса ветлӥм: кинлы ке пу дасяськом, кинлы ке укнооссэс толалтэлы туйылӥськом, закодъёс но лэсьтыса ветлӥм. - Медициная институтын дышетскыны секыт ведь, ку-о лыдӟиськыны, лекциослы дасяськыны вуттылӥды? - Уйин. Физика, химия, математика секытэнгес сётскизы. «Терпение и труд всё перетрут», шуо ӟучъёс. Кык ар куспын мынам вань предметъёсъя «витьёс» гинэ потӥзы. Сталинской стипендия сётӥзы. Ой, кыӵе узыр луи: 680 манет! Нош врач со вакытэ толэзяз 600 манет гинэ басьтылӥз. Соку ик общежитие потӥ. Научной ужен вырыны дыр сюриз. - ӵош ужась эшъёсты тӥледыз капчи мылкыдды, лякыт сямды понна но гажало. Анай-атайёстылэсь-а сыӵе сямды? - Озьы. Соос туж лякытэсь, востэмесь вал. Кузпалыныз-Людмила-Яковлевнаен-но-Сергей-пиеныз..- Семьяды бадӟым-а вал? - Ми, пиналъёс, кык кузя вал – мон но сузэре. Вӧзамы – нэнэмы, песянаймы, песятаймы, нош бубымы мыным куать арес дыръя шудтэм учыре сюрыса быриз. Соос одӥгзы но гожтэт ӧз тодэ. Нэнэмы дышетсконлэсь ӧз алы, нош песянаймы шуылӥз: малы, пе, дышетскод, милемлы юрттыны кулэ. - Тӥляд песянай-песятайды эксэй вакытэ улэм адямиос вал. Кызьы учкизы соос Совето власть шоры? - Соос азьвыл улонэз ӟечен гинэ вераллязы. Кык-куинь валмы, куинь-ньыль скалмы, пе, вылэм. Ужаса гинэ ӟеч улод, ваньмыз луоз, шуылӥзы. - Колхозъёс кылдыку, кулаке поттӥллямтэ-а? - ӧжыт гинэ кулак кариллямтэ. Середняке гожтӥллям. - Нош одӥг адямиез данъян вакытэ тӥледыз но маин ке янгыш карыны ӧз тырше-а? - ӧз. Мон тодӥсько вал, студентъёс пӧлын, комнатаын ӵош улэмъёс пӧлын но КГБ-ын ужасьёс вань шуыса. Соосты али но ӟеч тодӥсько, но нимын-тулын вераме уг поты. Тани, шуом, студентъёс люкасько, улон-вылонэз курлало, Сталин вылэ љожтӥсько. Кӧня ке улыса учкиськом но, пӧламы одӥгез студент ӧвӧл ни, мукетыз, куинетӥез... Адямиез 58-тӥ статьяен янгыш каро, со чиптэм-чаптэм ыше-быре… - Сталинской стипендиатлы вожъяськисьёс но вал, дыр? - Вал, котьма но вал: чагиськисьёс но сюрылӥзы, удмурт шуыса, ултӥяны но выризы. Ваньзэ чидай, дышетски. Шумпотӥ: мон пеймыт гуысь потыны быгатӥ. Ведь ми, огъёзгес пиос, гуртамы дас кык кузя вал. Табере тани мон огнам гинэ кыли на: кудзэ секыт уж погыртӥз, кудзэ юон, кыскон быдтӥз. Соос нокудзы но Сьӧдкырысь потыны ӧз быгатэ угось - Совето властьлы ляльчиос кулэ вал. Кызь пала хозяйствоен Сьӧдкыр гуртмы сьӧд тэль шорын, Сибирь тракт вылын, сылӥз. Одӥг палаз - сизьым иськем нюлэс, мукет палаз – сизьым, куинетӥ палаз – укмыс, ньылетӥ палаз – дас кык. Шутэтскон вискын.- Пичи дыръяды тӥ Ижевск – Якшур-Бодья чугун сюрес лэсьтонын но ужаллямды. - Озьы. Война вакытэ Украина немец кие сюрем бере, отысь музъем эгыр ворттыны ӧз луы ни. Соку Ижысь мартенъёс пуэн эстӥськизы, соин милемлы одӥг гужемзэ сюбег чугун сюрес лэсьтоно луиз. Соку мыным дас куинь арес пала гинэ вал ай. Валъёс войнае келямын вал бере, ваньзэ киын лэсьтоно луиз. Секыт йӧтӥз. - Асьмелэн медициная тодосчиосмы трос. Удмуртъёслы адями лулэз, мугор люкетъёсты шӧдон инкуазь золгес сётэм кадь уг поты-а тӥледлы? - Удмуртъёслэн тодон-валанзы ӧжытгес. Гуртысь потэмын ук. Но соос ваньзэ вормо чидаменызы, тыршеменызы. 1930-тӥ аръёс луысалзы ке, монэ, националист шуыса, пытсэт сьӧры пуктысалзы ни. Мынам вань кафедраосын – удмуртъёс. Тазьы малпасько: ачим удмурт калыкысь потэмын бере, удмуртъёслы юрттоно, мон ке ӧй – кин-о? - Юрттэмдыя тодосчи луэмъёс трос гинэ, дыр, ини? - Кызь муртлы медицина наукаосъя кандидат, куинезлы доктор луыны юрттӥ. Пӧлысьтызы љыныез – удмуртъёс. - Людмила Яковлевна кузпалэныды тӥ ӵош дышетскиллямды. - Озьы. Ми соин 46 ар улӥм. Тямыс ар талэзь азьвыл улонысь кошкиз. - Нылпиосты но медицинаез бырйизы-а? - Пичиез пие врач-терапевт, Ижысь огаз больницаын ужа. Бадӟымез пие композитор. Со али Сириын, Дамаскысь консерваториын дышетэ. - Быдэс дуннелы тодмо Ася Корепанова тӥляд выжыысьтыды ӧвӧл-а? - Ма, со бадӟым пиелэн нылыз. Бадӟым пиезлэн семьяеныз.- Озьы-а? Кызьы меда сыӵе визьмо нылпиосты будэтоно? - Со милям школаын чик ӧз дышетскы. Отысь предметъёсъя уж басьтылӥз но экзаменъёс сётылӥз. Бернард Шоу шуиз ук: «Осто Инмаре, мамында мон тодысал, школаын сомында аръёсме юнме ӧй быдтысал ке». Асьмелэн школа ведь шоро-куспо дышетскисьлы чакламын. Нылпилэсь малы ке быгатонлыксэ нимысьтыз азинтыны кулэ. Кенэ но музыкант. Асялы али кызь кык арес ни. Со - композитор, крезьгуръёс гожъя. Пичиысен кутскыса, котькуд нунал пианиноен куать-тямыс час шудэ. Жаде ке, суредаське, кылбур гожъя. Ася крезьгуръя ӵошатсконъёсы, фестивальёсы туж трос пыриськылӥз ни: Франциын но, Великобританиын но, Австриын но, Грециын но… Ой, ваньзэ вераса быдтод шат? Котькытын сое вылӥ дунъяло. Али Москваын улэ, крезьгуръя консерваторилэсь кыкетӥ курссэ быдтэ. Экзаменъёс бере, пе, љамдэлы татчы вуыло, нош мумиз-айиз доры Дамаске концертэн январе ветлӥз. - Удмурт кырӟанъёсын уг тунсыкъяськы-а? - Туж потэ тодэмез, монэ одӥг гужемлы ке но гуртэ нуэ вал, шуэ. Уг пӧрмы, дырыз уг тырмы, котькуд нуналэз часэн, минутэн лыдъямын. Асяен ми - ӟеч эшъёс.- Кызьы бен со ваньзэ чида? Пинал муртлэн эшъёсыныз шудэмез, юмшамез но потэ, дыр, ук? - Солы шуо: тынад ведь пичи дырыд чик ӧй вал. Ма, кызьы ӧй вал, шуэ, тани ук шудӥсько, ужасько. Уг вала, мар со эшъёсын шудон. - Тӥляд асьтэлэн выжыяды но крезьгурез валасьёсты ӧй вал-а? - Мынам арганэн шудэме туж потылӥз. Пичи дыръям курисько вал: басьтэ мыным арган. Пересь дядяе шуиз: «Уг, уг басьты, бубид арганэн шудэменыз кулӥз». Азьвыл ведь арганэн шудӥсьёсты олокыӵе но юондыръёсы ӧтчаллязы, секталлязы. Удмурт театре артистэ дышетскыны пырыкум шуизы вал: тынад - «абсолютный слух». Со шӧдонэ эмчи ужам туж юрттэ. Соин, дыр, ӵош ужась эшъёсы шуо: кылзыса гинэ но, пе, пуш висёнъёсты ӟеч шӧдӥськод-валаськод. - Туно-пелёослы, гороскопъёслы, хиромантилы оскиськоды-а? - Одӥг но уг. - Выльысь улыны кылдысал ке, кыӵе вакытэз бырйысалды? - Аслэсьтымзэ ик. Мыным туж удалтӥз: артист ӧй луы. Мон – туж но туж аслам интыям. Зэмос профессионал луон понна, быдэс улонме дышетски, тыршыса ужай. Мон адямиослы кулэ, мынэсьтым дышетско. Улыны али капчи потэ. Тыршись муртлы нокыӵе пыд пуктэтъёс ӧвӧл ни. Но асьмеос эриклы дышемын ӧвӧл на, соин ик йыромыны но шедиськом. Ма со эрик? Љытазе выдӥськод но аслэсьтыд ачид юаськод: мар мон ӵуказе лэсьто? Ужысь вуиськод но юаськод: мар-о мон туннэ кари? Тон понна нокин уз малпаськы, уз но сюлмаськы. Азьвыл ваньзэ сое государство малпаз-лэсьтылӥз ук. Жаляса верано луэ: улон нош ик огшоры калыклы пумит берытске. Тани милям куд-ог профессоръёсмы, секыт висисьлы консультация ортчытыны куро ке, нырысь ик юало, висись коньдон тырыны быгатоз-а? Адямиез эмъякум, мон ноку но коньдон сярысь ӧй малпаськылы. Соин ик сыӵе учыръёс мыным туж уг ярало. Созэ но верам потэ: даурысь дауре мӧйыосты егитъёс воштылӥзы. Нош мон али уг адӟиськы мӧйыосты но егитъёсты герӟась гердэз, со чигиськыса кошке кадь ини. Егитъёс эрикез туж шӧдо, нош номыр понна кыл кутыны уг валало, уг но туртто кадь. Юрий-Горбунов-медицина-наукаосъя-доктор-профессор-Удмурт-Республикаысь-Кун-Кенешлэн-депутатэз-А.-М.-Корепановлэн-дышетскисез.- Егитъёслы но али секыт йӧтэ. Коньдонэн дышетсконо, уж утчаса курадӟоно. - Ой, ой! Ма, со шуг-секыт шат, азьвыл улонэн ӵошатоно ке?! Сютэм уг уло, дӥсьлы ёрмыса уг ветло. - Берло вакытэ эмъюмъёслы туж ик уг оско ни. Пӧртэм амалъёсын выро, сютэм улыса но эмъясько. - Ваньмыз со – реклама. Нош сютэм улон мугорлы бадӟым изъян вае. Туж шер дыръя гинэ сютэм улыса эмъяськыны яра, но одно ик врач чаклам улсын. Нош начармемед потэ ке, љӧк сьӧрысь вазьгес султоно. Тани, шуисько эшъёсылы, учке ай мон шоры: егит дыръям кадь ик веськрес. Туала эмъюмъёс сярысь ке, соос али туж ӟечесь. Но соосты уже тодыса кутоно. ӟеч врач урод врачлэсь соин пӧртэм: со кыӵе висёнлы кыӵе эмъюм кулэез гинэ уг тоды, кулэтэмзэ но тодэ. Собере висисьлы туж кулэзэ гинэ, ӧжыт эмъюм яра, кудӥзтэк со йӧнаны нокызьы но уз быгаты. Кузпалыныз-Эльбрус-дорын-курортын- Висисьёсты эмъякуды, янгышъёсты вал-а? - Кызьы, пе, уз луы ни? Но сое дыраз тупатыны тыршиськод. Врачъёслы пырак шуисько: мон табере бадӟым опытэн врач-профессор ини, тани таӵе учырын янгышаны шедьтӥ вал. Со эмъян удысын туж кулэ: янгышъёс вылын но дышетскон мынэ ук. - Гомеопатилы оскиськоды-а? - Изъянэз но, пайдаез но ӧвӧл. Психотерапия ук со. - Тӥляд мушъёсты но вань, шуо. Ку-о соосын вырыны дырды тырме на? - Тырме. Мыным туж кельше мушъёсын вырыны но яблокпу утялтыны. Сад-бакчаям котькуд яблокпу борды вить пумо вай «бурмытэмын» - прививка лэсьтэмын. ӟеч емыш сёто. Мушъёсме вить умортолэсь трос уг возиськы. Тросгес луэ ке, лябъёссэгес кужмоеныз огазеясько. Куать ар талэсь азьло котькуд семьялэсь быдэн ньыль пуд чечы кыски. Удмуртиын самой трос, пе, вал со. - Сомында чечыдэс вузаськоды, дыр? - ӵыжы-выжыос вань, собере Москваын но чечыез туж ярато. - Вераськемды, выросъёсты шоры учкиськод но, тӥледлы нокызьы но 76 арес сётыны уг луы. Синмаськымон воргорон на тӥ. - Студентъёслы шуисько: тодӥськоды-а – мынам ведь трагедия. Соос кушетско: «Мар сыӵе луиз?» Тани мыным, шуисько, сизьымдонлэсь ортчиз ни, нош мылкыды сыӵе егит на: тӥни кытын – конфликт… «Ха-ха-ха!» - серекто… Егитъёсын ужасько ук! Шӧдӥсько: соослы мон кулэ. Собере аслам удысэя дас пумо отделениосы вань. Отын 360 висисьёсы. Ижысь элькунысьтымы 1 номеро больницаын но монэ сюрс кык сю висись вите. Отын секыт висисьёсъя котькуд нунал сямен консилиумъёс ортчытъясько. Студентъёслы лекциос лыдӟисько на. Арняяз вить нунал, сизьым часысен бер љытозь, ужасько. Егитъёс сое, оло, уз но валалэ, но мон быдӟа аресъем мурт коньдон понна гинэ уг ужа. Со адямиослы пайда сётэмзэ валаса тырше ке, солэсь но бадӟымез шуд ӧвӧл ни. Соин ик мон таӵе задор мылкыдо. Бен, жаль: огнам кыли. Но мон уг сётскиськы. Ноку но тамак ӧй кыскы, мултэс вина ӧй юы. Котькуд нунал пыдын 7 – 8 иськем ветлыны тыршисько. "УД" 8-тӥ пӧсьтолэзе 2005-тӥ ар | Улон-вылон |
Виталий Пронин Удмуртиысь калык артист Г. Бекманов.60 арессэ пусйиз Удмуртиысь калык артист, Кузебай Герд нимо премилэн лауреатэз Геннадий Бекманов. Дано адямиос сярысь журналистъёс ӵем гожъяло - номыр гожтымтэез ӧвӧл ни кадь, соин ик юбилеез азьын юаськыны ми ӵектӥм лыдӟисьёсмылы. - Кӧня роль шудӥды ни, театрын ужатозяды? Кыӵеосыз тӥледлы матынгес: серемес, драматичной яке кайгырись? (Ангелина Воробьёва, Сьӧлта ёрос.)- Уд оскелэ, но ноку лыдъяме ӧвӧл. Театрын ужаны кутски 1981-тӥ арын, ваньмаз сямен спектакльёсын кыӵе ке роль сётъязы. Мон универсал, шудӥсько выжыкылын но, трагедиын но. Но сюлэмыя - мур пуштросо герой, историысь тодмо персонаж. Та ласянь берлоосыз пӧлысь туж но туж кельше «Чупчи крезь» спектакльысь Донды. Сое шудыкум, оскисько, мон Донды шуыса. Эшшо шудысал на... Лев Толстоез. Яке солэсь геройёссэ. Пинал дыръям мон сое ӧй валалля, нош 15 ар талэсь азьло романъёссэ выльысь лыдӟи но ас поннам сое выль сямен усьтӥ: улонын котьма мед луоз - адямиез вузаны уг яра.- Нош кӧня кырӟан гожтӥды? Азьло тӥ пиосмурт кылбурчиослэн чуръёссыя кырӟанъёс кылдытъяды. Берло дыре учкиськоды нылкышно кылбуръёс шоры. Мар муген? (Алёна Ионина, Ижкар.)- Тазэ но уг лыдъяськы. Маке уг вутскиськы ваньзэ люканы - огаз дискын 10, мукетаз... Вот уж сётӥды ай вуоно юбилейлы - ваньзэ радъяно. Но быгатӥсько вераны яратонозэ кырӟанме - со Анатолий Перевозчиковлэн кылъёсызъя «Аргурезь». Кылъёс бырйисько, кема копаськыса. Ӝӧк вылам огпалаз рольёсын маке ӝужда бумагаос кыллё, мукет палаз - быдэс гурезь кылбур сборникъёс. Дырын-дырын бугыръясько соосты. Куддыр быдэс книгаысь 1-2 чурез гинэ кельше кадь, но авторен кенешиськом, тупатъяськом, монъя кариськом но - сюлмысь пӧрме. Пиосмуртлэн-а, кышномуртлэн-а - мыным пӧртэмез ӧвӧл, авторлэн мылкыдыз-малпанэз мыным матын ке - кырӟан вордске.- Артист ке ӧй луысалды, кин луыса ужасалды? (Любовь Михайлова, Ижкар.)- Пастух. Яке лесник. Зэм, уг пӧяськы. Пичи дыръям мон туж вожъяськылӥ арганчиослы, туж потылӥз, мынам но арганэ мед луоз шуыса. Но анаймы милемды огназ будэтӥз... 3 гужем ужай арганлы уксё люкан понна! Озьы, 700 манет люкаса, Ижысь комиссионкае мынӥм - вылезлы эшшо 3 гужем ужано луысал на, дыр. Басьтӥм но, мон отын ик шудыны кутски. Вань калык абдраз. Вокзалын пукыны уг чидаськы ни, сокем шудэме потэ, нош анай уг лэзьы, милицаос куаретозы, шуэ. Мырдэм гуртозь чидай.Соку мон малпалляй, пастухын ужаса гинэ, уксё поттыны луэ шуыса. Со сяна, туж яратылӥ инкуазез, нюлэсэз - лумбытэн, маке малпаськыса, поръясько вал. Е. Загребин. «Эш-Тэрек». Шудо Г. Бекманов, В. Чернова. 1997-тӥ ар.- Кызьы артистэ вуиды? Кин но мар донгиз та тунсыко сюрес вылэ? (Наталья Ветрова.)- Малпамтэ шорысь. Армия бере йырсиме лӧс-лӧс лэзи, лемлет буяй но, арганме кыскаса, тӧлэз ӵыжаны кутски. Воксё азгынмисько ни вал, ярам, удмурт кылъя дышетӥсе Зинаида Семёновна Ниязова огпол шуиз: тон мар-о, кема-а тазьы эрказъяськыны малпаськод? Удмурт театр егитъёсты артистэ дышетскыны келя, давай, ӝог мын.Мон нырысь куаляк луи - кыӵе артист? Мон огшоры арган кыскась гинэ. Но дышетӥсь ведь пӧяськыны уг быгаты, иське, эскероно. Мынӥ Уфаысь искусствоосъя институтэ. Соку ик 2-тӥ курсэ кутӥзы. Вот озьы ик улонэ берытскиз. Тау дышетӥселы.- Юрттэ-а артист луэмды огшоры улонын? (Ангелина Воробьёва, Сьӧлта ёрос.) - Люкетэ! Совето вакытъёсы черодын ӵем сылоно луылэ вал ук, вот сылӥсько озьы одӥг пол сурлы но шыпыртэмез кылӥсько: ма, со «Ой, шудо егит дыр», лэся, ук? (Сыӵе тодмо кырӟанэ вал 90-тӥ аръёсы.) Урдсӥнь-урдсӥнь черодысь потыса кошки, возьдаськыса кулӥсько вал. Юмоке сюрыны кема ик ӧвӧл.Артистлы туж секыт «куэз» шуак вошъяны - рольысь потыны. Огзэ спектаклез шудӥськод но мукетыз сярысь малпаськод ни, ялан текстэз дышетӥськод, образ утчаськод. Куддыр часэн-часэн жӧлмаса тэк кыллиськод - нош йыр ялан ужа.- Гуртысьтыды кыӵе адямиосын данъяськиськоды? (Николай Емельянов, Можга ёрос, Пычас гурт.)- Тӥ малпаськоды, дыр, кыӵе ке кизилиосты верало. Нош мон понна тужгес дано огшоры гуртоосы: механизаторъёс Василий Дородов, Пётр Ряпалов, инженер Александр Вотяков. Соос сомында ар ӵоже музъем вылын ужало, кӧня пайда вайизы ни кунмылы. Жаль, сое туала вакытэ туж ик уг дунъяло.- Творчествояды кинлэсь адӟем кариськоды? Улонын малы вожъяськиськоды? (Любовь Михайлова, Ижкар.) - Пинал дырысеным кельше Андрей Макаревич кырӟась. Озьы ик сюлэмыя «Любэ». Вожъяськисько трос кылъёсты тодӥсьёслы, усто вераськыны быгатӥсьёслы.- Егит дыръяды тӥ ужаллям педагог луыса но. Дышетскисьёсты пӧлысь кудӥз ке мынӥз-а тӥляд пытьыдыя? (Эльвира Симакова, Ижкар.)- Бен, вал сыӵе учыр, «Спутник» клубын театральной студия нуи, но малы ке ӧй быгаты, дыр, пиналъёсты гочатыны - артист луэмъёсты уг тодӥськы. Г. Бекманов- Шуо, артист кизилиозь будэ режиссёрлы луыса. Тӥ шедьтӥды-а асьтэлэсь режиссёрдэс? (Любовь Михайлова, Ижкар.)- Бен, мыным та ласянь удалтӥз, шуыны луоз. Со - институтысь педагогмы Александр Корякин. Собере кема аръёс ӵоже мон зэмос режиссёръёсты ӧй пумиталля. Но али шумпоттэ Алексей Ложкин. Со мынэсьтым чараклы егит, но сцена вылын ог-огместы туж капчиен валаськом.- Берло аръёсы тӥ сцена вылэ ӵем потаськоды егит артисткаен Наталья Бурановаен. Олокыӵе но вераськонъёс ветло... (Анна Перевозчикова, Ижкар.) - Остэ быри, ма, ми Москваын ӧвӧл ук воксё озьы шузимыны! Мон зэмзэ но туж синмаськемын Наташалы: со быгатӥсь актриса, ми соин ог-огмес, кыл вератэк, валаськом. Со чебер, сое яратэ учкись, нош мон кескич - тодӥсько, кинэн сцена вылэ потаны (серекъя). Но Натӥе бызиз ай тани гужем, табере шутэтскоз, дыр, кӧня ке...- Малы ке театрысь чик адӟыны уг луы ни Валентина Бекмановаез. (Анна Перевозчикова, Ижкар.)- Валентина театрын уг ужа ни, со тырше Октябрьский посёлокысь клубын. Но со сярысь умойгес луоз юаськыны аслэсьтыз, милям улонмы нимазъяськиз.- Матысь тодмое туж синмаськемын тӥледлы. Солы пичи ке но оскон сётэмды луэ-а? Кыӵе нылкышноос кельшо тӥледлы? (Вера Бикузина, Ижкар.) - Нылкышноослэсь уг пегаськы, мед тодматскоз. Ваньмыз кельшо.- Оскиськоды-а тӥ Инмарлы? (Любовь Михайлова, Ижкар.)- Оскисько. Но нокызьы но уг валаськы, малы одӥгезлэн улонэз шудо-буро, кӧё-вӧё, мукетызлэн - кайгуо. Ярам, мон ӧжыт ӧй улы ни, олокыӵе но сьӧлыкъёсы люкаськемын, дыр, но маин янгыш пиналъёс? Малы со мынэсьтым пиме талаз? Дыр эмъя, шуо. Номыр уг эмъя - дыр но, мукетыз пинал но. Бадӟымзэ ыштэммы бере вордӥськиз на покчиез, нылмы кузьмаз кыкто внукъёс, мон соосты яратӥсько, но кайгу нокызьы уг вуны... Мон урод атай вал: тырмыт дыр ӧй висъя, ӧй эркия. Зэмзэ ке, мон али но уг тодӥськы, кыӵе луыны кулэ ӟеч атай - аслам ӧй вал бере...- 60 арескын данакез воргоронъёс пенсие кошко ни. Тӥ арлыддэс шӧдӥськоды-а? (Любовь Михайлова, Ижкар.)- Ма, со паспортъя ук озьы. Уг, аслым чик но арлыдо уг потӥськы, весь ужаме, весь яратэме потэ. Туж оскисько, монэ театрысь уз уллялэ шуыса. Мон отын улӥсько, шуыны луоз. Уже 7 часын ӵукна лыктӥсько ни, уж дурам лобыса мынӥсько. Паймисько, театрын ужам муртъёс бӧрысь премьераосы гинэ но уг ветло ке... Огласянь, бен, кышкасько, куке но мон но сцена вылэ потыны уг быгаты ни шуыса, но соку коть дворнике мед кельтысалзы, мед гинэ лэзьысалзы нуналлы быдэ театре ветлыны. Сотэк мон соку ик быро.Калык интервью ялыкумы, сӥзим вал, Геннадий Иванович солы кельшем юан сётӥсез кузьымен шумпоттоз шуыса. Озьыен, 19-тӥ шуркынмонэ солэн юбилей ӝытаз мыноз Ижкарысь Любовь Михайлова. | Улон-вылон |
Виталий Пронин Андрей Сивцов.Ижын улон интыя хозяйствоын туэ кадь шуг-секытъёс ӧй вал на. Гумыос вужмемын, отын-татын пасясько - уно юртъёсын улӥсьёс шуныттэк, вутэк пуконо луизы. Та учыръёсъя уголовной но, административной но ужъёс ӝутэмын ни. Иж городлэн администрациез огкылэ вуиз: Ижысь коммунальной юрттэт сётонъя «УКС» огазеяськонэн огкылэз уретоно. Но со ужзэ быдэсъялоз ай 10-тӥ маёзь - озьы пусъемын огкылын. ЖКХ удысын шуг-секытъёс кылдэмен йырин 18-тӥ феврале удысэзлэсь ас мылкыдызъя куштӥськиз Правительстволэн Тӧроезлэн ЖКХ удысъя воштӥсез Андрей Сивцов. Елена Тугашова day.org.ru Теги: Ижкар | Иворъёс |
Виталий Пронин Сарапул ёросысь Сигаево черкогуртын гурт спортсменъёслэн 25-тӥ гужем шудонъёссы ортчо Удмурт Олимпиада усьтӥськиз 6-тӥ июле. Со 25 ёросысь сюрслэсь ятыр спортсменъёсты люказ. Бадӟым ужрад йылпумъяськоз 9-тӥ июле. Гурт спортсменъёслэн гужем шудонъёссылы кутскон сётэмын вал ӵапак Сигаево черкогуртын. 1992-тӥ арын 19-тӥ-22-тӥ июле ортчем ӵошатсконэ 24 ёросысь 700 пала спортсменъёс пыриськизы.Нырысетӥез но алиезГурт спортсменъёслэн гужем шудонъёссылы кутскон сётэмын вал ӵапак Сигаево черкогуртын. 1992-тӥ арын 19-тӥ-22-тӥ июле ортчем ӵошатсконэ 24 ёросысь 700 пала спортсменъёс пыриськизы. Гурт шудонъёсы пыртэмын вал 7 амал: капчи атлетика, волейбол, футбол, гира ӝуткан, суй кужымез эскерон, городки но семьяослэн ӵошатсконзы. Бадӟым ужрадлэн нырысетӥ вормисез луиз Дэри ёрослэн командаез.Табере спортысь 12 амалъя 16 пумо ӵошатсконъёс луо, спортсменъёс понна 130 комплект медальёс шудытӥсько. Нырысь аръёсаз Гурт шудонъёсты радъязы дась стадионъёсын, нош выль дауре куно пумитась ёросъёслы чебер стадионъёс пуктыло. Таяз учыре но Сигаевоысь стадион тодманы луонтэм воштӥськиз, со сяна, выльдон-тупатъян ужъёс ортчытэмын нылпи садын, школаын, политехникумын. Стадион синмаськымон, футболэн шудон бусыез но бызьылон сюресъёсыз туала куронъёсъя лэсьтэмын.- Стадион синмаськымон, футболэн шудон бусыез но бызьылон сюресъёсыз туала куронъёсъя лэсьтэмын, - шуэ шаерысьтымы мугорез кыдатон культурая, спортъя но егитъёсын ужан политикая министр Игорь Краснов. - Стадион лэсьтон 100 миллион манет тыр усиз, эшшо 5 миллион манет висъямын спортсменъёсыз сюдон-интыянлы. Административной юртэ ик интыямын куас возён база.Туэ ортчись Гурт шудонъёсы куд-ог воштонъёс пыртэмын. Азьвыл аръёсы бадӟым футболэн шудӥзы ке, туэ - пичи футболэн. Ӵошатскон эшшо но учкымонгес луиз. Угось бадӟым футболэн шудонэ ӝыныез ёросъёс пыриськылӥзы ке, таяз учыре - 90 процентэз. Та дыре ёросысь 81 интыын мугорез кыдатыны луонлык кылдытэмын: 23 спортзалъёс, 21 стадионъёс, 7 тиръёс но мукет сооружениос.Сарапул ёрос администрациысь мугорез кыдатон культурая но спортъя ёзэн кивалтӥсь Алексей Балтин верамъя, та дыре ёросысь 81 интыын мугорез кыдатыны луонлык кылдытэмын: 23 спортзалъёс, 21 стадионъёс, 7 тиръёс но мукет сооружениос. Ар куспын ёросын 100-лэсь ятыр спортэн герӟаськем ужрадъёс ортчо, отчы 6 сюрс пала адямиос пырисько. Берло 2 ар куспын ёросын улӥсьёс пӧлысь 1 сюрс 500-эз спортъя пӧртэм разрядъёс басьтӥзы, одӥг мурт Россиысь спортъя мастер луиз, 7-ез - спортъя мастере кандидатъёс. Чебер стадион кылдэмен, спортсменъёслэн лыдзы йылоз шуыса малпало.Огазеяськизы шуръёсӴошатсконъёсыз сӥё-дано усьтон Кам шур котыртӥ бергаз. Сарапулъёс понна со туж данъяськымон инты. Ас вакытаз татын кылдытэмын вал «Волга-Волга» кинофильм, кытын валтӥсь ролез Любовь Орлова шудӥз. Арлыдо адямиос туннэ но данъяськыса возьмато на асьсэлэн внукъёссылы кино лэсьтэм интыосты.Соин но, луоз, Гурт шудонъёслэн утисьсы Камушка нылаш вал. Со ас котыраз огазеяз шаерысьтымы вань ёросъёсысь шуръёсты. Кылсярысь, Камлэн кутсконэз Кез ёросын. Ёрос командаен тужгес пичи нылаш - 8 аресъем Маша Сабурова - вуиз. Алнаш ёросэтӥ бызись Туймы шур Каме усе. Та ёрос но аспӧртэмлыко луиз: командаысь спортсмен Рудольф Александров ӵошатсконлэн нырысетӥ нуналаз ик Гурт шудонъёслэсь рекордзэс пуктӥз: кузьдалае тэтчанын 7 метр 12 сантиметр кеме лобӟиз. Та дырозь гурт спортсменъёслы 6 метр 70 сантиметр кеме гинэ тэтчаны удалтылӥз вал. Азьвыл аръёсы бадӟым футболэн шудӥзы ке, туэ - пичи футболэн.30 пала пичи шуръёсын узыр Красногорск ёрос. Татысь но спортсменъёс шаермес паймытъяло. Пыдын бызьылӥсь Любовь Зорина трос аръёс ӵоже чемпион луылэ, берло дыре вормисьёс пӧлы шедё полиатлонистъёс Александр Тугбаев но Юлия Меньшикова.Кам шур ӧжытаклы гинэ кожылэ Дэри ёросэ. Со понна отын кузёяське кужмо Оӵ шур. Та шур выллем ик командазы йӧно, гужем ӵошатсконъёсын одно ик 3 кужмо командаос пӧлы шеде.Котькуд ёрос командалы та нуналэ кыӵе ке дунъет сётэмын вал. Озьы пӧртэм ёросъёсысь пичи шуръёс огдырлы люкаськизы кадь Кам котыре.25-тӥзэ ӵошатскоКуд-ог ёросъёсысь спортсменъёс бадӟым вожвылъяськонэ 25-тӥзэ пырисько ни. Арлы быдэ ас вормонъёсынызы паймытъяло гира ӝуткась воргоронъёс - Дэри ёросысь Николай Мамонтов но Пичи Пурга ёросысь Николай Семёнов. Ас секталазыя эшъёссы пӧлын 24 шудонэ пыриськыса, быдэн 23 пол зарни медаль но одӥг пол гинэ азвесь медаль утӥзы. Каракулиноысь Е. Наговицына 3 иськемез 9 минут 24 секунд ӵоже ортчиз.- Нырысетӥ ӵошатсконэ ветлэмме туннэ кадь ик тодӥсько на, зарни медаль соку басьтӥ, - шуэ Николай Семёнов. - Огшоры стадион вал, бызьылон сюресъёсыз гинэ асфальтэн шобыртэмын, пуконъёс интыын пу ӟусъёс. Командаос сярысь верано ке, ваньмыз кураськисьёс выллем потӥзы: кин маин. Ёросысь алама гинэ футболка сётылӥзы ик вал, сое но бӧрысь басьтонэн курдатӥзы.Та кык Коляос спортысь ветеранъёс луо ке но, егитъёслы сётскемзы уг поты. Туэ но зарни понна нюръяськыны медо. Гира ӝуткам сяна, ёрос командаен ӵош, гозы кыскаса, трос пол чемпионъёс луэмын.Озьы ик вань гужем шудонъёсы пыриськемын Яр ёросысь Юлия Рудина. Таиз понна матысьгес луо тол ӵошатсконъёс, но ёроссы пичи бере, гужем но бызьылоно луэ, пе. Вормисьёс котыртӥ ялан берга ке но, гужем шудонъёсын солы 1 медаль гинэ басьтыны удалтэм ай.Сьӧлта муниципал кылдытэтлэн йырыз Сергей Федотов но вань гужем шудонъёсы пыриськемын. Талэсь азьвыл капчи атлетикая ӵошатсконъёсы спортсменъёс радын ветлэм, нош берло аръёссэ кивалтӥсьёс куспын радъям вожвылъяськонэ пыриське. Вормонъёсыз но вань. Кияса ёрос администрациысь мугорез кыдатон культурая но спортъя ёзэн кивалтӥсь Валерий Тихонов нырысь аръёссэ Пичи Пурга ёрос командаен кивалтӥз, собере, кивалтӥсьёс пӧлын вожвылъяськыса, трос вормонъёс басьтӥз, али Кияса командаез ӝутыны юрттэ.Озьы 25-яз ик ортчем ӵошатсконэ пыриськисьёс чиньыен лыдъямон гинэ вылэм. Алнашысь Р. Александров 712 сантиметре тэтчиз. Гурт шудонъёсын таӵеез ӧй вал на.Нырысетӥ медаль сётэмынГурт шудонъёсын нырысетӥ вормисьёслэн нимъёссы тодмо ни. Кузьдалае тэтчасьёс пӧлын вормисе потӥзы Алнашысь Рудольф Александров но Можгаысь Снежана Николаева. 3 но 5 иськеме бызьылонын зарни утӥзы Каракулино ёросысь Елена Наговицына но Дэри ёросысь Константин Васильев. Толон спортсменъёс кужымзэс эскеризы 3 но 5 иськеме ӝог вамышъянын. Зарни медаль басьтӥзы шарканъёс Юлия Турова но Максим Вахрушев.Кам дурын гурт шудонъёс ӵуказеозь кыстӥськозы. Ужрад йылпумъяськоз 100 метре бызьылонэн но эстафетаосын. Сигаевоын ортчись Гурт шудонъёсы вуылыса, шумпотоно, спортэз гажасьёс татын трос. Сое валаны луэ, стадионэ пырыса ик. Спортсменъёслэсь бызьылэмзэс учкыны лыкто пичиос но, арлыдоос но. Оскон кылдэ, выльдэм стадион азьланяз мӧзмыса уз сылы, тол но гужем отчы калык люкаськылоз.Валентина Емельянова Теги: Гуртшудонъёс | Улон-вылон |
Виталий Пронин Удмурт Республикая Кыл кутытонъя управлениысь 7-тӥ колониын 14-тӥ арзэ ужа Дэри ёросысь Азино черкогуртысь Александр Николаев. Внутренней службаысь майор кивалтэ воспитательной уж нуонъя ёзэн. Мужество орденэн пусъемын. Кыл кутытонъя управлениысь 7-тӥ колониын пукисьёсын валэктон уж нуэ А. Николаев.Азин черкогуртысь кузпалъёс Раиса Григорьевна но Юрий Якимович Николаевъёс кыкназы но 7-тӥ колониын ужамын. Атаезлэн военной дӥсезлы пичиысен ик синмаськемын вал Саша пизы. Гуртысь школазэ йылпумъяса, дышетскиз Екатеринбургысь Суворовской военной училищеын. Отӥяз тодон-валанъёссэ будэтыны малпа вал Санкт-Петербургысь Киров нимо вылӥ командной училищеын, выльдӥськон кутскемен, 1999-тӥ арын училище пытсамын вал.Озьы удмурт пияш вордскем палъёсаз бертӥз, уже интыяськиз Ижысь 6575 номеро воинской часте.- Трос ик ужаса ӧй вутты, частьысьтымы егитъёсты ӝыны арлы Чечня Республикаысь Гудермес городэ командировкае келязы, - шуэ Александр Юрьевич. - Со вал 2000-тӥ арын май толэзе. Милемлы эскерыса возёно вал блокпостъёсты.Гудермесэ вуылэмзэ тодаз ваемез уг поты Александрлэн. Угось 2000-тӥ арын 19-тӥ июле Ижысь колонна засадае шедиз, тросэз солдатъёс сӧсырмизы, пӧлазы рядовой Александр Николаев но. Александр пукем ЗИЛ машинаын алвылаз пулемётэн. Гудермес городлэсь 12 иськеме интыяськем 708-тӥ постэ вуыкузы, асьме машинаосты боевикъёс ыбылыны кутскиллям. Александр Николаев сӧсырмыны шедиз, 2 но ӝыны толэзь эмъяськемез бере Ижысь воинской часте ыстэмын вал. Ожын кышкасьтэм луэмез пусъемын Мужество орденэн но тау каронъёсын.«Пӧсь» командировкаысь бертэмез бере Александр Николаев пенсие потыны дасяськись атайзэ воштыны малпаз. Озьы 2003-тӥ арысен тырше Удмурт Республикая Кыл кутытонъя управлениын.- Пытсэт сьӧры нырысьсэ пырыкум, юзыр-кезьыт луи вал, аръёс ортчыса, дышиськиз, - шуэ Александр Николаев. - 7 номеро колоние шедемъёс пӧлысь ӝыныез наркотик вӧлмытэмзы яке воземзы понна пуко. Йыртэмасьёслэн арлыдзы егитоме, ужаны кутскыкум гинэ, шоро-куспо арлыдзы 40 котыр вал ке, табере 30 арес луэмын. Пӧлазы валэктон уж нуиськомы ке но, туж ӧжытэз визьмаське, тросэз берен дӥнямы вуо.Ижысь 7 номеро колониын пукисьёс пӧлысь 40 процентэз Удмуртиысь луо, мукетъёсыз вуэмын Москва, Иваново, Тула улосъёсысь. Школаез йылпумъямтэ егитъёсты кужмысь парта сьӧры пукто, нош мылкыд карисьёс стропальщиклы, каменщиклы, станочниклы, котельнойын ужась операторъёслы дышетскыны быгато.Валентина Емельянова | Иворъёс |
Виталий Пронин Сочиын ортчись инвестиционной форумын радъяськиз «Визьмо кар - улонлэн выль ӟечлыкез» кенешон. Отчы пыриськиз Удмуртилэн Тӧроез Александр Бречалов. Кенешон дыръя Александр Бречалов дэмлаз кылдытыны огъя справочник. Кыӵе ке усто проект кылдӥз ке, сое соку ик отысь адӟыны мед луоз, нош мукет улосвылъёс, каръёс сое асэстыны мед быгатозы.- Визьмо кар - со город, кытын улонэ пыӵало визьмо малпанъёс, - кенешонэз усьтыса, шуиз Александр Бречалов. - Та бордын ми али гинэ ужаны кутскиськом ай. Удмурт Элькунэ вуыса, мон пумиськи трос ужпумъёсын, шуг-секытъёсын. Кылсярысь, эскеронъёс возьмато, 70 процентэз Ижын улӥсьёс шутэтскон нуналъёсы коркаосысьтызы уг потало шуыса. Малпамы вераськыны калыкен, кызьы ортчытоно бадӟым шулдыръяськонъёсты, кылсярысь, Россилэсь но Ижкарлэсь нуналъёссэс. Трос пӧртэм дэмланъёс чузъяськизы. Озьы 3 нунал куспын радъямы 297 ужрад. Тросэз соос пӧлысь - калыклэн малпанъёсызъя. Калыкен кенешыса ик, лэсьтэмын Ижысь Гогольлэн бульварез. Мылысь-кыдысь ужало Глазовысь урбанистъёс. Нош Можгалан туэ пуктэмын каток, кудӥз капчиен пӧрме концерт возьматон интылы но. Кенешон дыръя Александр Бречалов дэмлаз кылдытыны огъя справочник. Кыӵе ке усто проект кылдӥз ке, сое соку ик отысь адӟыны мед луоз, нош мукет улосвылъёс, каръёс сое асэстыны мед быгатозы. Сергей Захаров Туспуктэм: udmurt.ru | Улон-вылон |
Виталий Пронин Ёрос но элькун газетъёсын, Печатья но ивор вӧлмытонъя агентствоын ужасьёс, ваньмыз-ӧвӧлэз 15 команда, люкаськиз Ижысь «Искра» клубын туннэ боулинген шудыны. Соослы шуныт кылъёс веразы агентствоен кивалтӥсьлэсь ужзэ быдэсъясь Приск Мгои но Удмуртиысь Журналистъёслэн союзэнызы дано кивалтӥсь Людмила Прокошева. Шудон ӟырдыт ортчиз. Шумпотымон, кылем арын сямен ик, вормись луиз «Удмурт дунне» газетын ужасьёслэн командазы (Зинаида Рябинина, Валентина Емельянова, Анастасия Агафонова но Ирина Ионина), огъя 456 очко люкаса. 2-тӥ интые потӥзы Балезино ёросысь «Вперёд» газетын ужасьёс (430 очко) но Пичи Пурга ёросысь «Маяк» газетын ужасьёс (407 очко). Журналистъёслэн вуоно ӵошатсконзы Ува каргуртын ортчоз, шашкиен но шахматэн шудон луоз. Валетина Емельянова Туспуктӥз В. Емельянова | Спорт |
Виталий Пронин Октябрь толэзе 47 ар тырмиз бортпроводница Надежда Курченко террористъёсты дугдытонъяз бырыны шедем дырысен. Кышкасьтэм 19 аресъем нылашез буре вайизы Глазов ёросысь Понино нылпи юртын, татын дышетскиз Н. Курченко. Надежда Курченко бур паласен 4-тӥез.Солы сӥзьыса, школаын музей усьтэмын. Отын Н. Курченкоен герӟаськем узыр материал люкамын, тодматскыны луэ туспуктэмъёсын, со сярысь тодэ ваёнъёсын, куд-ог арбериосын. Музее ялан вуыло Глазовысь но мукет ёросъёсысь нылпиос.1970-тӥ арын 15-тӥ октябре Батумиысь Сухумие лобо вал 46 пассажир но экипажысь 5 мурт. соос вылэ террористъёс омырскизы, бортпроводница Н. Курченко бырыны сюриз. Пониноысь нылпи юртын будӥсь котькуд пинал тодаз возе егит нылашлэсь та подвигзэ. Туэ Пониное вуылӥз Н. Курченколэн ӵош дышетскем эшез Надежда Докучаева.- Асьме доры Надя Алтай улосысь анаеныз но 3 сузэр-вынъёсыныз вуиз, Глазовын ӵыжы-выжыоссы улӥзы, - тодаз вае Н. Докучаева. - Со интернатын улӥз. Шаплы вал, номырлэсь ӧз кышкалля. Милемыз сьӧраз валтылӥз, солэсь адӟем карыса, кыӵе гинэ ужъёсты ӧм берыкъялэ: самодеятельносте пыриськимы, ӟеч дышетскыны тыршимы. Улӥмы вань нылъёс одӥг комнатаын эшъяськыса. Надяен дышетскимы 8-тӥ классозь, берло со ӵыжы-выжыосыз доры Краснодаре кошкиз. Со дырысен кусыпмы ышиз. Одӥг пол, лулчеберетъя училищеын дышетскыкум, син шорам йӧтӥз газет. Отын Надя сярысь гожтэмын, террористъёсты дугдытыкуз, быриз, пе. Кышкыт иворлы нокызьы оскеме ӧз поты. Кема дыр ӵоже кусып вози солэн анаеныз Генриетта Ивановнаен. Надяез Сухумие ватӥзы вал, но анаез ӧз буйга, нылзэ Глазове ваемез потӥз. Малпанзэ, 20 ар ортчыса гинэ, быдэстыны быгатӥз. Глазов ёросысь Понино гуртын уг вунэто Надежда Курченокез.Пониноын Н. Курченколы пуктэм синпелет вӧзын буре ваён ужрад ортчытъяло. Таяз радэ нылпи юртысь пиналъёс, тодмо адямизэс данъяса, кылбуръёс лыдӟизы, кырӟазы, синпелетэз доры сяська понӥзы, инме 19 тӧдьы шаръёс лэзизы, берло ваньмыз мылкыд карисьёс Н. Курченколэн шайвылаз ветлӥзы. Та сяна, ёросын радъяськыло Н. Курченколы сӥзем пыдын бызьылонъёс, арлы быдэ вань мылкыд карисьёсты волейболэн шудыны дораз ӧтьылэ Пониноысь нылпи юрт.Н. Курченко Горд знамя орденэн пусъемын. солы сӥзьыса, гожтэмын кырӟанъёс, лэсьтэмын «Абитуриентка» фильм, солэсь нимзэ нулло пӧртэм городъёсысь урамъёс, паркъёс. Удмуртиын усьтэмын 2 музей - Пониноын сяна, Ижысь лётчикъёслэн школаязы.Глазов ёросысь Пониноын уг вунэто Н. Курченкоез.Ангелина Снигирёва Туспуктӥз Ольга Богданова Теги: история | Иворъёс |
Виталий Пронин 2013-тӥ ар но «Удмурт дунне» газетын ужасьёсмы понна вормонъёстэк уг йылпумъяськы!Та нуналъёсы тодмо луиз: Валентина Емельяновамы нырысетӥ инты басьтэм Россиысь МЧС-лэн Удмурт управлениеныз радъям конкурсын. Газет-журналъёсын солэсь ӟечгес интервью гожъясьёс ӧвӧл ни, пе!Валентина кема аръёс ӵоже гожъяське ни та темая, калыкез кышкытлыклэсь, тылпу потонлэсь утиськыны дышетэ. Ачиз но вань со куронъёсты тыро-пыдо быдэсъя, адӟем карымон луэ! Сюлмысьтымы ӟечкыласьком ӵош ужась эшмес бадӟым вормонэн, азьланьын но соос одно мед луозы!Элина Кумачева Теги: вормон журналист МЧС удмуртдунне | Иворъёс |
Виталий Пронин Ижын 10-тӥзэ ортчизы Петраков лыдӟонъёс Малы адями аслэсьтыз лул-сюлэмзэ быронэ вуттэ? Малы валтӥсь интые потэ коньдон, нош сюлэм шӧдонъёс лыдэ уг басьтӥсько? Та но мукет ужпумъёс ӝутэмын вал Тодосчиослэн юртазы ортчем «Адямилэн лулпуш дуннеез» конференциын. Малы лекоме адями? Конференция сӥземын вал философия наукаосъя докторлы А. Петраковлы. Ӵапак 10 ар талэсь азьло со улонысь кошкиз. Анатолий Алексеевич УдГУ-ысь философияя кафедраен кивалтӥз. Берло аръёссэ эскериз адямилэсь психологизэ.Конференциез усьтыса, Альберт Разин профессор пусйиз:- Анатолий Петраков ужын но, семьяын но туж сайкыт, лулыз-сюлмыз косэмъя улӥсь адями вал. Соин ик та конференция но адямилэн лулпуш дуннеезлы сӥземын.Лул - со наукаын эскерыны луонтэм маке. Сое уг луы мертаны, адӟыны, киын исаны. Но со вие ик лул шӧдӥське куректон, яратон, шумпотон но курадӟон пыр.Луло-сюлмо луон инкуазен уг сётӥськы, со понна адями будыны кулэ лулэз гажась-валась культураын. Альберт Разинлэн малпамезъя, сыӵе культураез вал удмурт калыклэн, зэмос удмурт гуртлэн. Ма, СССР-ын но та ласянь трос адӟем карымонэз вал: ог-огедлы юрттон, ог-огдэ гажан, зэмос эшъяськон. Жаль, туала вакытэ, тодосчиослэн чакламзыя, общество пумен чурытоме, лекоме. Школа - со магазин? Адями ялан визьмогес луэ, шуиськом. Зэм, школаын, вузъёсын егитъёслэн йыразы ялан тросгес тодон-валан пыртыны выро. Но чаклано ке, зэмзэ но визьмогес луиськом меда? Та ужпумъёсъя лэчыт вераськизы «Родительская забота» ассоциацилэн кивалтӥсез Нафиса Веретенникова, «Наука и образование» журналлэн редакторезлэн воштӥсез Елена Шабалина но мукетъёс.- Ӟеч, зэмзэ но визьмо адямиос али ӧжыт кылемын. Соослы та вакытэ капчи ӧвӧл. Туала школаын пиналъёсты ӟечезлы дышетозы шуыса оскон ичи. Лул-сюлэм сярысь отын уг малпасько. Ӟечсэ пыӵатыны быгатоз на семья гинэ, - мылкыдзэ шарая Елена Шабалина.Та малпанэн тросэтӥ соглаш луэ ас вакытаз Ижысь 41 номеро лицейын директорлэн воштӥсез луыса ужам Нафиса Веретенникова но. Солэн малпамезъя, туала анай-атайёслы нимысьтыз форумъёс радъялляно. Отын дышетыны луысал, кызьы пиналъёсты валаса будэтоно.- Кылсярысь, эскерисьёс верало: пиналэз 3 арескозяз сьӧрад пӧртэм магазинъёстӥ нуллӥськод ке, солэн йыраз мур пыӵаса кыле «потребительская психология» шуон. Яке нылпилэн шудонъёсыз трос ке, со творчествоен вырыны уг вала ни, йырвизьмыз та ласянь уг азинскы, - шуэ Нафиса Веретенникова. - Жаль, туала вакытэ школа пӧрмиз урод семьялы. Табере татын кулэ авторитарной кышномурт, кудӥз шуэ: тазьы лэсьтоно! Татчы мыноно! Школа пӧрмиз аспӧртэм коммерцилы. Дышетӥсьлэн вузэз - тодон-валан. Нош дышетскись - басьяськись. Со басьяськись вуз карисьлы тыбырыныз берытскыны быгатэ, мыным та уг яра шуыса. Шонер шат со? Дышетӥсь пиналэн ӵош мыныны, тодон-валан люканы кулэ.Уноез конференцие люкаськемъёс пусйизы: туннэ адями пӧрмиз аспӧртэм роботлы. Пинал шузимыса дасяське ЕГЭ-лы, кулэ луоз-а, уз-а басьтэм тодонэз, ӧйтӧд, но экзаменлы со кулэ но тӥни. Дышетӥсьлы но одӥгез гинэ кулэ: пинал экзамензэ мед сётоз. Нокинлы тунсыко ӧвӧл, пинал кыӵе адями луоз, гажалоз-а вордӥськем шаерзэ, выжыоссэ, анай-атайзэ. Малы куашкало семьяос? - Школа но вуз сюлмасько егитъёслэн йыразы тодон-валан пыртон сярысь гинэ, - вера Альберт Разин но. - Меӵак верано: ӝыныезлэсь тросэз пиналъёс али уг дышетско, дышетскемъясько гинэ, нош педагогъёс - дышетэмъясько. Дышетонъя министерствоын уг валало: пинал - со тодон-валанэн тырмытон посуда ӧвӧл. Пинал - со сюсьтыл, сое аратыны-ӝуатыны кулэ. Пиналлэсь лул-сюлэмзэ валатэк, сайкатытэк дышетон - со нылпиез сьӧрад гозыен кыскон, анай-атайёс бертӥз донгало на, яратоно экезы кытчы ке коть мынэ шуыса, шумпото.Адямилэсь пушкысьтыз лулзэ аратӥд ке, выль тодон-валанъёс азьын со ачиз усьтӥськоз. Со уз выры дан поттон но узырлык понна гинэ. Со гажалоз но яратоз аслэсьтыз дорзэ, калыксэ, кунзэ.Альберт Алексеевичлэн верамезъя, Россиын пичиысен ик лултэм адямиос будыны кутскизы выльдӥськон кутскем бере. Маин шудыны ӧдъязы нылпиос? Асьме муспотон пальышась мунёосты воштӥзы кезьыт но вылтӥяськись тусо барбиос. Озьы пичи ныллэн йыраз туж вазь пыӵаны ӧдъя ассэ возёнъя, вылтусъя Западысь вуэм каб.Зэм, совето вакытъёсы но ваньмыз ӟеч ӧй вал. Но соку адямилыко пиналэз будэтонлы саклык висъяськиз ик. Ж.-Ж. Руссолэн, Л. Толстойлэн, Я. Корчаклэн визьнодамзы лыдэ басьтӥськизы, зол дышетӥсьёс-новаторъёс кылдылӥзы: А. Макаренко, В. Сухомлинский, М. Щетинин. Туннэ одно ик лыдэ басьтоно совето вакытысь педагогикалэсь ӟеч палъёссэ. Сотэк общество ассэ быронэ вуттоз.Конференцие пыриськисьёс сюлмаськемзэс веразы ювенальной юстицилэн улонэ мур пыӵамез пумысен но.- Семья кусыпъёслэсь радъяськемзэс, пе, юристъёс чакланы кулэ. Та пӧяськонэ вуттӥсь сюрес. Семья кусыпъёсын палэнысь адямиос луыны кулэ ӧвӧл, уг луы яратыны, кыӵе ке катъёс, бумагаос вылэ пыкиськыса, - шуэ Альберт Разин. - Америкаысь тросэз кузпалъёс семья улонлэсь ӟечсэ уг адӟо. Макс Лернер тодосчи гожтэ: тросэз ӝожтӥсько, кузпалэнызы матысь кусыпъёссы ӟеч мылкыд уг сёто шуыса. Соин сэрен, пе, уноез паллянэ ветло. Озьы ик асьсэды возё воргоронъёс но. Америкаысь семья возиське контракт чотын, экономика герӟетъёс чотын. Кузпалъёс котькудзы асьсэ пушказы уло, ог-огзылэсь сюлэмзэс соослэн валамзы уг пот. Нош лул-сюлэмзы матын луысал ке, матысь кусыпъёс ласянь но шугъяськонъёс ӧй кылдысалзы... Семья яратон вылын, ог-огдэ гажан вылын возиськыны кулэ.Елена Миннигараева Туспуктӥз А. Горбунов Теги: удмуртлык | Иворъёс |
Виталий Пронин Шудон куспын валтӥсь герой пӧртэм дуннеосы вуылэ.Пермьысь программистъёс «Адями-лось» компьютер шудон дасяло. Шудон лэсьтэмын Пермь улосвыл котырын улӥсь калыкъёслэн мадёсъёссы но эпоссы вылын. «Адями-лось» («Mooseman») 2d амалэн лэсьтэмын. Валтӥсь герой – шаман - шуг-секытъёсты вормон понна быгатэ пӧйшурлы пӧрмыны. Шудон куспын валтӥсь герой пӧртэм дуннеосы вуылэ. Нырысь ик поръя кулэм муртъёс дортӥ, собере музъем вылын шуг-секытъёсын нюръяське, берло ини вуэ инме. Шудон азинскемъяз пумен секытгес но секытгес луэ: шур вамен потоно, гондырен нюръяськоно но мукет.Шудон лэсьтӥсьёслэн ивортэмзыя, соос турттӥзы кылдытыны вашкала калыкъёслэсь дуннезэс, возьматыны соослэсь улонзэс. Шаман ветлоз вашкала калыкъёслэн музъемзы вылтӥ, пумиськылоз мадёсъёсысь пӧйшуръёсын. Шудонын чузъяськозы калык крезьгуръёс.Али дырлы вотэсын та тунсыко шудонлэн вакчи люкетэз гинэ поттэмын ай. Быдэсак со лэсьтэмын луоз туэ арлэн пумаз.«УД» Туспуктэм: mooseman.ru Теги: дуннеын Фин-угордунне | Лулчеберет |